(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΑ΄

Τετάρτη, 10 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο δωδεκαθέσιο Πειραματικό Δημοτικό Σχολείο Πανεπιστημίου Αθηνών -Μαράσλειο, το Δημοτικό Σχολείο Απερίου Καρπάθου, το 14ο Δημοτικό Σχολείο Αιγάλεω, το Δημοτικό Σχολείο Δαματριάς Ρόδου, το Δημοτικό Σχολείο Σορωνής Ρόδου, το 2ο Δημοτικό Σχολείο Νεοχωρίου Αιτωλοακαρνανίας, το Δημοτικό Σχολείο Πενταλόφου Αιτωλοακαρνανίας, σελ.
3. Ανακοινώνεται ότι ο Πρόεδρος της Κοινοβουλευτικής Ομάδας του ΠΑΣΟΚ-Κίνημα Αλλαγής κ. Νικόλαος Ανδρουλάκης, με την από 10 Απριλίου 2024 επιστολή του προς τον Πρόεδρο της Βουλής, μας ενημερώνει ότι ο Βουλευτής Ξάνθης κ. Μπουρχάν Μπαράν τίθεται εκτός Κοινοβουλευτικής Ομάδας του ΠΑΣΟΚ-Κίνημα Αλλαγής, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επίκαιρη ερώτησης προς τον Υπουργό Περιβάλλοντος και Ενέργειας με θέμα: «Την απουσία κανόνων και σχεδίου στην ανάπτυξη των Ανανεώσιμων Πηγών Ενέργειας (ΑΠΕ) και των Δικτύων πληρώνουν οι καταναλωτές ρεύματος», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του», σελ.
2. Συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του» , σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΡΑΣ Α. , σελ.

Β. Επί της επίκαιρης ερώτησης:
 ΠΕΡΚΑ Θ. , σελ.
 ΣΔΟΥΚΟΥ Α. , σελ.

Γ. Επί του σχεδίου νόμου του Υπουργείου Εθνικής Οικονομίας και Οικονομικών:
 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΒΟΡΥΛΛΑΣ Α. , σελ.
 ΓΕΡΟΥΛΑΝΟΣ Π. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΟΝΤΟΤΟΛΗ Μ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΩΛΑΚΟΥ Δ. , σελ.
 ΝΑΤΣΙΟΣ Δ. , σελ.
 ΠΑΠΑΘΑΝΑΣΗΣ Ν. , σελ.
 ΡΑΠΤΗ Ζ. , σελ.
 ΦΑΜΕΛΛΟΣ Σ. , σελ.
 ΧΑΛΚΙΑΣ Α. , σελ.

Δ. ΠΑΡΕΜΒΑΣΕΙΣ:
 ΠΑΠΠΑΣ Ν. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛA΄

Τετάρτη 10 Απριλίου 2024

Αθήνα, σήμερα στις 10 Απριλίου 2024, ημέρα Τετάρτη και ώρα 9.34΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα, στην οποία ευχόμαστε καλή δύναμη και καλή επιτυχία στα καθήκοντά της, μας ενημερώνει ότι σήμερα, Τετάρτη 10 Απριλίου 2024, θα συζητηθεί η μία και μόνη ερώτηση που είναι εγγεγραμμένη στο δελτίο επικαίρων ερωτήσεων.

Πρόκειται για την με αριθμό 3434/160/26-2-2024 ερώτηση και αίτηση κατάθεσης εγγράφων, του κύκλου των αναφορών και ερωτήσεων, σύμφωνα το άρθρο 130 παράγραφος 5 του Κανονισμού της Βουλής, της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας, με θέμα: «Την απουσία κανόνων και σχεδίου στην ανάπτυξη των Ανανεώσιμων Πηγών Ενέργειας (ΑΠΕ) και των Δικτύων πληρώνουν οι καταναλωτές ρεύματος».

Η ερώτηση θα απαντηθεί από την Υφυπουργό Περιβάλλοντος και Ενέργειας κ. Αλεξάνδρα Σδούκου.

Τον λόγο τώρα έχει για τη συζήτηση αυτής της επίκαιρης ερώτησης η Βουλευτής της Νέας Αριστεράς κ. Θεοπίστη Πέρκα.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κυρία Υφυπουργέ, χαίρομαι που είστε εδώ και ελπίζω να πάρω και κάποιες απαντήσεις σήμερα, γιατί στις προηγούμενες ερωτήσεις που απάντησε ο κ. Σκυλακάκης είτε είπε ότι οι ΥΚΩ πληρώνουν τα έργα, τις επενδύσεις στα δίκτυα είτε ότι δεν θα γίνουν αυξήσεις στο νερό, εν πάση περιπτώσει.

Επιτρέψτε μου, όμως, να ξεκινήσω με το ευρύτερο πρόβλημα που έχετε δημιουργήσει με τις πολιτικές σας στον τομέα της ενέργειας και ιδιαίτερα στην ενεργειακή μετάβαση. Με επιλογή, δηλαδή, και ευθύνη της Κυβέρνησης η ενεργειακή μετάβαση θα έλεγα ότι δυσφημείται στους πολίτες. Αντί, όπως θα ήταν λογικό, τα έργα ΑΠΕ να χωροθετούνται βάσει ενός γενικότερου σχεδιασμού και με βάση και λαμβάνοντας υπ’ όψιν, βεβαίως, τις δυνατότητες του συστήματος -στη θεωρία τουλάχιστον- του Ανεξάρτητου Διαχειριστή Μεταφοράς Ηλεκτρικής Ενέργειας, του ΑΔΜΗΕ, η επέκταση γίνεται με βάση τους σχεδιασμούς τού εκάστοτε επενδυτή. Αυτή η αντιστροφή αφ’ ενός είναι κοστοβόρα και αφ’ ετέρου το κόστος το πληρώνει ο τελικός καταναλωτής.

Υπάρχει ένα πλαίσιο ανασφάλειας δικαίου και έλλειψης κανόνων και στην ανάπτυξη των έργων ΑΠΕ, που ενισχύεται βεβαίως και από την καθυστέρηση στην αναθεώρηση του ειδικού χωροταξικού πλαισίου για τις ΑΠΕ, το οποίο το αναμέναμε αυτόν τον μήνα. Υποτίθεται ότι τέλος Απριλίου, μέσα στον Απρίλιο του 2024, θα είχε οριστικοποιηθεί η αναθεώρηση. Βεβαίως και τότε το λέγαμε και το επαναλαμβάνω ότι τα έργα Εθνικού Στόχου για το 2030 σύμφωνα με το ΕΣΕΚ θα έχουν ήδη χωροθετηθεί. Δηλαδή γίνεται πρώτα η χωροθέτηση και μετά η αναθεώρηση του χωροταξικού.

Επίσης, με αλά καρτ προτεραιότητες σύνδεσης, χωρίς χωροταξικό σχεδιασμό, χωρίς ολοκληρωμένα Προεδρικά Διατάγματα για την προστασία των περιοχών «NATURA 2000», δηλαδή χωρίς κανέναν στρατηγικό σχεδιασμό και χωρίς κανόνες προχωράει η ανάπτυξη των ΑΠΕ στην Ελλάδα.

Κομβικό στοιχείο για το πλαίσιο ανασφάλειας δικαίου που έχετε προκαλέσει στην ανάπτυξη των ΑΠΕ ήταν και η δυνατότητα -το έχουμε πει πολλές φορές αυτό- που δίνατε στο πλαίσιο προτεραιότητας, τη χορήγηση οριστικών προσφορών σύνδεσης για σταθμούς ΑΠΕ και ΣΗΘΥΑ και αποθήκευσης του ΑΔΜΗΕ - ΔΕΔΔΗΕ, συμπεριλαμβανομένων και των περιοχών που έχουν χαρακτηριστεί ως κορεσμένα δίκτυα, με απόφαση του Υπουργού Περιβάλλοντος και Ενέργειας.

Επί της ουσίας θα έλεγα ότι η Κυβέρνηση της Νέας Δημοκρατίας μετέτρεψε τη σύνθεση έργων ΑΠΕ στο δίκτυο -είτε στον ΑΔΜΗΕ είτε στον ΔΕΔΔΗΕ- σε ρουσφέτι και έχουν γίνει και βεβαίως πολλαπλές νομοθετικές κατευθύνσεις-ρυθμίσεις σε αυτή την κατεύθυνση.

Έτσι, όμως, σε αυτό το πλαίσιο προστίθενται διαρκώς νέα βάρη στους καταναλωτές και έρχεται τώρα και η εφαρμογή της νομοθετικής ρύθμισης του ν.4951/2022 με το άρθρο 98, όπως τροποποιήθηκε με το άρθρο 139 του ν.5037/2023, ώστε οι καταναλωτές να επιβαρύνονται με το 50% του κόστους κατασκευής έργων επέκτασης δικτύου για να συνδέονται παραγωγοί ΑΠΕ και ΣΗΘΥΑ.

Και, επομένως, ερωτώ ποια θα είναι η επιβάρυνση των καταναλωτών ρεύματος από τον εν λόγω επιμερισμό, ποιος ο λόγος να ενεργοποιηθούν άμεσα με τον τρόπο αυτόν έργα με μεγαλύτερο κόστος σύνδεσης, δεδομένου ότι έχουν δοθεί όροι σύνδεσης για σύνολο έργων 25 GW, που περνά τους στόχους του 2030. Επίσης, με βάση ποιον κεντρικό σχεδιασμό γίνονται οι επεκτάσεις αυτές στο δίκτυο; Υπάρχει κάποια ανάλυση κόστους-οφέλους;

Και μιας και είστε εδώ, κυρία Υφυπουργέ, θα ήθελα να ξέρω αν θα ολοκληρωθεί εντός του μήνα το ειδικό χωροταξικό πλαίσιο για τις ΑΠΕ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρία Υφυπουργέ, πριν σας δώσω τον λόγο, θα ήθελα να κάνω μία ανακοίνωση προς το Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του».

Ορίστε, κυρία Υφυπουργέ, έχετε τον λόγο να απαντήσετε στην ερώτηση της κ. Πέρκα.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Καλημέρα, κυρία Πέρκα!

Η αλήθεια είναι ότι διάβασα πολλές φορές την ερώτηση που καταθέσατε σήμερα, προσπαθώντας να την προσεγγίσω και να δω πώς θα σας απαντήσω. Βέβαια, καλύπτετε στο πρώτο μέρος πέντε, έξι διαφορετικά θέματα, τις προτεραιότητες, τους όρους σύνδεσης, το χωροταξικό των ΑΠΕ, τους στόχους του ΕΣΕΚ -λέτε μέσα- την προστασία «NATURA», όλα μαζί και βέβαια, με τους απαραίτητους υπαινιγμούς περί έλλειψης στρατηγικής, έλλειψης ανταγωνισμού, θεωρίες για ρουσφέτια. Μετά από όλα αυτά, στο τέλος έχετε αυτά τα οκτώ επιμέρους ερωτήματα σε σχέση με το ειδικό θέμα που θέτετε για τον επιμερισμό του κόστους των έργων επέκτασης.

Δεν ξέρω από πού να αρχίσω, αλλά θα μου επιτρέψετε τώρα, μιας και εσείς το αναφέρετε, πρώτα θα απαντήσω στις αβάσιμες μομφές -θα έλεγα- του πρώτου μέρους της ερώτησής σας, που στρέφονται κατά του στρατηγικού σχεδιασμού στην ενέργεια. Λέτε, μιλάτε για απουσία κανόνων και σχεδίου και θα ήθελα να διαλύσω -αν θέλετε- τις σκιές που πάτε να αφήσετε -θεωρώ- σε μία από τις μεγαλύτερες επιτυχίες της Κυβέρνησης του Κυριάκου Μητσοτάκη, που είναι ο σχεδιασμός και η υλοποίηση της ενεργειακής στρατηγικής της χώρας και της ενεργειακής μετάβασης, η οποία γνωρίζετε και εσείς, επειδή τα ξέρετε πολύ καλά τα θέματα της ενέργειας, ότι ξεπερνάει και τα εθνικά όρια και κάνει τη χώρα μας και ένα διεθνές παράδειγμα σε πάρα πολλά project, σε πολλά έργα, στην υλοποίηση ενεργειακών πολιτικών στη διείσδυση καθαρών τεχνολογιών και έχω πολλά παραδείγματα να σας αναφέρω.

Ξεκινάω από τις ΑΠΕ. Στις ΑΠΕ γνωρίζετε, κυρία Πέρκα, ότι μέχρι το 2019 υστερούσαμε δραματικά. Αν θέλετε να σας θυμίσω πόσες ΑΠΕ συνδέθηκαν, για παράδειγμα, το 2018, ήταν 268 MW. Στη δική μας θητεία γνωρίζετε ότι κάθε χρόνο κάνουμε νέο ρεκόρ σύνδεσης νέων έργων ΑΠΕ. Μόνο πέρυσι συνδέθηκαν 1955 MW. Έχει και καλύτερα: Σε τέσσερα χρόνια, από το 2019 μέχρι το 2022, έχουν συνδεθεί περισσότερες ΑΠΕ από όσες είχαν συνδεθεί όλα τα προηγούμενα είκοσι χρόνια. Η «πράσινη» ενέργεια σήμερα καλύπτει το 57% της παραγωγής στην Ελλάδα. Είμαστε η δεύτερη χώρα σε φωτοβολταϊκά στην Ευρώπη. Είμαστε η έκτη χώρα στα αιολικά. Και πού να μην είχαμε στρατηγική και σχεδιασμό, δηλαδή!

Και όλα αυτά με ένα απτό θετικό αποτύπωμα στο ενεργειακό κόστος, γιατί, όπως ξέρετε πολύ καλά, μέσα στην ενεργειακή κρίση οι ΑΠΕ με τις χαμηλότερες τιμές τους σε σύγκριση με τον λιγνίτη και το φυσικό αέριο επέτρεψαν να συγκρατήσουμε το κόστος, επέτρεψαν να επιδοτήσουμε τους λογαριασμούς του ρεύματος, αλλά εγώ θα σας έλεγα και εκτός κρίσης, σήμερα δηλαδή που έχουμε πολλές ώρες μηδενική τιμή στη χονδρική λόγω της παραγωγής από τον ήλιο και από τον αέρα, ρίχνουν τον μέσο όρο τιμής της χονδρικής, άρα το κόστος στο νοικοκυριό και στον επιχειρηματία.

Γιατί τα λέω αυτά; Γιατί μιλάει το έργο, δεν το λέω με αίσθημα έπαρσης, έχουμε πάρα πολλή δουλειά να βγάλουμε ακόμη. Όμως, υπάρχουν νούμερα, υπάρχουν αποδείξεις και για αυτό δεν θα ήθελα να αφήσουμε αναπάντητους υπαινιγμούς.

Αυτό που έχουμε σήμερα, κυρία Πέρκα, είναι μία υπερθέρμανση του ανταγωνισμού. Έχουμε 16 GW σε έργα ΑΠΕ που έχουν όρους σύνδεσης και έχουμε και άλλα 50 GW να περιμένουν να συνδεθούν. Έχουμε μια πληθώρα επενδυτών από όλες τις χώρες του κόσμου, οι οποίοι κονταροχτυπιούνται -θα έλεγα-, για να ρίξουν τις τιμές για το σύστημα και τον καταναλωτή. Όλα αυτά επιτρέψτε μου να πω ότι τα κάνουμε με διαφάνεια, με ανταγωνιστικές διαδικασίες, με εγκεκριμένες διαδικασίες από την Ευρωπαϊκή Επιτροπή, όπως, για παράδειγμα, ο τελευταίος διαγωνισμός που κάναμε για τις μπαταρίες που είδαμε τις τιμές να μειώνονται.

Επομένως, αυτό που γίνεται αυτή τη στιγμή είναι ένα ενεργειακό σύστημα το οποίο μεταλλάσσεται διαρκώς. Φυσικά, έχουμε πολλή δουλειά ακόμη μπροστά μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα μου επιτρέψετε να μιλήσω για δεκαπέντε δευτερόλεπτα μονάχα, γιατί θα απαντήσω ειδικότερα.

Αυτό που κάνετε εσείς ουσιαστικά είναι να μας κατηγορείτε ότι τα έργα επέκτασης δικτύων, τα οποία είναι απαραίτητα για να συνδεθούν οι νέες ΑΠΕ και που σήμερα πλήρωναν αποκλειστικά οι παραγωγοί, τώρα τα πληρώνουν κατά 50% ο ΑΔΜΗΕ και ο ΔΕΔΔΗΕ και έτσι θεωρείτε ότι επιβαρύνεται ο καταναλωτής μέσω των χρεώσεων χρήσης. Θα σας απαντήσω στα ερωτήματά σας στη δευτερολογία μου, για να μην καθυστερώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υφυπουργέ.

Ορίστε, κυρία Πέρκα, έχετε τον λόγο για τη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Κυρία Υφυπουργέ, μου απαντήσατε σε λάθος ερώτημα. Εγώ δεν είπα ποτέ ότι δεν γίνονται έργα. Εγώ είπα ότι έχετε την κοινωνία απέναντι γιατί δεν υπάρχει ειδικό χωροταξικό πλαίσιο. Εγώ είπα ότι η προτεραιότητα σύνδεσης γίνεται με απόφαση υπουργική και έχουμε καταγγελίες και από την ίδια την ΕΔΥΤΕ και από πιο μικρούς παραγωγούς ότι γίνεται ρουσφετολογικά. Έχουν ακυρωθεί οι διαγωνισμοί στην Πελοπόννησο με βάση τις συνδέσεις. Ήταν μία απόφαση του κ. Σκρέκα στις 12 Αυγούστου.

Αυτό που λέμε για την ανάπτυξη των ΑΠΕ είναι σοβαρό, γιατί έχει να κάνει πραγματικά με μια μεγάλου μετασχηματισμού μετάβαση, όπως είναι η ενεργειακή μετάβαση και πρέπει να εμπλακεί η κοινωνική διάσταση και πρέπει να γίνει δίκαιη. Ξέρετε ότι είμαι Βουλευτής Φλώρινας. Η απολιγνιτοποίηση στη Φλώρινα δεν πάει καλά. Δεν είναι ότι δεν παίρνουν ΑΠΕ. Είναι ότι είναι όλη η κοινωνία απέναντι και δεν ωφελείται. Είναι ότι είναι δύο επενδυτές οι οποίοι παίρνουν το δημόσιο χρήμα και καλύπτουν με φωτοβολταϊκά και ανεμογεννήτριες, χωρίς χωροταξικό, όπου θέλουν και όπου τους βολεύει. Η κοινωνία η οποία έχει υποστεί τις επιπτώσεις της λιγνιτικής παραγωγής και οικονομικά και περιβαλλοντικά και κοινωνικά, είναι απέξω και οι αγροτικοί συνεταιρισμοί γίνονται με τους δήμους ενεργειακές κοινότητες και δεν μπορούν να συνδεθούν. Έχουν μπει οι άνθρωποι στο «ΕΞΟΙΚΟΝΟΜΩ» και βάζουν φωτοβολταϊκά στέγης.

Άρα η ερώτησή μου είναι άλλη. Βεβαίως γίνονται και βεβαίως έχουν έρθει και μεγάλες εταιρείες επενδυτικές και βεβαίως αυτές παίρνουν προτεραιότητα γιατί έχει καταργηθεί η χρονική σειρά αίτησης. Έχουν γίνει πάρα πολλές καταγγελίες γι’ αυτό.

Επομένως σε αυτό το κομμάτι αυτό είναι το πρόβλημα και είναι και το ειδικό χωροταξικό. Ξέρετε ότι σε όλη τη χώρα γίνονται κινήματα τοπικών κοινωνιών απέναντι στην εγκατάσταση ειδικά των ανεμογεννητριών. Δεν έχουν όλα δίκιο προφανώς, αλλά πρέπει να υπάρχουν κανόνες. Πρέπει να υπάρχει ένα ειδικό χωροταξικό που θα λέει «Εκεί μπορεί, εκεί δεν μπορεί», το οποίο θα γίνει σε μεγάλη διαβούλευση και θα μπουν οι κοινωνίες μέσα, γιατί αυτή η μετάβαση, η «πράσινη» γενικότερα, απαιτεί την ενεργό συμμετοχή της κοινωνίας. Δεν μπορεί να γίνει από δυο-τρεις επενδυτές. Πραγματικά θα είναι καταστροφικό και πολύ άδικο για τη χώρα μας.

Τώρα, η ΡΑΑΕΥ είχε θέσει σε δημόσια διαβούλευση έως την Παρασκευή 23 Φεβρουαρίου την εισήγηση του ΑΔΜΗΕ περί τροποποίησης του Κώδικα Διαχείρισης του ΔΕΣΜΗΕ, ώστε να εφαρμοστεί επιμερισμός του κόστους έργων επέκτασης του δικτύου 50%.

Εγώ ρωτώ το εξής: Αυτή η διαβούλευση έχει ολοκληρωθεί; Τελικά, αυτός ο επιμερισμός θα υλοποιηθεί; Εδώ μάθαμε ότι υπάρχει κόντρα ανάμεσα στον ΑΔΜΗΕ και στη ΡΑΑΕΥ για τα ζητήματα του επιμερισμού. Ποιες είναι οι ενστάσεις, ας πούμε, της ΡΑΑΕΥ;

Στον Τύπο διαβάζουμε ότι ο ΔΕΔΔΗΕ έχει εκδώσει πιστωτικά τιμολόγια σε παραγωγούς για να τους επιστρέψει το 50% των εξόδων τους για έργα αποκλειστικών γραμμών παραγωγών που δεν εξυπηρετούν καταναλωτές και συνδέονται σε ιδιωτικό υποσταθμό υψηλής ή μέσης τάσης, νέο ή υφιστάμενο, καθώς και έργα επέκτασης του δικτύου για τη σύνδεση μεμονωμένων παραγωγών μήκους μικρότερου των εκατό μέτρων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η εν λόγω δαπάνη έχει ενταχθεί στο ρυθμιζόμενο έσοδο του διαχειριστή, ενώ σύμφωνα με πληροφορίες υπάρχουν παραγωγοί που έχουν λάβει τα ποσά που τους αναλογούν. Δηλαδή, ο ΔΕΔΔΗΕ εφαρμόζει τον επιμερισμό; Ισχύει αυτό ή το διαψεύδετε; Εάν, ναι, πώς και τι ποσό έχει επιβαρύνει τους λογαριασμούς;

Να σημειώσω ότι η ΡΑΑΕΥ πρόσφατα προχώρησε σε έκτακτη αναθεώρηση του επιτρεπόμενου εσόδου του ΑΔΜΗΕ για την περίοδο 2020-2025. Αποφάσισε συγκεκριμένα την αναθεώρηση απόδοσης επί της ρυθμιζόμενης περιουσιακής βάσης του διαχειριστή για τα έτη 2023-2025 σε 7,57% για το 2023, 7,51% για το 2024, 7,45% για το 2025. Και εδώ έχουμε την αντίδραση της ΕΔΥΤΕ που με επιστολή που σας έχει αποστείλει κάνει λόγο για εκτόξευση των τελών χρήσης δικτύου και αναφέρει ότι τα τέλη χρήσης του δικτύου μεταφοράς έχουν ήδη αυξηθεί 100% πριν την απόφαση της ΡΑΑΕΥ που ανέφερα πριν.

Επίσης, επισημαίνει ότι πρόκειται για μία νέα αύξηση των τελών χρήσης του δικτύου μεταφοράς που έχει σημαντική επίπτωση στις βιομηχανίες μέσης τάσης. Ξέρετε, προχθές, σε άλλη συζήτηση στο Κοινοβούλιο ανέφερα το κλείσιμο πέντε βιομηχανιών. Κλείνουν και η αιτία είναι το ενεργειακό κόστος. Δηλαδή, πέρα από τους καταναλωτές έχουμε και αυτό το φαινόμενο της αποβιομηχανοποίησης.

Δεν έχει πάει καλά η Κυβέρνηση. Δεν ξέρω αν είστε περήφανοι για τη μεγάλη επέκταση που γίνεται παντού. Το θέμα είναι ότι δεν έχουν προστατευτεί οι καταναλωτές. Όπως είπα πριν, δεν έχουν εμπλακεί και μικροί παραγωγοί και οι κοινωνίες. Όμως, εδώ η βιομηχανία η ίδια διαμαρτύρεται για την αύξηση αυτή του κόστους. Και μάλιστα αναφέρουν ότι μόνο από την κοινωνικοποίηση του κόστους σύνδεσης μονάδων κατά 50%, μόνο για τον ΑΔΜΗΕ θα φτάσει τα 400 εκατομμύρια ευρώ. Και οι καταναλωτές δεν αντέχουν άλλες επιβαρύνσεις.

Ισχύει αυτή η επιβάρυνση για τα 400 εκατομμύρια ευρώ για τον ΑΔΜΗΕ; Ποια θα είναι η επιβάρυνση των καταναλωτών; Ποια θα μπορούσε να είναι η εναλλακτική στην επέκταση του δικτύου με βάση τα αιτήματα παραγωγών, σύμφωνα με τη ΡΑΑΕΥ; Αυτό έχει ένα ενδιαφέρον, να μάθουμε δηλαδή την άποψη της ρυθμιστικής αρχής. Ποια είναι η συνολική και ανά έτος αύξηση της χρέωσης ΑΔΜΗΕ - ΔΕΔΔΗΕ από τον Σεπτέμβριο του 2019, σύμφωνα με τη ρυθμιστική αρχή;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Πέρκα.

Ορίστε, κυρία Υφυπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας άκουσα με προσοχή. Έχετε θέσει πάλι πάρα πολλά θέματα. Με στενοχωρεί να ακούω κάθε φορά μονίμως το ίδιο τροπάριο περί υπουργικής απόφασης του 2022 του πρώην Υπουργού περί εξυπηρέτησης μεγαλοεπενδυτών, περί μη ικανοποίησης μικρών παραγωγών ΑΠΕ.

Τα νούμερα τα γνωρίζετε; Σήμερα υπάρχουν ογδόντα πέντε χιλιάδες μικρά έργα ΑΠΕ, κυρία Πέρκα, συνδεδεμένα με τον ΔΕΔΔΗΕ. Και δεν σας κρύβω ότι με στενοχωρεί, γιατί στον βωμό καμμιά φορά μικροπολιτικών σκοπιμοτήτων αρνούμαστε να αναγνωρίσουμε μια επιτυχία της χώρας στα ενεργειακά, γιατί τα ενεργειακά ζητήματα είναι έξω από κομματικά γυαλιά. Το να πετύχει η χώρα μας στην ενεργειακή πολιτική έχει ένα εθνικό πρόσημο, το οποίο σαφέστατα επιδρά στον καθένα και στην καθεμιά μας.

Υπάρχει χωροταξικό των ΑΠΕ σήμερα, κυρία Πέρκα. Επομένως υπάρχει πλαίσιο. Η αναθεώρηση, ναι, είναι σκόπιμη. Το χειρίζεται ο αρμόδιος Γενικός Γραμματέας Χωροταξίας και ο Υφυπουργός κ. Ταγαράς. Θα γίνει αναθεώρηση. Βεβαίως και είναι σημαντική γιατί έχουμε νέα ενεργειακά δεδομένα, έχουμε την κλιματική κρίση, αλλά υπάρχουν πολλά ζητήματα που πρέπει να εξεταστούν και γι’ αυτόν τον λόγο ακόμη δεν έχει ολοκληρωθεί.

Έρχομαι στο ερώτημά σας για να μη φάω χρόνο, γιατί θέλω να απαντήσω σε μερικά από αυτά.

Εσείς, λοιπόν, λέτε ότι με αυτή την προσέγγιση θα επιβαρυνθεί παραπάνω ο καταναλωτής, θα πληρώσει δηλαδή παραπάνω από όσο πριν. Και απαντώ. Ο ΑΔΜΗΕ και ο ΔΕΔΔΗΕ έχουν έναν σταθερό συντελεστή απόδοσης των επενδεδυμένων κεφαλαίων, τον οποίο καθορίζει η ΡΑΕ. Ο ιδιώτης παραγωγός έχει; Μας το λέει; Ξέρουμε αν είναι 6%, αν είναι 16%, αν είναι 26%; Δεν το ξέρουμε αυτό, κυρία Πέρκα.

Θα σας πω και κάτι ακόμη. Οι τιμές τώρα που θα πληρώσει ο διαχειριστής για τα έργα αυτά θα υπολογίζονται βάσει αντικειμενικών και διαφανών κριτηρίων, δηλαδή είτε με βάση σταθερούς τιμοκαταλόγους για αντίστοιχα έργα, που θα εγκρίνει η ΡΑΕ, είτε μέσω διαγωνιστικών διαδικασιών.

Και εδώ, επίσης, θέλω να υπογραμμίσω ότι στην εφαρμογή αυτού του επιμερισμού θα ισχύουν απαρέγκλιτα όλα τα προβλεπόμενα από το Ενωσιακό Δίκαιο περί κρατικών ενισχύσεων και το ερευνούμε στο Υπουργείο μας πάρα πολύ προσεκτικά.

Στο τρίτο σημείο της ερώτησής σας λέτε ότι έχει προειδοποιήσει η ΡΑΕ το Υπουργείο με μία επιστολή στις 8 Φεβρουαρίου για αύξηση του κόστους εξ αυτού του λόγου και μάλιστα ζητάτε να την προσκομίσουμε. Το διαβάσατε σε δημοσιεύματα.

Ψάξαμε και τέτοια επιστολή δεν βρήκαμε μέσα στο Υπουργείο. Μπορεί -άνθρωποι είμαστε- να μας ξέφυγε. Ρώτησα τη ΡΑΕ και μας απάντησε -διαβάζω αυτολεξεί- ότι «δεν έχει αποσταλεί επιστολή από τη ΡΑΕ προς το Υπουργείο για το θέμα αυτό, όπως γράφτηκε στον Τύπο, διότι δεν υπάρχει οριστική εκτίμηση του κόστους».

Την καταθέτω στα Πρακτικά.

(Στο σημείο αυτό η Υφυπουργός Περιβάλλοντος και Ενέργειας κ. Αλεξάνδρα Σδούκου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως με αυτό το έγγραφο απαντά και σε ένα τέταρτο σημείο, που είναι αυτό που με ρωτάτε, για τη συνολική εκτίμηση, δηλαδή, του κόστους ανά έτος για ΑΔΜΗΕ και ΔΕΔΔΗΕ.

Οριστική εκτίμηση, κυρία Πέρκα, δεν υπάρχει ακόμα. Κάνει τους υπολογισμούς η ΡΑΕ, αλλά θα σας δώσω μια εικόνα, αφού με ρωτάτε. Δέχομαι ότι ρωτάτε από ένα γνήσιο ενδιαφέρον για τον πολίτη και απαντώ, βεβαίως, γιατί το συμμερίζομαι αυτό το ενδιαφέρον. Δεν έχω τους τελικούς υπολογισμούς της ΡΑΕ. Έχω κάποιες ενδείξεις, όμως, όπως, για παράδειγμα, για τον ΔΕΔΔΗΕ για το 2022, πρώτο έτος εφαρμογής αυτού του μέτρου, το συνολικό ποσό εκτιμάται σε 6,7 εκατομμύρια και μοιρασμένο στους καταναλωτές αντιστοιχεί σε μια αύξηση 0,03% των χρεώσεων. Αν, δηλαδή, ένα μέσο νοικοκυριό πληρώνει έναν λογαριασμό 150 ευρώ για χρεώσεις δικτύου, θα επιβαρυνθεί με 4 λεπτά τον χρόνο για το 2022.

Για τον ΑΔΜΗΕ οι χρεώσεις έχουν μικρή επίπτωση στους τελικούς καταναλωτές, γιατί υπάρχει μικρή αναλογία των χρεώσεων χρήσης δικτύου έναντι του ανταγωνιστικού σκέλους στους λογαριασμούς του ρεύματος. Σε έναν τυπικό λογαριασμό 206 ευρώ οι χρεώσεις του συστήματος μεταφοράς είναι 6 ευρώ υπέρ του ΑΔΜΗΕ, δηλαδή είναι το 3% του συνόλου του λογαριασμού. Δεν λέω ότι θα αυξηθεί στο 0,03, όπως για τον ΔΕΔΔΗΕ, αλλά και εκατό φορές παραπάνω να αυξηθεί, μιλάμε για μια επιβάρυνση 18 λεπτά στον λογαριασμό.

Νομίζω ότι σας κάλυψα ως προς τις ερωτήσεις.

Κλείνω λέγοντας ότι το μέλλον είναι ξεκάθαρα οι ανανεώσιμες πηγές ενέργειας. Οι ΑΠΕ πρέπει να μπουν γρήγορα στο σύστημά μας, να μειώσουν το κόστος, να μπορέσουμε να αποφύγουμε αλλοδαπές εξαρτήσεις, εισαγόμενες ενεργειακές κρίσεις. Αυτό προσπαθούμε να κάνουμε με όλα αυτά τα μέτρα και τις πολιτικές, πάντα με γνώμονα το συμφέρον του καταναλωτή.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Υφυπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Στο σημείο αυτό θα διακόψουμε για λίγα λεπτά και ακολούθως θα συνεχίσουμε με τη νομοθετική εργασία, σύμφωνα πάντα με την ημερήσια διάταξη.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία, προφανώς, θα γίνει μετά το τέλος της συζήτησης.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Και να ανακοινώσω κατ’ αρχάς τη διαδικασία με την οποία ψηφίστηκε στη Διαρκή Επιτροπή αυτό το σχέδιο νόμου: Νέα Δημοκρατία υπέρ, ΣΥΡΙΖΑ επιφύλαξη, ΠΑΣΟΚ επιφύλαξη, ΚΚΕ κατά, Ελληνική Λύση επιφύλαξη, Νέα Αριστερά επιφύλαξη, Νίκη επιφύλαξη, Σπαρτιάτες επιφύλαξη και Πλεύση Ελευθερίας επιφύλαξη.

Θα καλέσω όποιον θέλει να πάρει τον λόγο εξ αυτών που εκφράζουν είτε αρνητική θέση είτε επιφύλαξη, με την αντίστροφη σειρά της κοινοβουλευτικής δύναμης, και τον λόγο, αν θέλει -που φαντάζομαι ότι θέλει-, έχει ο ειδικός αγορητής της Πλεύσης Ελευθερίας, ο κ. Αλέξανδρος Καζαμίας, για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που έχουμε σήμερα μπροστά μας αποτελείται από δύο συμβάσεις. Η πρώτη είναι το προσάρτημα στη σύμβαση χρηματοδότησης του Μηχανισμού Ανάκαμψης και Ανθεκτικότητας, ύψους 4,7 δισεκατομμύρια ευρώ, και δεύτερο είναι το προσάρτημα στη δανειακή σύμβαση του Μηχανισμού Ανάκαμψης και Ανθεκτικότητας, ύψους 5 δισεκατομμυρίων ευρώ. Το δεύτερο είναι δάνειο, δηλαδή, ενώ το πρώτο είναι χρηματοδότηση.

Το προσάρτημα στη δανειακή σύμβαση είναι για ένα δάνειο που πρόκειται να αποσβεστεί σε τριάντα χρόνια, σύμφωνα με τους όρους της σύμβασης, και η αποπληρωμή του θα ξεκινήσει σε δέκα περίπου χρόνια.

Το πρώτο ερώτημα που ανακύπτει είναι γιατί μας ήρθαν αυτές οι δύο συμβάσεις. Υπενθυμίζω, και σε όσους μάς παρακολουθούν, ότι το Σχέδιο Ανάκαμψης και Ανθεκτικότητας υιοθετήθηκε από την Ευρωπαϊκή Ένωση εν μέσω της πανδημίας του κορωνοϊού το 2021 και προβλέπει χρηματοδότηση συνολικού ύψους 36 δισεκατομμυρίων για τη χώρα μας, εκ των οποίων σχεδόν τα μισά είναι με τη μορφή δανεισμού.

Αυτό το σχέδιο όμως τον Ιούνιο του 2022 αναθεωρήθηκε και η αναθεώρησή του σχετιζόταν με τρεις βασικούς παράγοντες:

Ο πρώτος ήταν το ξέσπασμα του πολέμου στην Ουκρανία και η επιθυμία της Ευρωπαϊκής Ένωσης να διαφοροποιήσει τις πηγές ενέργειας από τις οποίες αντλούν τα κράτη-μέλη της Ευρώπης, κυρίως να υπάρξει απεξάρτηση από τη Ρωσία. Ο δεύτερος παράγοντας ήταν να υπάρξει αναθεώρηση και συμπλήρωση κάποιων δράσεων του αρχικού Σχεδίου Ανάκαμψης και Ανθεκτικότητας, στην περίπτωση της Ελλάδας του σχεδίου «Ελλάδα 2.0», το οποίο είναι το σχέδιο που υπέβαλε η χώρα μας για να αντλήσει τους πόρους από το Ταμείο Ανάκαμψης και Ανθεκτικότητας. Και μαζί με αυτό υπήρχε επίσης και η υιοθέτηση του προγράμματος «REPOWEREU», που είναι ένα πιο σύνθετο πρόγραμμα, που προβλέπει μορφές εξοικονόμησης ενέργειας και μετάβαση σε καθαρές μορφές ενέργειας, μαζί με τη διαφοροποίηση των πηγών ενέργειας.

Αυτοί είναι οι λόγοι για τους οποίους τα κράτη-μέλη της Ευρωπαϊκής Ένωσης ζητήθηκε να καταβάλουν καινούργια συμπληρωματικά σχέδια στα αρχικά σχέδια για την ανάκαμψη και την ανθεκτικότητα. Η Ελλάδα υπέβαλε σχέδιο, αυτό εγκρίθηκε τον Δεκέμβριο, στις 15 Δεκεμβρίου του 2023 στην Αθήνα και στις Βρυξέλλες στις 19 Δεκεμβρίου του 2023. Συνεπώς οι δύο συμβάσεις που έχουμε μπροστά μας αντανακλούν αυτή την εξέλιξη.

Η Πλεύση Ελευθερίας, όπως διατυπώσαμε και στη διάρκεια των συζητήσεων στην επιτροπή, έχει επιφυλάξεις σε τρία κεντρικά σημεία, αναφορικά με αυτές τις δύο συμβάσεις.

Η πρώτη επιφύλαξη αφορά τη δεύτερη μόνο σύμβαση, που είναι δανειακή σύμβαση, και αφορά το γεγονός ότι η σύμβαση δεν ορίζει συγκεκριμένα τους όρους δανεισμού: δεν ορίζει το ύψος του επιτοκίου, δεν ξεκαθαρίζει αν το επιτόκιο αυτό θα είναι σταθερό ή κυμαινόμενο. Και παρά το γεγονός ότι γνωρίζουμε από δημοσιεύματα και από πληροφορίες ότι το επιτόκιο αναμένεται -γενικόλογα αναφέρεται- ότι θα είναι χαμηλό, η Βουλή θα έπρεπε να έχει στην ίδια τη σύμβαση δηλωμένο ξεκάθαρα το επιτόκιο και τους όρους της δανειακής σύμβασης.

Δεν μπορεί η Βουλή να κυρώσει μια συμφωνία η οποία δεν έχει πλήρως τους όρους εμφανώς εγγεγραμμένους μέσα στο κείμενο της συμφωνίας. Στην προκειμένη περίπτωση, αυτό δεν συμβαίνει. Δεν γνωρίζουμε, δηλαδή, τους όρους του δανείου.

Το δεύτερο είναι ότι το δάνειο αυτό δεν δίνεται γενικώς, αλλά δίνεται στη βάση μιας συμπληρωματικής πρότασης που κατέθεσε η Κυβέρνηση και εγκρίθηκε, όπως είπαμε, τον περασμένο Δεκέμβριο, ούτως ώστε να λάβει η χώρα μας τη χρηματοδότηση και τον δανεισμό από τις δύο αυτές συμβάσεις.

Το σχέδιο αυτό δεν τέθηκε υπ’ όψιν μας, δεν είχαμε καμμία δυνατότητα διαβούλευσης επί των δράσεων, των επενδυτικών προγραμμάτων και των μεταρρυθμίσεων που περιλαμβάνει αυτό το σχέδιο. Συνεπώς καλούμαστε να αποδεχτούμε μια χρηματοδότηση και ένα δάνειο για ένα σχέδιο το οποίο δεν συζητήσαμε καθόλου. Και αυτή είναι η δεύτερη επιφύλαξή μας.

Η τρίτη επιφύλαξη που διατυπώσαμε στη διάρκεια της επιτροπής αφορά ξανά τη δεύτερη από τις δύο συμβάσεις, που είναι δανειακή σύμβαση. Η Ελλάδα είναι η πιο καταχρεωμένη χώρα στην Ευρώπη, έχει ένα δημόσιο χρέος που είναι κοντά στο 160% του Ακαθάριστου Εθνικού Προϊόντος.

Συνεπώς, όταν πρόκειται για περιπτώσεις περαιτέρω δανεισμού, με βάση αυτό το χρέος -το οποίο η Πλεύση Ελευθερίας θεωρεί μη βιώσιμο- θα πρέπει να είμαστε ιδιαιτέρως προσεκτικοί. Θα πρέπει να έχουν συνταχθεί συγκεκριμένες μελέτες για την επίπτωση του περαιτέρω δανεισμού πάνω στο δημόσιο χρέος και ο δανεισμός θα πρέπει να γίνεται με πολύ μεγάλη προσοχή, δηλαδή θα πρέπει να γίνεται βάσει σχεδιασμού, ο οποίος να δείχνει ξεκάθαρα ότι οι αποσβέσεις του δανείου θα γίνονται εντός συγκεκριμένου χρονικού διαστήματος και με αρκετά μεγάλο περιθώριο πάνω από το επιτόκιο -από τον τόκο- που θα δίνουμε για το δάνειο αυτό, ούτως ώστε να το αιτιολογεί. Αυτά δεν υπάρχουν καθόλου.

Η πολιτική της Κυβέρνησης, όπως αρθρώθηκε μάλιστα στη διάρκεια των συζητήσεων στην επιτροπή, είναι ότι θα πρέπει να πάρουμε «κάθε ευρώ που μας δίνεται από την Ευρωπαϊκή Ένωση», ανεξαρτήτως του κατά πόσο αυτό συνδέεται με τόκους, με όρους δανεισμού οι οποίοι είναι συμφέροντες ή λιγότερο συμφέροντες ή μη συμφέροντες καθόλου για τη χώρα και ανεξαρτήτως του κατά πόσο αυτός ο δανεισμός επιβαρύνει το γενικότερο δημόσιο χρέος της χώρας.

Γι’ αυτούς τους λόγους εκφράσαμε επιφύλαξη απέναντι στις δύο συμβάσεις, ιδιαιτέρως όμως απέναντι στη δανειακή σύμβαση, που είναι για μας και η πιο προβληματική από τις δύο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Εσωτερικών κατέθεσαν στις 9-4-2024 σχέδιο νόμου: «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Παραπέμπεται στην αρμόδια Διαρκή Επιτροπή.

Τον λόγο τώρα έχει εκ μέρους της Κοινοβουλευτικής Ομάδος των Σπαρτιατών ο κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το σημερινό νομοσχέδιο αφορά στην κύρωση δύο προσαρτημάτων στη χρηματοδοτική σύμβαση αλλά και τη δανειακή σύμβαση του Μηχανισμού Ανάκαμψης και Ανθεκτικότητας μεταξύ Ελλάδας και Ευρωπαϊκής Ένωσης και συγκεκριμένα για τη δυνατότητα η χώρα μας να λάβει επιπλέον ποσά. Συγκεκριμένα, πρόκειται για το ποσό των 4,7 δισεκατομμυρίων ευρώ μέσω της χρηματοδότησης και άλλα 5 δισ. ευρώ μέσω νέου δανεισμού της Ελλάδας από τον ανωτέρω μηχανισμό.

Παρόλο που εκτιμάται θετικά ο αντίκτυπος αυτών των ποσών στον ρυθμό ανάπτυξης της χώρας μας, αυτό προϋποθέτει ότι τα ποσά θα απορροφηθούν αποτελεσματικά από την αγορά. Και εδώ βρίσκεται το μεγαλύτερο πρόβλημα. Δεν φέρουμε αντίρρηση στην απορρόφηση ευρωπαϊκών κονδυλίων, αλλά φέρουμε αντίρρηση όταν αυτά διοχετεύονται σε πρόσκαιρα μέτρα υποτιθέμενης στήριξης, που δεν θέτουν καμμία βάση για τη βιώσιμη ανάπτυξη της χώρας μας.

Η Ελλάδα έχει ήδη λάβει ένα αρκετά μεγάλο ποσό μέσω του συγκεκριμένου μηχανισμού, που όμως έχει διατεθεί σε πολιτικές τύπου “Pass” τα προηγούμενα έτη. Αντί να δαπανήσουμε ποσά, προκειμένου να αποκτήσει η χώρα μας ένα ανταγωνιστικό πλεονέκτημα στο διεθνές στερέωμα, η Κυβέρνηση μπαλώνει τρύπες με αυτά τα χρήματα και μάλιστα χωρίς την παραμικρή ελάφρυνση των βαρών των πολιτών.

Είναι χαρακτηριστικό το γεγονός ότι επτά στους δέκα Έλληνες λαμβάνουν μηνιαίως μισθό μικρότερο των 1.000 ευρώ, οπότε και δεν αποτελεί περίεργο το γεγονός ότι επτά στους δέκα Έλληνες είναι υποκειμενικά φτωχοί, δηλαδή αδυνατούν να αντεπεξέλθουν στις υποχρεώσεις τους, από την εμπρόθεσμη πληρωμή των οφειλών τους προς το δημόσιο -εδώ τίθεται ξανά το θέμα των πολύ υψηλών φορολογικών συντελεστών που έχουμε στην Ελλάδα- μέχρι τη δυσκολία να αγοράσουν βασικά καταναλωτικά αγαθά, όπως τρόφιμα και καθαριστικά.

Μέσα σε αυτό το δυσμενές οικονομικό κλίμα η Κυβέρνηση αποφασίζει να κατευθύνει τα ποσά από τον Μηχανισμό Ανάκαμψης και Ανθεκτικότητας, κατά το μεγαλύτερο μέρος τους, σε κουπόνια και στηρίζοντας κλάδους που, όπως η ίδια αποκαλεί, είναι στρατηγικής σημασίας.

Με βάση τα στοιχεία από την εκτέλεση του προϋπολογισμού, οι πόροι του Ταμείου Ανάκαμψης και Ανθεκτικότητας πήγαν:

Ποσοστό 29% στην παραγωγή ηλεκτρικής ενέργειας. Μειώθηκε η τιμή ανά κιλοβατώρα; Όχι. Μπορεί ο Έλληνας καταναλωτής να πληρώσει τους λογαριασμούς ρεύματος; Ακόμα και με την επιδότηση που δώσατε, πάλι δεν μπορούν οι πολίτες να αντεπεξέλθουν στις υψηλές τιμές που έχουν μετακυλιστεί και σε άλλα αγαθά, κυρίως τρόφιμα. Για να μην ξεκινήσουμε να μιλάμε καν για τα ανεκδιήγητα χρώματα στα τιμολόγια, που πρέπει να έχει κάποιος διδακτορικό στα Μαθηματικά για να καταλάβει πώς υπολογίζεται η τιμή που θα πληρώσει.

Ποσοστό 26% σε τουριστικές επιχειρήσεις, στην αποκαλούμενη «βαριά» μας βιομηχανία. Μπορεί ο μέσος Έλληνας να πάει με τα παιδιά του διακοπές; Όχι. Αυξήθηκε ο μισθός των εργαζομένων στον τουρισμό ή κατέρρευσαν οι συνθήκες διαβίωσης των υπαλλήλων στον τουρισμό; Όχι. Μια χαρά τα φτιάξατε. Πληρώσαμε τόσα λεφτά για τουριστικές επιχειρήσεις και ο Έλληνας να σκέφτεται να πάει για ένα μπάνιο. Καλός ο τουρισμός από το εξωτερικό, αλλά δεν θα έπρεπε να μεριμνήσουμε και για τον εγχώριο;

Και συνεχίζω: Ποσοστό 20% των κονδυλίων από τον Μηχανισμό Ανάκαμψης και Ανθεκτικότητας πήγαν στη βιομηχανία. Για ποια βιομηχανία μιλάτε ακριβώς; Παράγουμε αυτοκίνητα, ηλεκτρικές συσκευές ή άλλα προϊόντα τεχνολογίας; Όχι. Ακόμα και στις λίγες μονάδες που έχουμε η χρηματοδότηση έφερε καμμιά αύξηση των μισθών; Πάλι όχι.

Άρα ο πρωτογενής τομέας; Πού είναι ο μετασχηματισμός του πρωτογενούς τομέα της οικονομίας μας; Αφήστε, ξέρουμε. Στο 12% των λοιπών επιχειρήσεων που έλαβαν χρηματοδότηση, αν και ξέρουμε όλοι ότι οι αγρότες μας πήραν το τίποτα με μπόλικο καθόλου.

Και έχοντας προχωρήσει σε μηδενικό μετασχηματισμό του παραγωγικού μοντέλου, η Κυβέρνηση αιτείται για ακόμα 5 δισ. μέσω πρόσθετου δανείου, που είναι το άρθρο 2 του σημερινού νομοσχεδίου. Όταν η αποπληρωμή των υπαρχόντων δανείων είναι αβέβαιη, όσο και να προσπαθείτε να μας καθησυχάσετε, ξέρουμε πάρα πολύ καλά ότι η οικονομία βαδίζει σε τεντωμένο σκοινί. Μια αναταραχή, ένα εξωτερικό σοκ είναι αρκετό για να μας βυθίσει πάλι σε ύφεση και να δούμε πάλι τη λιτότητα να φιγουράρει στα πρωτοσέλιδα των εφημερίδων.

Τόσα χρόνια μετά τα μνημόνια και μετά από τόσα χρηματοδοτικά πακέτα θα περίμενε κανείς να έχει επέλθει μια ουσιαστική αλλαγή, μια αλλαγή που θα θωράκιζε την οικονομία μας πραγματικά απέναντι στις εξωτερικότητες. Αλλά τίποτα από αυτά δεν έχει γίνει.

Αναμένουμε να δούμε τα χρήματα από την πρόσθετη χρηματοδότηση να πηγαίνουν σε μια ουσιαστική και μεθοδική παραγωγική ανασυγκρότηση, με γνώμονα τη βιώσιμη ανάπτυξη και τη διασφάλιση ενός καλύτερου μέλλοντος για όλους τους Έλληνες.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τέσσερις μαθήτριες και μαθητές και τρεις συνοδοί εκπαιδευτικοί από το 1ο Δωδεκαθέσιο Πειραματικό Δημοτικό Σχολείο Πανεπιστημίου Αθηνών - «Μαράσλειο».

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από τη Νίκη κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Κύριοι Υπουργοί, κυρίες και κύριοι συνάδελφοι, ο Μηχανισμός Ανάκαμψης και Ανθεκτικότητας ορίζει ότι η Ελλάδα πρέπει να πληρωθεί συνολικά 35,95 δισ. ευρώ, τα 18,22 δισ. ευρώ ως μη επιστρεπτέα στήριξη για τα 17,73 δισ. ευρώ ως δάνεια.

Ωστόσο τα προβλήματα είναι μπροστά μας ακόμα, με τα πιεστικά χρονοδιαγράμματα του Ταμείου Ανάκαμψης να χτυπούν καμπανάκι. Ο κατασκευαστικός κλάδος ζητά την άρση εμποδίων, όπως με τις εγγυητικές επιστολές και τις απαλλοτριώσεις, ώστε να μη χαθούν πόροι και να μη ναυαγήσουν δημοπρατήσεις που είναι σε εξέλιξη.

Σύμφωνα με την πρόσφατη μελέτη του ΙΟΒΕ για τον κατασκευαστικό κλάδο, η Ελλάδα είναι από τους ουραγούς στην Ευρώπη ως προς τις έγκαιρες πληρωμές, καθώς μόλις μία στις τέσσερις πραγματοποιείται εμπρόθεσμα.

Αυτό οξύνει την ανάγκη αναζήτησης πρόσθετης χρηματοδότησης και ρευστότητας για τις εταιρείες του κλάδου τους, τροφοδοτώντας έναν φαύλο κύκλο καθυστερήσεων.

Βασικός παράγοντας καθυστερήσεων και υπέρβασης του προϋπολογισμού των έργων είναι διαχρονικά οι απαλλοτριώσεις που αποτελούν ευθύνη του δημοσίου. Η καθυστέρηση της απόδοσης στον ανάδοχο των χώρων που θα εκτελεστεί το έργο αποτελεί έναν από τους πιο συνήθεις λόγους που εγείρονται αιτήματα αποζημιώσεων. Το κόμμα μας προτείνει για τις απαλλοτριώσεις που σχετίζονται με έργα που χρηματοδοτούνται από το Ταμείο Ανάκαμψης και Ανθεκτικότητας άμεσα να εφαρμοστούν ειδικές διατάξεις, όπως συνέβη με τους Ολυμπιακούς Αγώνες της Αθήνας το 2004.

Επίσης, προτείνουμε στο Συμβούλιο της Επικρατείας, που εκδικάζει υποθέσεις για τις απαλλοτριώσεις που σχετίζονται με έργα που χρηματοδοτούνται από το Ταμείο Ανάκαμψης και Ανθεκτικότητας, να δημιουργηθεί ξεχωριστό ειδικό τμήμα που θα εκδίδει άμεσα αποφάσεις.

Όσον αφορά το πρόβλημα με τις εγγυητικές επιστολές, οι μόλις τέσσερις συστημικές τράπεζες που άφησε στη χώρα μας η οικονομική κρίση αδυνατούν, παρά τις μεγάλες προσπάθειες, να σηκώσουν το βάρος των εγγυητικών επιστολών. Αυτό επισύρει το τεράστιο πλάνο νέων έργων, όταν ήδη το ανεκτέλεστο έργο των κατασκευαστικών ομίλων έχει εκτιναχθεί στα 15 δισεκατομμύρια ευρώ.

Το κόμμα μας προτείνει τρία μέτρα για το εν λόγω πρόβλημα που, ήδη, θέτουν οι ανάδοχοι μεγάλων τεχνικών έργων. Πρώτον, τη θέσπιση του αυτοδίκαιου τερματισμού μιας εγγυητικής επιστολής με την έκδοση του πιστοποιητικού οριστικής παραλαβής του έργου. Δεύτερον, την κατάργηση της έκδοσης εγγυητικών επιστολών για τις προκαταβολές των έργων. Τρίτον, την υιοθέτηση του ρουμανικού μοντέλου που θέλει τη δέσμευση της προκαταβολής σε ειδικό λογαριασμό που θα εκκινείται μόνο με την υποβολή στοιχείων ότι ο ανάδοχος πραγματικά προχώρησε τις δαπάνες για το συγκεκριμένο έργο.

Ως προς την κύρωση του Προσαρτήματος της Σύμβασης Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης και της Ελλάδας, η χώρα μας θα εισπράξει 4,7 δισεκατομμύρια ευρώ σε μορφή επιχορηγήσεων. Προφανώς είναι προς το συμφέρον της χώρας η είσπραξη μιας τέτοιας επιχορήγησης. Το ζήτημα είναι τα ποσά αυτά να κατευθυνθούν άμεσα σε παραγωγικές επενδύσεις, σύμφωνα με το Εθνικό Σχέδιο Ανάκαμψης και Ανθεκτικότητας, δεδομένου ότι ο Μηχανισμός Ανάκαμψης και Ανθεκτικότητας θα λειτουργεί έως τις 31 Δεκεμβρίου του 2026.

Αυτό που δεν είναι ευρέως γνωστό είναι πως αν τα έργα δεν έχουν ολοκληρωθεί μέχρι το τέλος του 2026, τα ποσά επιστρέφονται στην Ευρωπαϊκή Ένωση.

Ως προς την κύρωση του Προσαρτήματος της Δανειακής Σύμβασης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης και της Ελλάδας, η χώρα μας θα εισπράξει 5 δισεκατομμύρια ευρώ με τη μορφή δανείου. Στην έκθεση του Γενικού Λογιστηρίου του Κράτους, άρθρο 75 παράγραφος 1 του Συντάγματος, προκύπτει πως το δάνειο θα έχει διάρκεια τριάντα έτη. Θα υπάρχει δαπάνη τόκων, η οποία όμως δεν αναφέρεται, ούτε υπάρχει έστω κάποια εκτίμηση δαπάνης τόκων.

Επίσης, στην ειδική έκθεση, άρθρο 75 παράγραφος 3 του Συντάγματος, που υπογράφει ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης, δηλώνεται ότι προκαλείται δαπάνη επί του κρατικού προϋπολογισμού από την καταβολή τόκων για την εξυπηρέτηση του πρόσθετου ποσού δανείου, αλλά και εδώ δεν αναφέρεται το ύψος της δαπάνης τόκων ούτε και το επιτόκιο. Σε οποιαδήποτε δανειακή σύμβαση, ακόμα και στην πιο απλή μορφή της, ο δανειζόμενος είναι λογικό να επιθυμεί να γνωρίζει το επιτόκιο και την αναμενόμενη δαπάνη τόκων. Γι’ αυτό θα θέλαμε ξεκάθαρες διευκρινίσεις σχετικά με την αναμενόμενη δαπάνη τόκων και το επιτόκιο δανεισμού από τον Υπουργό. Δεν μας καλύπτουν απαντήσεις του τύπου «θα είναι απλά ένα χαμηλό επιτόκιο».

Καλούμε την Κυβέρνηση να επιλύσει τα σοβαρά προβλήματα που επηρεάζουν την ταχύτητα απορρόφησης των χρημάτων, για να υπάρξει μέριμνα και να έχουμε χρηματοδότηση στις μικρομεσαίες επιχειρήσεις, που είναι η «ραχοκοκαλιά» της οικονομίας μας.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης, με την από 10 Απριλίου 2024 επιστολή του προς τον Πρόεδρο της Βουλής, μας ενημερώνει ότι ο Βουλευτής Ξάνθης κ. Μπουρχάν Μπαράν τίθεται εκτός Κοινοβουλευτικής Ομάδας του ΠΑΣΟΚ - Κινήματος Αλλαγής.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 35)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο ειδικός αγορητής της Νέας Αριστεράς κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να «σπάσω» λίγο τον κανόνα της συζήτησης και να αναφερθώ σε κάτι που θεωρώ πολύ σημαντικό.

Χθες ο κ. Τερεζάκης, κεντρικό σας στέλεχος, παραδέχτηκε ότι, όντως, έχει γίνει «κοπτοραπτική» στις συνομιλίες που ακούσαμε όλοι για τα Τέμπη, αυτή την «κοπτοραπτική» που εσείς τρεις μέρες εδώ στη συζήτηση λέγατε ότι δεν έγινε ποτέ και ότι δεν υπάρχει. Δεν ξέρω αν ο κ. Τερεζάκης κάνει μια απέλπιδα προσπάθεια να σώσει τον εαυτό του και το λέω αυτό γιατί έχει πιαστεί ψευδόμενος στην επιτροπή να λέει ότι λίγες ώρες μετά το έγκλημα πήγε με άνθρωπο της ΕΛ.ΑΣ. να πάρει τα ηχητικά, ενώ η ίδια η ΕΛ.ΑΣ. είπε ότι τα ηχητικά τα πήρε μετά από δύο μέρες. Ξεκάθαρα, όμως, προσπαθεί να διώξει όλες τις ευθύνες από τα στελέχη του ΟΣΕ. Μπορεί να προσπάθησε να τα ρίξει όλα στο μέσο ενημέρωσης που τα δημοσίευσε, αλλά νομίζω ότι με έναν δικό του τρόπο «φωτίζει» και κυβερνητικά στελέχη, στελέχη από το Μαξίμου ότι ευθύνονται γι’ αυτή την «κοπτοραπτική».

Κατανοώ ότι θεωρείτε ότι δεν θα σας ακουμπήσει αυτή η υπόθεση. Κατανοώ ότι νιώθετε ότι είστε άτρωτοι από αυτή την ιστορία, αλλά να ξέρετε ότι αργά ή γρήγορα θα έρθει η στιγμή που θα δοθούν αυτές οι απαντήσεις και κάποιοι από εσάς σε αυτή την Αίθουσα δεν θα μπορείτε να σταθείτε και δεν θα ξέρετε πού να κρυφτείτε.

Έρχομαι τώρα στο θέμα που συζητάμε σήμερα. Μας δίνει τη δυνατότητα να κάνουμε ένα βήμα πίσω και να δούμε ποια είναι τα αποτελέσματα της οικονομικής σας πολιτικής και τα αποτελέσματα της χρησιμοποίησης ενός κρίσιμου κατά εμάς εργαλείου, γιατί το Ταμείο Ανάκαμψης και Ανθεκτικότητας θα μπορούσε να είναι ένα πάρα πολύ χρήσιμο εργαλείο, αλλά ποια είναι η πραγματικότητα της ελληνικής οικονομίας; Μια ελληνική οικονομία, η οποία βρίσκεται στον πάτο της Ευρώπης -συναγωνιζόμαστε με τη Βουλγαρία στη φτώχεια στο πραγματικό κατά κεφαλήν ΑΕΠ-, μια οικονομία η οποία με βάση τα τελευταία στοιχεία της ΕΛΣΤΑΤ αυξάνονται οι πολίτες που είναι σε συνθήκες υλικής στέρησης. Φανταστείτε, δηλαδή, να μην είχατε και αυτά τα χρηματοδοτικά εργαλεία και τη δημοσιονομική άνεση που είχατε.

Να δούμε μερικά παραδείγματα. Στέγη: Τι κάνατε για τη στέγη εσείς; Υπήρξαν τα παραδείγματα της Ισπανίας και της Πορτογαλίας που δώσανε πάνω από 1 δισεκατομμύριο για στεγαστική πολιτική. Χθες μάλιστα η Ισπανία απαγόρευσε τη Golden Visa, μια συζήτηση που είχαμε τις προηγούμενες μέρες εδώ. Εσείς προφανώς δεν απαγορεύετε τη Golden Visa, απλά αλλάζετε τα όρια και χρησιμοποιείτε το ίδιο λάθος εργαλείο, το οποίο συνεχίζει να παράγει αρνητικά αποτελέσματα για το δικαίωμα στη στέγη στους κατοίκους και στα ενοίκια, γιατί αυτή είναι η λογική σας για την ανάπτυξη, μια ανάπτυξη απλά real estate, μια ανάπτυξη-«φούσκα».

Έχουμε στεγαστικές δυσκολίες. Το 47,3% των πολιτών αντιμετωπίζει στεγαστικές δυσκολίες, ενώ το ’22 ήταν μόνο 29,1%, δηλαδή 65% πάνω, σε χρονιά που είχαμε το Ταμείο Ανάκαμψης και το δικό σας σχέδιο στο Ταμείο Ανάκαμψης ήταν η ανακαίνιση εκατό κατοικιών σε Αθήνα και Θεσσαλονίκη. Ισπανία-Πορτογαλία 1 δισεκατομμύριο, εσείς εκατό κατοικίες.

Ιατρικά: Το 23% των πολιτών έχουν πρόβλημα πρόσβασης σε ιατρικές εξετάσεις. Όταν μιλάμε για τα φτωχότερα στρώματα, φτάνει στο 40%. Τι λέτε εσείς με το Ταμείο Ανάκαμψης; Πενήντα χιλιάδες δωρεάν χειρουργεία διαφημίζατε, απογευματινά χειρουργεία, δηλαδή χρησιμοποιείτε τους πόρους του Ταμείου Ανάκαμψης για να νομιμοποιήσετε ένα εργαλείο διάλυσης και ακύρωσης της δημόσιας υγείας, τη στιγμή που πλέον υπάρχουν συγκεκριμένες καταγγελίες ότι στα απογευματινά χειρουργεία βάζετε ακόμα και έκτακτα περιστατικά. Πήγε άνθρωπος με σπασμένο χέρι στην Κρήτη και αντί να τον βάλετε σε κανονικό χειρουργείο, τον βάλατε σε απογευματινό. Εκεί έχει φτάσει η διάλυση και η ξετσιπωσιά με την οποία αντιμετωπίζετε το Εθνικό Σύστημα Υγείας.

Να μιλήσουμε για κρίσιμα έργα υποδομών, όπως τα αντιπλημμυρικά; Σας υπενθυμίζω ότι μετά από ερώτηση του Αλέξη Χαρίτση είχατε παραδεχτεί απένταξη έργων αντιπλημμυρικής προστασίας από το Ταμείο Ανάκαμψης λίγες μέρες πριν τη μεγάλη καταστροφή στη Θεσσαλία. Και αυτά είναι μόνο τρία από τα παραδείγματα τού πώς σπαταλάτε το Ταμείο Ανάκαμψης και δεν το χρησιμοποιείτε για τις πραγματικές ανάγκες.

Ποια είναι τα στοιχεία της απορρόφησης, γιατί μέσα σε όλα τα άλλα «πουλάτε» και το ότι είστε πολύ τεχνοκρατικοί; Λογιστική απορρόφηση 22%, πραγματική στο 8%. Στις επιχορηγήσεις λογιστική απορρόφηση 21%, πραγματική 10%, στα δάνεια λογιστική απορρόφηση 23%, πραγματική 6%. Το 8,6% των δανείων είναι δανειοδοτήσεις άνω των 10 εκατομμυρίων, η τεράστια πλειοψηφία των δανείων σε τριάντα έξι ομίλους, 8,3% των δανείων σε δανειοδοτήσεις 5 με 10 εκατομμύρια, πάλι σε συγκεκριμένους ομίλους και λίγες εταιρείες.

Εμείς τι λέμε; Λέμε ότι χρειάζεται ένα εναλλακτικό σχέδιο για το Ταμείο Ανάκαμψης και Ανθεκτικότητας, ένα σχέδιο το οποίο θα έχει πραγματικά ως στόχο τη μείωση των ανισοτήτων και τον παραγωγικό μετασχηματισμό της χώρας. Στο δικό σας σχέδιο έχουμε απουσία στόχου μείωσης των ανισοτήτων, απουσία στόχου ενίσχυσης της εγχώριας παραγόμενης αξίας, περιθωριοποίηση των δημόσιων πολιτικών και απουσία περιφερειακής διάστασης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Είναι φανερό ότι η μείωση των ανισοτήτων αντιμετωπίζεται από το εθνικό σχέδιο αποσπασματικά ως μια απλά συμπληρωματική αναφορά που πρέπει να υπάρχει και όχι ως βασικό κριτήριο ή στόχος που πρέπει να εντάσσεται κεντρικά στη φιλοσοφία του σχεδίου. Άλλωστε, το δικό σας σχέδιο περιλαμβάνει και μεταρρυθμίσεις και δράσεις που με βάση τη διεθνή εμπειρία οδηγούν στην αντίθετη κατεύθυνση, δηλαδή στην αύξηση των ανισοτήτων και νομίζω ότι το χαρακτηριστικότερο παράδειγμα είναι οι αλλαγές που κάνετε στα εργασιακά.

Δεν έχετε κανέναν πραγματικό στόχο ενίσχυσης της εγχώριας παραγόμενης αξίας. Είπαμε, ούτως η άλλως η παραγωγική σας αντίληψη είναι real estate και ένα αρπακτικό παραγωγικό μοντέλο, το οποίο στην πραγματικότητα οξύνει ακόμα περισσότερο τις ανισότητες. Πού φαίνεται αυτό; Φαίνεται κιόλας στο ότι, σε μια στιγμή που σε όλη την Ευρώπη επιστρέφει ο κλαδικός σχεδιασμός ως βασικό στοιχείο, από το 2019 ως σήμερα διαρκώς διαβάζουμε για κλείσιμο παραγωγικών μονάδων, με τελευταίες τη «ΓΙΟΥΛΑ» και τη «SONOCO» σε δύο εργοστάσια σε Κιλκίς και Θεσσαλονίκη -τετρακόσιοι εργαζόμενοι στον δρόμο- που έχουν δύο βασικά προβλήματα, στα οποία θα έπρεπε να παρέμβει το Ταμείο Ανάκαμψης: χρηματοδοτικά εργαλεία και ενεργειακό κόστος.

Δεν υπάρχει καμμία κλαδική πολιτική, κανένα πραγματικό αναπτυξιακό σχέδιο. Περιθωριοποίηση των δημόσιων πολιτικών. Συνεχίζετε σε μία λογική ότι, περίπου, θα τα λύσει όλα το αόρατο χέρι της αγοράς. Είναι φανερό πια ότι το αόρατο χέρι της αγοράς, πέρα από το να στηρίζει δικό σας κόσμο, με έναν μαγικό τρόπο πάντα συμβαίνει αυτό, απλά οξύνει ακόμα περισσότερο τις ανισότητες.

Και εκεί που είναι πραγματικά τρομακτική η απώλεια, είναι η απουσία περιφερειακής διάστασης. Σε μια κατάσταση που αγνοείτε ακόμα και τις συστάσεις του ίδιου του οργανισμού συνεργασίας και ανάπτυξης, αναφορικά με τις αναγκαίες συνθήκες για την ανάκαμψη στην μετά-COVID εποχή. Ειδικότερα, οι συστάσεις για την Ελλάδα αναφέρουν την ενίσχυση των περιφερειακών πολιτικών, ώθησης της παραγωγικότητας και της δημιουργίας τοπικών θέσεων εργασίας σε όλες τις περιφέρειες, προώθηση της ποιοτικής απασχόλησης και της κοινωνικής ένταξης σε όλες τις περιφέρειες, ενίσχυση της διασύνδεσης και της βιώσιμης ανάπτυξης σε όλες τις περιφέρειες. Δεν υπάρχει καμμία περιφερειακή διάσταση.

Για όλους τους παραπάνω λόγους, λέμε ότι με τον τρόπο που υλοποιείται αυτή τη στιγμή το Ταμείο Ανάκαμψης και Ανθεκτικότητας κινδυνεύει να μετατραπεί σε άλλη μία χαμένη ευκαιρία για τη χώρα και γι’ αυτόν τον λόγο, σε καμμία περίπτωση, δεν μπορούμε να στηρίξουμε αυτή την πολιτική.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης, ο κ. Βασίλειος Βιλιάρδος, Αντιπρόεδρος της Βουλής.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως είπαμε στην επιτροπή, το σημερινό σχέδιο νόμου αφορά στο πολυδιαφημισμένο πρόγραμμα της Ευρωπαϊκής Ένωσης, που υιοθετήθηκε -ως απάντηση- για τα καταστροφικά και αχρείαστα lockdowns, τα οποία χρηματοδοτήθηκαν από την Ελλάδα με περίπου 51 δισεκατομμύρια ευρώ, με δανεικά, που, δυστυχώς, σπαταλήσαμε ακόμη μία φορά.

Η πραγματικότητα, βέβαια, για το Ταμείο Ανάκαμψης είναι πολύ διαφορετική από αυτήν που εμφανίζει η Κυβέρνηση, αφού είναι διάχυτη η απογοήτευση στην αγορά για τα λίγα χρήματα που έχουν τελικά δοθεί, ενώ το συντριπτικά μεγαλύτερο μέρος τους καταλήγει στις προνομιούχες μεγάλες επιχειρήσεις, όπως, άλλωστε, και τα χρήματα της πανδημίας.

Σημειώσαμε βέβαια -επειδή δεν κάνουμε τοξική αντιπολίτευση- ότι η απορρόφηση των κεφαλαίων του ταμείου από την Ελλάδα ήταν στο 41%, όταν ο μέσος όρος της Ευρωπαϊκής Ένωσης ήταν στο 30%. εξαιτίας των γραφειοκρατικών προβλημάτων για τα οποία παραπονούνται όλες οι χώρες.

Εντούτοις, το πρόβλημα της Ελλάδας -της Κυβέρνησης δηλαδή- δεν είναι τόσο η απορρόφηση, που στην Ελλάδα έχουν εισρεύσει 14,9 δισεκατομμύρια ευρώ από τα συνολικά 35,9 δισεκατομμύρια ευρώ. Το πρόβλημα είναι οι εκταμιεύσεις από το Υπουργείο προς την οικονομία, όπως στους φορείς, εντός και εκτός της γενικής κυβέρνησης. Οι μεταβιβάσεις από τον προϋπολογισμό ανέρχονταν μόλις στα 5,3 δισεκατομμύρια ευρώ, εκ των οποίων μόνο τα 2,4 δισεκατομμύρια ευρώ είχαν καταβληθεί στις επιχειρήσεις έως τα τέλη Σεπτεμβρίου του 2023.

Σε σχέση, δε, με το δανειακό μέρος, οι εκταμιεύσεις προς τις επιχειρήσεις ανέρχονταν, μόλις, στα 1,36 δισεκατομμύρια ευρώ έως τα τέλη του φετινού Ιανουαρίου, όπως θα καταθέσουμε στα Πρακτικά.

Οπότε, εύλογα αναρωτιόμαστε τι ακριβώς κάνει η Κυβέρνηση με τα χρήματα που έχει ήδη εισπράξει. Τα φυλάει; Τα έχει κάπου; Έχει κάποιον λόγο που τα φυλάει; Πόσω μάλλον όταν έχουν υπογραφεί συμβάσεις ύψους 4,36 δισεκατομμυρίων ευρώ, ενώ γνωρίζει πολύ καλά πως δεν πρέπει να χαθεί ούτε ένα ευρώ ούτε μια ώρα, αφού πρόκειται κυριολεκτικά για την τελευταία ευκαιρία της χώρας μας.

Σε κάθε περίπτωση, η απορρόφηση είναι πολύ χαμηλή, κατά πολύ χαμηλότερες οι εκταμιεύσεις προς τις επιχειρήσεις -γι’ αυτό η αγορά είναι άδεια- ενώ το μεγαλύτερο μέρος των χρημάτων οδηγείται σε πράσινα και ψηφιακά έργα, με αμφίβολη αναπτυξιακή διάσταση, όπως τεκμηριώνεται από την έως τώρα πορεία.

Συνεχίζοντας με τα περιεχόμενα του νομοσχεδίου, επικυρώνεται η αύξηση του ποσού του Ταμείου Ανάκαμψης κατά συνολικά 9,7 δισεκατομμύρια ευρώ, τα οποία αφορούν συνεισφορά στο πρώτο μέρος συνολικού ποσού 4,7 δισεκατομμυρίων ευρώ, την οποία θα ψηφίσουμε και δανειακή χορήγηση 5 δισεκατομμυρίων ευρώ, την οποία θα καταψηφίσουμε.

Κάθε μέρος αποτελείται από δύο άρθρα, που περιλαμβάνουν τη σύμβαση που αναλύεται στο προοίμιο και τέσσερα σύντομα υποάρθρα με τα ποσά και τους όρους τους, τα οποία περιγράψαμε στην επιτροπή και δεν θα τα επαναλάβουμε, φυσικά. Στη σύμβαση περιλαμβάνεται, επίσης, στο παράρτημα Α΄ το αίτημα καταβολής, που αποτελεί ένα είδος υπεύθυνης δήλωσης για την επίτευξη κλιματικών στόχων. Εδώ ρωτήσαμε εάν τα παραπάνω -το συγκεκριμένο αίτημα- είναι κατά δήλωση, τι έχει επιτύχει η Ελλάδα, όσον αφορά στους στόχους κλιματικής αλλαγής και με τι κόστος, χωρίς να πάρουμε απάντηση, όπως άλλωστε και σε άλλα ερωτήματά μας.

Σε σχέση με το Γενικό Λογιστήριο του Κράτους δεν παρέχεται το κόστος δανεισμού, ενώ θα έπρεπε να γνωρίζουμε, τουλάχιστον, τα επιτόκια και τα λοιπά κόστη, όπως για προμήθειες, για αντιστάθμιση κινδύνου, για hedging δηλαδή, καθώς, επίσης, το κόστος των στόχων και των προαπαιτούμενων.

Συμπερασματικά, λοιπόν, τα ποσά του ταμείου είναι λίγα σε σχέση με τις ανάγκες της οικονομίας μας, καθυστερούν από την Ευρωπαϊκή Ένωση και δεν προωθούνται έγκαιρα από την Κυβέρνηση προς τις επιχειρήσεις, με κίνδυνο να χαθούν πολλά χρήματα, ενώ παρέχονται για στόχους αμφίβολης χρησιμότητας, όπως είναι τα ψηφιακά και τα πράσινα έργα. Επιπλέον, παρέχονται για κοινωνικές δαπάνες, όπως της ενσωμάτωσης ευάλωτων και με προαπαιτούμενα, που δεν έχουν καταγραφεί και ποσοτικοποιηθεί, καθώς, επίσης, με άγνωστο κόστος δανείου. Χάος δηλαδή!

Κλείνοντας με την οικονομία, θέλουμε να επιστήσουμε ξανά την προσοχή όλων στο 2033, οπότε θα εμφανιστούν ξαφνικά οι παγωμένοι τόκοι ύψους περίπου 25 δισεκατομμυρίων ευρώ του δανείου του EFSF -των 96 δισεκατομμυρίων ευρώ- συν τα χρεολύσια αυτού του υπέρογκου ποσού. Μπορεί, δηλαδή, σήμερα να χρωστάμε 406,5 δισεκατομμύρια ευρώ, αλλά εξυπηρετούμε μόνο 310 δισεκατομμύρια ευρώ, ενώ από το 2033 και μετά θα πρέπει να εξυπηρετούμε 406,5 δισεκατομμύρια ευρώ συν 25 δισεκατομμύρια ευρώ συν τα όποια ελλείμματα, ζημίες δηλαδή, έως τότε. Επομένως, θα πρέπει να εξυπηρετούμε πάνω από 430 δισεκατομμύρια ευρώ, οπότε θα είναι αδύνατον, κατά την άποψή μας, να τα καταφέρουμε εάν έως τότε δεν έχουμε λάβει τα μέτρα μας και δεν έχουμε αλλάξει το αποτυχημένο οικονομικό μας μοντέλο, το οποίο συνεχίζει να στηρίζεται στη «μονοκαλλιέργεια» του τουρισμού και στις κατασκευές.

Σωστά, πάντως, δήλωσε ο κ. Στουρνάρας -ο οποίος στην ουσία επιβεβαίωσε προχθές ότι η ανακεφαλαιοποίηση των τραπεζών μάς κόστισε περί τα 51 δισεκατομμύρια ευρώ, συν τους αναβαλλόμενους φόρους των 20 δισεκατομμυρίων ευρώ, διαψεύδοντας τον Υπουργό Οικονομικών- πως η βιωσιμότητα του χρέους μας είναι σίγουρη έως το 2030, γνωρίζοντας προφανώς τους κινδύνους μετά. Είπε: «Σίγουρη έως το 2030»! Αν ήταν κάτι παραπάνω, θα έλεγε παραπάνω.

Το να θριαμβολογούμε, λοιπόν, λέγοντας πως η Ελλάδα είχε πενταπλάσιο ρυθμό ανάπτυξης το ΄23 από τον μέσο όρο της Ευρωπαϊκής Ένωσης, δηλαδή 2% σε σχέση με 0,4% είναι ανόητο για πάρα πολλούς λόγους, όπως η απόκλιση του ΑΕΠ μας από την Ευρωπαϊκή Ένωση κατά 33,7% από το 2009 έως το 2022 -όχι κατά 25%, αλλά κατά 33,7%, όπως θα καταθέσουμε στα Πρακτικά- το θηριώδες επενδυτικό μας κενό άνω των 100 δισεκατομμυρίων ευρώ και πολλά άλλα.

Αλήθεια, εάν η Ευρωπαϊκή Ένωση είχε ανάπτυξη, ας πούμε 0,1%, όπου η διαφορά από το 0,1 έως το 0,4 είναι προφανώς ελάχιστη, θα θριαμβολογούσαμε λέγοντας πως αναπτυσσόμαστε είκοσι φορές περισσότερο από την Ευρωπαϊκή Ένωση; Δεν είναι ανόητο; Πόσω μάλλον όταν ο ρυθμός ανάπτυξής μας από 7,2% το δεύτερο τρίμηνο του ΄23, μειώθηκε στο 2,1% το τρίτο τρίμηνο -παρά το ότι πρόκειται για τη βασική μας τουριστική περίοδο- και μόλις στο 1,2% στο τέταρτο τρίμηνο; Όταν το σημαντικότερο, ο ακαθάριστος σχηματισμός παγίου κεφαλαίου, από τον οποίο εξαρτώνται η παραγωγικότητα, οι μισθοί κ.λπ. αυξήθηκε μόλις κατά 4% από τα προϋπολογιζόμενα 15,5% παρά τα κεφάλαια του Ταμείου Ανασυγκρότησης, ενώ συνεχίζει να είναι 8% χαμηλότερος από το μέσο της Ευρωπαϊκής Ένωσης;

Κλείνοντας, όταν το εμπορικό μας έλλειμμα το πρώτο δίμηνο του 2024 εκτοξεύθηκε κατά 18,4%, οι άμεσες επενδύσεις μειώθηκαν κατά 40% το 2023, ο πληθωρισμός μας ήταν περισσότερο από 1% σε σχέση με την Ευρωζώνη εις βάρος της ανταγωνιστικότητας της οικονομίας μας, όταν έχουμε τεράστια δίδυμα ελλείμματα και χρέη, μπορούμε αλήθεια να υπερηφανευόμαστε για όλα αυτά;

Τέλος, είναι δυνατόν να θεωρείται οικονομική επιτυχία το ότι είμαστε η δεύτερη φτωχότερη χώρα στην Ευρωπαϊκή Ένωση σε κατά κεφαλήν ΑΕΠ μετά τη Βουλγαρία; Όπου, όμως, η Βουλγαρία είχε άνοδο 13 μονάδες από το 2019 έως το 2023, ενώ εμείς περίπου 2,5 μονάδες, οπότε σύντομα θα μας ξεπεράσει. Αν μη τι άλλο, αυτό δεν είναι ντροπή μας;

Ευχαριστώ πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Μέχρι να ανέβει στο Βήμα η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου, να κάνω μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθητές και μαθήτριες και δύο εκπαιδευτικοί συνοδοί από το Δημοτικό Σχολείο Απερίου Καρπάθου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Όταν τα σύννεφα της καπιταλιστικής κρίσης πύκνωσαν με ύφεση στην οικονομία της Γερμανίας και της Ευρωζώνης, η Ευρωπαϊκή Ένωση τότε δημιούργησε το Ταμείο Ανάκαμψης, προωθώντας πακτωλό χρημάτων 1,8 τρισεκατομμύρια στα μονοπώλια για τη διατήρηση της κερδοφορίας τους, επιβεβαιώνοντας ότι είναι Ευρωπαϊκή Ένωση των μονοπωλίων και όχι των λαών. Γιατί ο λαός καλείται να ζει με τα ελάχιστα και να πληρώσει πολλαπλά τον λογαριασμό του υπερμνημονίου που είναι το Ταμείο Ανάκαμψης.

Ενδιαφερόσαστε, λοιπόν, για την απορρόφηση των πόρων, όχι για τη μείωση της φτώχειας και εξαθλίωσης που μαστίζει δύο εκατομμύρια εξακόσιους χιλιάδες ανθρώπους, σύμφωνα με την τελευταία ανακοίνωση της ΕΛΣΤΑΤ. Ενδιαφερόσαστε, όμως, να δημιουργήσετε το κατάλληλο φιλοεπενδυτικό περιβάλλον. Όμως, άσφαιρη και η κριτική των άλλων κομμάτων. Δεν ενδιαφέρονται για τα αντιλαϊκά προαπαιτούμενα που φέρνουν περισσότερη φτώχεια, αλλά για το ρυθμό απορρόφησης.

Το Ταμείο Ανάκαμψης, λοιπόν, δεν είναι κουμπαράς για τους λαούς. Γιατί πρώτον, δεσμεύει χρήματα λαών για να κατευθύνει σε ομίλους της πράσινης και ψηφιακής μετάβασης, που παίρνουν τη μερίδα του λέοντος το 58,5% πόρων και δεύτερον, κάθε δόση που εκταμιεύεται συνοδεύεται με αντιλαϊκούς νόμους και μέτρα. Πάνω από τριακόσια εξήντα αντιλαϊκά μέτρα πάνε πακέτο αγκαλιά με το Ταμείο Ανάκαμψης.

Μερικά από τα σκληρά προαπαιτούμενα για τον λαό έχουν ψηφιστεί και ξεσήκωσαν μεγάλες λαϊκές κινητοποιήσεις, όπως είναι το αντεργατικό τερατούργημα για το σμπαράλιασμα του σταθερού ημερήσιου χρόνου εργασίας, με επέκταση των ελαστικών μορφών εργασίας απασχόλησης, ατομικές συμβάσεις, διευθέτηση εργασία του χρόνου, εντατικοποίηση, δουλειά πάνω από δεκατρείς ώρες την ημέρα, κατάργηση κυριακάτικης αργίας, δουλειά σε πλατφόρμες χωρίς εργασιακά δικαιώματα, υπονόμευση συλλογικών συμβάσεων εργασίας, απλήρωτες υπερωρίες, χτύπημα σε συνδικαλιστικά δικαιώματα.

Στόχος είναι να καθυποτάξετε το κίνημα και να διαμορφώσετε εργαζόμενους χωρίς εργασιακά δικαιώματα που θα θωρακίζουν την ανταγωνιστικότητα και κερδοφορία του κεφαλαίου.

Και το αντεκπαιδευτικό νομοσχέδιο, όμως, για τα ιδιωτικά πανεπιστήμια χτυπά τα μορφωτικά δικαιώματα των παιδιών και των λαϊκών των λαϊκών οικογενειών, εμπορευματοποιώντας παραπέρα την παιδεία, οδηγώντας σε πτυχία που έχουν τιμή, αλλά όχι αξία. Το 1 δισεκατομμύριο που μας είπατε για τα πανεπιστήμια είναι κυρίως για ΣΔΙΤ και τις μεγάλες επιχειρήσεις, που θα αξιοποιούν τσάμπα υποδομές και ερευνητές για προγράμματα που θα καρπώνονται το αποτέλεσμα νέων προϊόντων που έχει ανάγκη η κοινωνία και θα τα μοσχοπουλούν. Δηλαδή κέρδη αμύθητα.

Προαπαιτούμενο είναι και η υποχρεωτικότητα για χιλιάδες αυτοαπασχολούμενους και μικρούς επαγγελματίες το κόστος για προμήθεια POS, όταν η ακρίβεια αυξάνει το κόστος λειτουργίας και προσπαθούν να μη χάσουν ρυθμίσεις χρεών για να ανταποκριθούν στον νέο γύρο της φορολογικής επίθεσης της Κυβέρνησης.

Ωστόσο, η ψηφιακή και πράσινη μετάβαση θα εξασφαλίσουν τεράστια κέρδη στους ενεργειακούς ομίλους και πανάκριβη ενέργεια για τον λαό, πανάκριβα ενεργειακά αυτοκίνητα, ενεργειακά σπίτια που σημαίνει ότι θα αυξηθεί ακόμα περισσότερο η ενεργειακή φτώχεια.

Όμως και ο ψηφιακός εκσυγχρονισμός των επιχειρηματικών ομίλων αυξάνει την παραγωγικότητα της εργασίας και αντί αύξησης μισθών αυξάνεται η εκμετάλλευση της εργατικής τάξης. Συνολικά, η πράσινη μετάβαση της Ευρωπαϊκής Ένωσης και οι διακηρύξεις για προστασία, τάχα, του περιβάλλοντος αποδείχθηκαν ότι καταστρέφουν περιοχές φυσικής ομορφιάς από ενεργειακούς ομίλους για εγκατάσταση ΑΠΕ, με κριτήριο τα κέρδη τους και βέβαια, άγρια καταστολή σε όσους τα αντιπαλεύουν.

Οι φόροι εκτοξεύθηκαν με την προσθήκη πράσινων χαρατσιών που συνεχίζονται, με την ψηφιακή φορολεηλασία των αυτοαπασχολουμένων την ώρα που οι μεγάλοι όμιλοι απολαμβάνουν φοροασυλία και επιδοτήσεις. Τις τράπεζες τις «μπουκώσατε» με 51 δισεκατομμύρια ευρώ και φοροαπαλλαγές.

Φυσικά, για πραγματικές λαϊκές ανάγκες όπως αντισεισμική θωράκιση της χώρας και ειδικά στα σχολεία, δεν υπάρχει ούτε δεκάρα. Μάλιστα, απεντάχθηκαν αντιπλημμυρικά έργα και εκσυγχρονισμοί στο σιδηροδρομικό δίκτυο. Γιατί μέτρα και σχεδιασμοί προστασίας της ζωής και της περιουσίας του λαού, όπως αντιπλημμυρικά, αντιπυρικά και μέτρα σεισμικής θωράκισης η Ευρωπαϊκή Ένωση τα υπολογίζει ως κόστος και ως όφελος τα άπληστα κέρδη του μεγάλου κεφαλαίου.

Γι’ αυτό ξεχειλίζει η οργή και αγανάκτηση και ειδικά στη Θεσσαλία, αφού δεν έχουν δοθεί ακόμα αποζημιώσεις στο 100% και καλούνται να πληρώσουν ΕΝΦΙΑ για πλημμυρισμένα εγκαταλειμμένα σπίτια.

Για τη δε αντιπυρική θωράκιση «ψίχουλα» για ελάχιστες αναδασώσεις που συνδέονται με ΣΔΙΤ και τη διαχείριση και εκμετάλλευση των δασών από ιδιώτες, δηλαδή ξυλεμπόρους και ξυλοβιομήχανους που θα εκμεταλλεύονται τη δασική βιομάζα, δηλαδή αφαίρεση δέντρων, κλαδιών, θάμνων και μετατροπή τους κυρίως σε πέλετ ή για παραγωγή ηλεκτρικής και θερμικής ενέργειας και τη δημιουργία αγοράς βιομάζας και δικαιωμάτων ρύπων. Το «AntiNero» είναι οι υποδομές που θα διευκολύνουν κυρίως τους ιδιώτες να εκμεταλλεύονται τα δασικά οικοσυστήματα.

Και στην υγεία τα ίδια. Παραπέρα ιδιωτικοποίηση, απογευματινά χειρουργεία με αμοιβή στα δημόσια νοσοκομεία. Είναι προαπαιτούμενο και αυτό. Γιατί η χρηματοδότηση με 2,2 δισεκατομμύρια δεν είναι για προσλήψεις υγειονομικών που είναι η μεγαλύτερη ανάγκη ώστε να χειρουργούν το πρωί δωρεάν και να μην υπάρχουν λίστες αναμονής, αλλά είναι χρηματοδότηση για βάψιμο νοσοκομείων, κλίνες και ιδιωτικοποιήσεις και κυρίως σε ό,τι αφορά την ψυχική υγεία. Κι ας λέτε για μεταρρυθμίσεις στην ψυχική υγεία.

Προαπαιτούμενο είναι και η παραπέρα ιδιωτικοποίηση του νερού. Δηλαδή, θα το πληρώσουμε ακριβότερα γιατί ο ιδιώτης πρέπει να έχει κέρδος και έπεται συνέχεια στα αντιλαϊκά προαπαιτούμενα που τα κρύβετε όλοι σας.

Γι’ αυτό το ΚΚΕ και αποκαλύπτει και καταψηφίζει, όπως καταψήφισε και την αρχική σύμβαση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Μανωλάκου.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής κ. Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Σας ευχαριστώ, κύριε Πρόεδρε.

Θα ζητήσω την ανοχή σας για δύο λεπτά για να κάνω μια ανακοίνωση και μια πρόταση στο Σώμα και συγκεκριμένα στην Κυβέρνηση.

Αγαπητές συναδέλφισσες και αγαπητοί συνάδελφοι, θα ήθελα να ξεκινήσω εκφράζοντας τη θετική μου έκπληξη όταν άκουσα τον Υφυπουργό χθες στην Επιτροπή Οικονομικών Υποθέσεων να λέει ότι έχει κάνει απολογισμό η Κυβέρνηση για τα εξήντα ένα έργα τα οποία έχουν απενταχθεί ή τροποποιηθεί από το Ταμείο Ανάκαμψης. Μας ενδιαφέρει πολύ αυτός ο απολογισμός. Σήμερα όλη μας η κριτική εστιάζεται πάνω στην Κυβέρνηση και θεωρούμε τουλάχιστον δίκαιο να ξέρουμε αν πραγματικά ευθύνεται η τοπική αυτοδιοίκηση, όπως είπε ο Υφυπουργός ή οποιοσδήποτε άλλος, για να μοιράσουμε την κριτική μας εκεί που πρέπει. Ειδικά στην τροποποίηση ή απένταξη κομβικών έργων, όπως είναι τα αντιπλημμυρικά τα έργα ύδρευσης, τα περιφερειακά κέντρα συντονισμού διαχείρισης κρίσεων, τα έργα για την ασφάλεια των σιδηροδρόμων και τη διασύνδεση 5G για τα νησιά μας, όλα αυτά τα έργα έχουν αποκτήσει εθνικό ενδιαφέρον και θα θέλαμε να ξέρουμε τις πταίει.

Γι’ αυτό το πρωί καταθέσαμε ερώτηση και αίτηση κατάθεσης εγγράφων για τον απολογισμό που έχετε κάνει. Επιτέλους μετά από το σκοτάδι που επιβάλατε τόσον καιρό ελπίζω να συνεργαστούμε εποικοδομητικά σε ό,τι αφορά το Ταμείο Ανάκαμψης.

Για το παρόν νομοσχέδιο θα ξεκινήσω από εκεί που αφήσαμε τη συζήτηση χθες. Μπορεί να γίνει η ενεργειακή μετάβαση στην Ελλάδα δικαιότερη; Και βέβαια μπορεί. Και μπορεί διότι όλες οι αποφάσεις στην αλυσίδα, όπως παίρνοντας μια κακή απόφαση αυτό οδηγεί σε μια σειρά κακών αποφάσεων, έτσι με μια σωστή απόφαση μπορεί να γυρίσει κανείς τον φαύλο κύκλο σε ενάρετο.

Χθες περιέγραψα τον φαύλο κύκλο της ενεργειακής μετάβασης του κ. Μητσοτάκη. Πριν ακόμα την εισβολή από τη Ρωσία στην Ουκρανία, ο Πρωθυπουργός βασιλικότερος του βασιλέως αγνοεί τα συμφέροντα της Ελλάδας και αποφασίζει να βιαστεί στην ενεργειακή μετάβαση. Προτάσσει το ρωσικό αέριο από το αραβικό πετρέλαιο και τον ελληνικό λιγνίτη ως καθαρότερη μορφή ενέργειας. Λάθος πρώτο. Με αυτόν τον τρόπο συντηρεί την εξάρτηση της Ελλάδας σε εξωτερικές δυνάμεις και ειδικά εξωτερικά μονοπώλια και βεβαίως ορυκτά καύσιμα. Στέλνει τη δυτική Μακεδονία και τη Μεγαλόπολη στα τάρταρα και αφήνει την Ελλάδα έρμαιο των μονοπωλίων, απλά διαφορετικών μονοπωλίων.

Κατά τον πόλεμο στην Ουκρανία οι τιμές της ενέργειας πάνε στον θεό, τα ελληνικά νοικοκυριά πλήττονται, ενεργοβόροι μικρομεσαίοι επιχειρηματίες γονατίζουν, αγρότες μας χάνουν ακόμη περισσότερο την ανταγωνιστικότητά τους. Η ακρίβεια στην ενέργεια οδηγεί το δεύτερο κύμα των αυξήσεων των τιμών μετά την εμπλοκή στις εφοδιαστικές αλυσίδες και τροφοδοτεί έτσι το τσουνάμι της αισχροκέρδειας, το οποίο η Κυβέρνηση αρνείται με τον προηγούμενο Υπουργό, ο οποίος αναιρείται από τον σημερινό Υπουργό. Συγγνώμη από την Κυβέρνηση; Ούτε καν παραδοχή λάθους. Γι’ αυτό δεν μου απαντήσατε χθες, κύριε Υπουργέ.

Τι κάνει για να διορθώσει το λάθος η Κυβέρνηση; Βιάζεται και πάλι, αυτήν τη φορά με τις ανανεώσιμες πηγές ενέργειας. Χωρίς σχεδιασμό, αντί να μοιράσει την παραγωγή ενέργειας δίκαια, καταργεί την προτεραιότητα των ενεργειακών κοινοτήτων, οδηγεί τις ΑΠΕ στις μεγάλες επιχειρήσεις και στουμπώνει το δίκτυο το οποίο σήμερα σε πάρα πολλά σημεία της χώρας είναι κορεσμένο. Δεύτερο λάθος. Ούτε γι’ αυτά μου απαντήσατε χθες, κύριε Υπουργέ. Από εξαρτημένη, λοιπόν, σε ολιγοπώλιο ορυκτών καυσίμων, μας κάνει εξαρτημένους σε ολιγοπώλιο φωτοβολταϊκών, διοχετεύοντας ακριβή ενέργεια σε όλες τις ευάλωτες Ελληνίδες και τους Έλληνες.

Αντιλαμβανόμενος τα πρώτα του δύο λάθη, οδηγείται σε τρίτο. Κρατάει ψηλά την άμεση φορολογία και μοιράζει «pass». Οι αγρότες, οι μικρομεσαίοι και τα ευάλωτα νοικοκυριά εθίζονται σε φιλοδωρήματα, τα μεσαία στρώματα φτωχοποιούνται, η εξάρτηση της χώρας συνεχίζεται και η Ελλάδα μένει με 3 δισεκατομμύρια ευρώ λιγότερα στα ταμεία της. Όλα αυτά για να κάνει το 0,0012% το οποίο συμβάλει η Ελλάδα στην παγκόσμια ρύπανση; Δεν νομίζω. Αυτά τα απανωτά λάθη γίνονται διότι προτεραιότητα του κ. Μητσοτάκη είναι τα εγχώρια ολιγοπώλια και το τι λένε γι’ αυτόν στην Ευρώπη και όχι η κατάσταση του ελληνικού νοικοκυριού. Κανείς δεν μου έχει πει ούτε γι’ αυτό ότι έχω άδικο.

Πώς μπορούμε να γυρίσουμε τον φαύλο κύκλο σε ενάρετο κύκλο; Φανταστείτε να δίναμε ποσοστό της παραγωγής ενέργειας από τις υπάρχουσες ΑΠΕ σε κοινότητες και συλλογικότητες. Φανταστείτε να έπαιρναν οι δήμοι τα επιμελητήρια και οι συνεταιρισμοί μέρος των ΑΠΕ. Οι δήμοι θα στήριζαν τα ευάλωτα νοικοκυριά, τα επιμελητήρια τις ενεργοβόρες μικρομεσαίες επιχειρήσεις και οι συνεταιρισμοί θα έδιναν φθηνή ενέργεια στους αγρότες για να γίνουν πιο ανταγωνιστικοί. Λιγότερα «pass», λιγότεροι φόροι. Θα έπεφταν οι τιμές λόγω μεγαλύτερου ανταγωνισμού, θα δυνάμωνε η συλλογική συνείδηση των μελών των συνεταιρισμών, οι τοπικές κοινωνίες θα αγκάλιαζαν τις ΑΠΕ διότι θα τους αφορούσαν πλέον και θα άνοιγε ο δρόμος διάπλατα για την ατομική παραγωγή. Την Ελλάδα θα τη χειροκροτούσαν όχι μόνο ως πρωταθλήτρια της μετάβασης, αλλά και ως πρωταθλήτρια του εκδημοκρατισμού της ενέργειας, όχι μόνο για τον πράσινο, αλλά και για τον δίκαιο χαρακτήρα της. Δεν σας αρέσει η ιδέα; Προφανώς -θα μου πείτε- δεν μπορεί να γίνει αυτό τώρα. Έτσι θα μου πει ο Υπουργός. «Ό,τι δώσαμε, δώσαμε, στούμπωσε το δίκτυο, δεν χωράει τους μικρομεσαίους». Ευτυχώς για την Ελλάδα έχουμε μια δεύτερη ευκαιρία. Πρώτον, στο χέρι σας είναι τα χρήματα τα οποία θα πάρετε τώρα να τα επενδύσετε εκεί που πιάνουν τόπο.

Ψηφίζουμε «παρών» στο συγκεκριμένο νομοσχέδιο, διότι δεν έχουμε εντυπωσιαστεί θετικά από τις αποφάσεις σας μέχρι σήμερα, το αντίθετο μάλιστα. Το μεγάλο ερώτημα είναι αν θα συνεχίσετε στο ίδιο μοτίβο ή θα κατευθύνετε αυτά τα χρήματα με κοινωνικά κριτήρια.

Αλλά υπάρχει κάτι άλλο -και τελειώνω με αυτό-, αυτό που σας προτείνουμε εμείς και που είναι πιο ριζοσπαστικό, πιο ρηξικέλευθο. Η μετάβαση σε ΑΠΕ μέχρι το 2050 απαιτεί πολλαπλάσια παραγωγή σε παράκτια πάρκα. Αν είναι σωστή η μελέτη της «MACKENZIE», το 2050 η παραγωγή σε παράκτια πάρκα θα είναι δύο φορές μεγαλύτερη από ό,τι είναι το σύνολο των χερσαίων εγκαταστάσεων σήμερα, συμπεριλαμβανομένου αέρα και ήλιου. Θα μου πει ο Υπουργός: «Δεν γίνονται αυτά, αυτά είναι μεγάλες επενδύσεις, δεν μπορούμε να τα δίνουμε σε δήμους, συνεταιρισμούς και ενεργειακές κοινότητες». Και η απάντηση σε αυτό είναι «προφανώς». Αλλά μπορείτε να τις ανταλλάξετε, αν είστε διατεθειμένοι να πάρετε μικρότερο τίμημα για τις άδειες που θα δώσετε. Αν είστε ανοιχτοί σε μια τέτοια συζήτηση, είναι εύκολο να βρούμε το πώς. Αλλά η βασική ιδέα είναι ότι θα πάρετε 20% μικρότερο τίμημα για να το ανταλλάξετε με δικαιώματα σε χερσαίες εγκαταστάσεις. Αυτές θα τις δώσετε εκεί που πιάνουν τόπο, σε συλλογικότητες που μπορούν να περάσουν στις Ελληνίδες και τους Έλληνες που χρειάζονται χαμηλότερες τιμές, δηλαδή εκεί που μπορεί να μειωθεί δραστικά το κόστος ενέργειας τόσο για την κατανάλωση, όσο και για την ανταγωνιστική παραγωγή των ενεργοβόρων μικρομεσαίων και αγροτών. Αυτό φυσικά προϋποθέτει να θέλετε να κάνετε κάτι τέτοιο και προϋποθέτει να βάλετε την Ελληνίδα και τον Έλληνα στο επίκεντρο της ενεργειακής σας πολιτικής. Αν είστε έτοιμοι, εμείς εδώ είμαστε για να το συζητήσουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία κ. Μαρίνα Κοντοτόλη.

Ορίστε, κυρία Κοντοτόλη, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Εθνικής Οικονομίας και Οικονομικών αναφορικά με την κύρωση των προσαρτημάτων με τις αλλαγές που επήλθαν στη Σύμβαση Χρηματοδότησης και στη Δανειακή Σύμβαση του Μηχανισμού Ανάκαμψης και Ανθεκτικότητας.

Ειδικότερα, σύμφωνα με την αιτιολογική έκθεση, οι αλλαγές αφορούν στη διάθεση πρόσθετου ποσού χρηματοδοτικής συνεισφοράς κατά 4,7 δισεκατομμύρια ευρώ και στην αύξηση της δανειακής στήριξης κατά 5 δισεκατομμύρια ευρώ. Με την αίτηση αναθεώρησης, η Κυβέρνηση πρότεινε στην Κομισιόν την απένταξη έργων ύψους 800 εκατομμυρίων ευρώ, όπως οι διάδρομοι στο εθνικό οδικό δίκτυο, αντιπλημμυρικά έργα και κάποια έργα ύδρευσης καθώς έκρινε ότι δεν ανταποκρίνονταν πλέον στις προϋποθέσεις που υπήρχαν όταν υποβλήθηκε στο σχέδιο «Ελλάδα 2.0» και δεν προβλέπεται να ολοκληρωθούν στο χρονοδιάγραμμα έως το 2026.

Δεν πέρασαν παρά μόλις λίγες ημέρες από την υποβολή του αιτήματος αναθεώρησης και έρχεται το νέο αίτημα της αναθεώρησης από την Κυβέρνηση στις 12 Σεπτεμβρίου του 2023. Τι έχει μεσολαβήσει; Οι καταστροφικές πλημμύρες της Θεσσαλίας. Τι έκανε η Κυβέρνηση πριν από δεκαπέντε ημέρες; Ζήτησε την απόσυρση των σχεδίων για τα αντιπλημμυρικά έργα. Τι ζητάει σήμερα στις 12 Σεπτέμβρη; Να ενταχθούν έργα 500 εκατομμυρίων ευρώ για την αποκατάσταση των καταστροφών από τις πλημμύρες.

Αυτά μπορεί να τα κάνει -όπως καταλαβαίνετε- μόνο μια κυβέρνηση, η κυβέρνηση των δήθεν αρίστων. Αλλά πέρα από αυτά η επιτυχία της Κυβέρνησης κρίνεται και από τα ποσοστά απορρόφησης των πόρων του Ταμείου Ανάκαμψης και Ανθεκτικότητας.

Να σημειώσω εδώ ότι μετά από την αποδοχή της αναθεώρησης από την Ευρωπαϊκή Ένωση, το σχέδιο «Ελλάδα 2.0» ανέρχεται πλέον σε 36 δισεκατομμύρια ευρώ εκ των οποίων περίπου 18 δισεκατομμύρια ευρώ αποτελούν επιχορηγήσεις από το Ταμείο Ανάκαμψης και Ανθεκτικότητας και 18 δισεκατομμύρια ευρώ αποτελούν δάνεια. Ως προς την απορρόφηση, λοιπόν, στους συνολικούς πόρους, περιλαμβανομένων τόσο των επιχορηγήσεων όσο και των δανείων, η λογιστική απορρόφηση είναι 22%, αλλά η πραγματική 8%. Σε ένα σύνολο τριακοσίων τριάντα ενός ορόσημων, επενδύσεων και μεταρρυθμίσεων, έχει υλοποιήσει -λέει ο κ. Παπαθανάσης- το 22%. Και τι είναι αυτό; Επιτυχία είναι το 22%. Τότε γιατί οι κοινοτικές αρχές κρούουν τον κώδωνα του κινδύνου όσον αφορά στην επίτευξη των στόχων και στην υλοποίηση ορόσημων του Εθνικού Σχεδίου Ανάκαμψης και Ανθεκτικότητας; Γιατί ο κ. Στουρνάρας στην πρόσφατη έκθεση της Τράπεζας της Ελλάδος διαπιστώνει ότι ένας εκ των κινδύνων για αρνητική αναθεώρηση των ρυθμών ανάπτυξης είναι η μειωμένη απορρόφηση πόρων του Ταμείου Ανάκαμψης; Και είναι χαρακτηριστικό της πορείας υλοποίησης του Ταμείου Ανάκαμψης το γεγονός ότι το συμβούλιο συνέστησε στην Ελλάδα μεταξύ άλλων να συνεχίσει να αξιοποιεί τις μεταρρυθμίσεις που έχουν αναληφθεί για τη βελτίωση του φιλικού προς τις επενδύσεις χαρακτήρα.

Και εδώ θα σας πω κάτι, επειδή εχθές στην επιτροπή είπε ο κ. Παπαθανάσης ότι έχουν δοθεί όλες οι αποζημιώσεις της Θεσσαλίας για τις πλημμύρες…

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν είπα αυτό.

**ΜΑΡΙΝΑ ΚΟΝΤΟΤΟΛΗ:** Σε όλους, είπατε. Είπατε ότι δόθηκαν σε όλους οι αποζημιώσεις.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Διαβάστε τα Πρακτικά.

**ΜΑΡΙΝΑ ΚΟΝΤΟΤΟΛΗ:** Μα φυσικά και διάβασα τα Πρακτικά και ήμουν παρούσα, κύριε Παπαθανάση.

Σας προσκαλώ, λοιπόν, να πάμε μαζί στα Τρίκαλα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Διαβάστε τα Πρακτικά.

**ΜΑΡΙΝΑ ΚΟΝΤΟΤΟΛΗ:** Φυσικά και διαβάσαμε τα Πρακτικά, κύριε Παπαθανάση.

Θα σας παρακαλέσω να μην υποτιμάτε τη νοημοσύνη μου.

Λοιπόν, σας προσκαλώ προσωπικά να πάμε μαζί στα Μεγάλα Καλύβια -είπατε ότι έχουν αποζημιωθεί όλοι και οι πάντες, τώρα το πώς έχουν αποζημιωθεί εσείς το ξέρετε-, στα χωριά του Ασπροποτάμου, στη Φαρκαδόνα, μέσα στα Τρίκαλα, αλλά και στον γειτονικό μας Παλαμά της Καρδίτσας. Να μας πουν οι ίδιοι οι κάτοικοι για τις αποζημιώσεις που έχουν πάρει. Να πάμε στο πανεπιστήμιο, στο ΤΕΦΑΑ, που αυτή τη στιγμή λειτουργούν με προσωρινό υποσταθμό απ’ έξω και αυτό από χορηγίες. Να μας πουν οι επαγγελματίες που έβαλαν πλάτη στον «Ντάνιελ», που έχουν εκδώσει τιμολόγια και έχουν πληρώσει ΦΠΑ αν έχουν εισπράξει έστω και 1 ευρώ. Να μας πουν όσοι έχουν πλημμυρισμένα σπίτια αν έχουν πάρει αποζημιώσεις και γιατί τους πάει ο λογαριασμός της ΔΕΗ, ενώ τα σπίτια είναι κλειστά. Και δεν φτάνει αυτό. Ήρθε τώρα και ο ΕΝΦΙΑ να τους αποτελειώσει, να πληρώσουν και τον ΕΝΦΙΑ. Να ρωτήσουμε τους δήμους, την περιφέρεια αν έχουν πάρει τις επιχορηγήσεις για την αποκατάσταση των ζημιών. Να μας πουν οι αγρότες και οι κτηνοτρόφοι αν αποκαταστάθηκαν οι γεωργικές εκμεταλλεύσεις τους και αν αντικαταστάθηκαν τα ζώα και οι υποδομές τους.

Γι’ αυτό, κύριε Παπαθανάση, σας καλώ εγώ προσωπικά να έλθετε, να πάμε μαζί στα Τρίκαλα, σε όλη την περιοχή και να μιλήσετε με αυτούς τους ανθρώπους και αν πραγματικά θεωρείτε ότι έχει καταβληθεί μεγάλο ποσό της αποζημίωσης, θα βγω εγώ, εδώ στο Βήμα και θα ζητήσω ταπεινά συγγνώμη. Αν, όμως, υπάρχουν άνθρωποι οι οποίοι δεν έχουν αποζημιωθεί, θα σας παρακαλέσω να ζητήσετε εσείς συγγνώμη σε αυτούς τους ανθρώπους και να τους βρείτε λύσεις.

Κυρίες και κύριοι συνάδελφοι, οικονομικοί αναλυτές προειδοποιούν πως έρχονται δύσκολα χρόνια μετά από το 2026. Χώρες με υψηλό χρέος, όπως η Ελλάδα αλλά και η Ιταλία και η Γαλλία, πιθανόν να βρεθούν αντιμέτωπες με σοβαρές προκλήσεις και τον κίνδυνο επιστροφής σε μια δημοσιονομική κρίση, η οποία θα μπορούσε να οδηγήσει σε άλλη μια χαμένη δεκαετία, όπως η κρίση του 2009.

Ποια ήταν η κυβέρνηση της χώρας μας που οδήγησε στη δεκαετή οικονομική κρίση και στα τρία μνημόνια το 2009; Η κυβέρνηση της Νέας Δημοκρατίας. Ποια είναι η Κυβέρνηση σήμερα που αποδεικνύεται αδύναμη να απορροφήσει αποτελεσματικά και προς όφελος των μικρομεσαίων επιχειρήσεων τα χρήματα του Ταμείου Ανάκαμψης που απευθύνονται κυρίως στις πιο φτωχές χώρες της Ευρωπαϊκής Ένωσης, όπως η Ελλάδα; Μα πάλι η κυβέρνηση της Νέας Δημοκρατίας ήταν. Πάλι η Κυβέρνηση της Νέας Δημοκρατίας είναι. Γι’ αυτό και ο ΣΥΡΙΖΑ - Προοδευτική Συμμαχία καλεί τον ελληνικό λαό να αξιολογήσει τα έργα και τις ημέρες της Κυβέρνησης συνολικά και να κάνει την επιλογή του για πολιτική αλλαγή, με μία προοδευτική κυβέρνηση που θα βάλει πρώτα και πάνω απ’ όλα το συμφέρον των πολιτών και όχι μόνο μερίδες λίγων εκλεκτών.

Το πρώτο βήμα για να σταλεί το μήνυμα στην Κυβέρνηση είναι οι επερχόμενες ευρωεκλογές και στον ΣΥΡΙΖΑ - Προοδευτική Συμμαχία είμαστε σίγουροι ότι το μήνυμα θα είναι ηχηρό και πολλαπλό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Λιούτα, δεν θα σας δώσω τον λόγο. Θα τηρήσω απόλυτα τον Κανονισμό επειδή κάποιοι, από όλες τις πλευρές, εφαρμόζουν τα εμά εμά και τα σα εμά. Γι’ αυτό θα μου επιτρέψετε να μη σας δώσω τον λόγο, γιατί κατά το άρθρο 108 προδιέγραψα τη διαδικασία. Γι’ αυτό λέω και διευκρινίζω εκ νέου. Έχουν δηλώσει ότι θα μιλήσουν κάποιοι Αρχηγοί κομμάτων. Όταν μιλούν οι Αρχηγοί κομμάτων κατά το άρθρο 108 δεν μιλούν οι Κοινοβουλευτικοί Εκπρόσωποι. Εγώ δεν διανοούμαι ποτέ ότι δεν είναι σε γνώση του Κοινοβουλευτικού Εκπροσώπου αν θα μιλήσει ο Πρόεδρός του. Τότε κάτι άλλο συμβαίνει. Άρα, λοιπόν, θα τηρήσω απόλυτα τον Κανονισμό. Μου έχουν ήδη δηλώσει ότι θα μιλήσουν κάποιοι Αρχηγοί. Μέχρι στιγμής έχω πάρει δήλωση από τον κ. Βελόπουλο ότι θα μιλήσει αντί του Κοινοβουλευτικού Εκπροσώπου. Τώρα μου γίνεται από τα έδρανα νόημα ότι θα μιλήσει και ο κ. Νατσιός. Επίσης, ειδοποιήθηκα ότι θα μιλήσει και ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία μέχρι στιγμής.

Άρα, αν θέλετε τον λόγο, κύριε Πρόεδρε, κύριε Νατσιέ, μπορείτε να έρθετε, γιατί δεν βλέπω άλλον εδώ τώρα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, σας έχω ζητήσει τον λόγο.

**ΠΡΟΕΔΡΕΥΩΝ (Αθανάσιος Μπούρας):** Συγνώμη, κύριε Νατσιέ, θα δώσω πρώτα τον λόγο στον κύριο Υπουργό.

Κύριε Υπουργέ, να κάνω μια ανακοίνωση και θα πάρετε τον λόγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Πειραιά, καθώς και δεκαεπτά μαθήτριες και μαθητές και τρεις εκπαιδευτικοί συνοδοί από το 14ο Δημοτικό Σχολείο Αιγάλεω.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ορίστε, κύριε Υπουργέ, θέλετε να κάνετε παρέμβαση φαντάζομαι, όχι την ομιλία σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι, βέβαια.

Ήθελα να παρέμβω γι’ αυτά τα οποία είπε η κ. Κοντοτόλη. Έχει μεγάλη σημασία να διαβάζουμε τα Πρακτικά, κυρία συνάδελφε. Εγώ, για καλή μου τύχη, τα έχω πάρει και τα έχω μαζί μου.

Επομένως, θα πρέπει να ζητήσετε συγγνώμη γι’ αυτό που είπατε. Σας διαβάζω από τα Πρακτικά της επιτροπής, αυτά που είπα: «Συνολικά στη Θεσσαλία η ζημιά την οποία έχουμε υπολογίσει ότι έχει συμβεί ανέρχεται περίπου στο ύψος των 3,5 δισεκατομμυρίων ευρώ. Εξ αυτού, οι προβλέψεις είναι μέχρι σήμερα ότι έχουν καταβληθεί περίπου 600 εκατομμύρια ευρώ. Αναμένεται κρατική αρωγή. Για να δείτε πόσο γρήγορα λειτούργησε το κράτος και κατέβαλε τις αποζημιώσεις αυτές. Άλλωστε, κυρία συνάδελφε -σε εσάς απευθυνόμουν- από την περιοχή εκείνη είστε και σίγουρα θα έχετε παρατηρήσει ότι πάνω από σαράντα εννέα χιλιάδες επιχειρήσεις και νοικοκυριά έχουν πάρει την πρώτη ή τη δεύτερη δόση της αρωγής. Προκαταβολή, 50% στις επιχειρήσεις, στήριξη των εργαζομένων μέσα από το σχήμα της αναστολής, οι αποζημιώσεις του ΕΛΓΑ ύψους συνολικά όλα αυτά τα οποία σας είπα μαζί με την πρώτη αρωγή, 600 εκατομμύρια ευρώ. Θα φτάσουμε το 1 δισεκατομμύριο ευρώ.». Πού είπα, λοιπόν, ότι ολοκληρώθηκαν οι αποζημιώσεις, κυρία συνάδελφε;

Επομένως, οφείλετε μία συγγνώμη.

(Χειροκροτήματα από την πτέρυγα της Νέας Δημοκρατίας)

**ΜΑΡΙΝΑ ΚΟΝΤΟΤΟΛΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θα δώσω τον λόγο. Και κακώς έδωσα πριν στον Υπουργό. Μετά θα μιλήσει ο Κοινοβουλευτικός σας Εκπρόσωπος ή ο Αρχηγός σας.

Κύριε Βελόπουλε, θα ήθελα να σας πω πως όταν έδωσα τον λόγο στον κ. Νατσιό δεν ήσασταν στην Αίθουσα -μπήκατε τώρα- γι’ αυτό και έδωσα στον κ. Νατσιό τον λόγο. Πιστεύω ότι ορθόν είναι να πάρει τον λόγο ο κ. Νατσιός πρώτα. Δικαιούστε ως μεγαλύτερη Κοινοβουλευτική Ομάδα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, κύριε Πρόεδρε.

**ΜΑΡΙΝΑ ΚΟΝΤΟΤΟΛΗ:** Κύριε Πρόεδρε, θα ήθελα τον λόγο για να απαντήσω στον Υπουργό. Αφού…

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει προσωπικό θέμα. Διάβασε από τα Πρακτικά κάποια παράγραφο.

**ΜΑΡΙΝΑ ΚΟΝΤΟΤΟΛΗ:** Μα, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο για ένα λεπτό.

**ΜΑΡΙΝΑ ΚΟΝΤΟΤΟΛΗ:** Ευχαριστώ.

Κατ’ αρχάς, κύριε Υπουργέ, θα σας πω το εξής. Δηλαδή εσείς έρχεστε και μας λέτε ότι δεν έχουν αποζημιωθεί. Αυτό μας λέτε.

**ΝΙΚΟΛΑΟΣ ΠΑΠΑΘΑΝΑΣΗΣ** **(Αναπληρωτής Υπουργός Εθνικής Οικονομίας και Οικονομικών):** Είπα ότι είναι σε εξέλιξη.

**ΜΑΡΙΝΑ ΚΟΝΤΟΤΟΛΗ:** Δεν είπατε αυτό. Σε εξέλιξη; Μετά από τόσο καιρό είναι σε εξέλιξη; Είναι απαράδεκτο. Δεν είναι σε εξέλιξη. Εχθές είπατε ότι έχουν πάρει όλα τους τα χρήματα. Έχουν πάρει τις 4.000 στις ζημιές που έχουν πάθει των 150.000 που έχουν βγει από το σπίτι; Έχουν πάρει τις επιδοτήσεις 3.000 ή 4.000;

Είναι απαράδεκτο το ότι φτάσαμε σήμερα, να έχουν περάσει τόσοι μήνες, και οι άνθρωποι δεν έχουν αποζημιωθεί και έρχονται καινούργια χαράτσια, όπως εχθές που «έσκασε» ο ΕΝΦΙΑ στα Μεγάλα Καλύβια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τώρα δεν θα πάρει τον λόγο κανένας.

Κύριε Υπουργέ, αν θέλετε να απαντήσετε, θα το κάνετε στην ομιλία σας. Τώρα δεν θα δώσω καθόλου τον λόγο. Κακώς τον έδωσα και νωρίτερα.

Τον λόγο έχει ο κ. Βελόπουλος ως Πρόεδρος της Κοινοβουλευτικής Ομάδας «Ελληνική Λύση» για πέντε λεπτά. Αυτό λέει ο Κανονισμός.

Και θα υπάρχει η λελογισμένη ανοχή, κύριε Χήτα. Κάποτε πρέπει να κάνουμε κάτι. Πρέπει να προσεγγίζουμε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όσο πλησιάζουν οι ευρωεκλογές, τόσο ο τρόμος τους μεγαλώνει.

Θα ξεκινήσω ως εξής. Η πλήρης δικαίωση της Ελληνικής Λύσης και της καταψήφισης των ιδιωτικών πανεπιστημίων ήρθε σήμερα. Δημοσίευμα της «ΔΗΜΟΚΡΑΤΙΑΣ»: «Τουρκικό κολλέγιο στην Αθήνα», κύριοι της Νέας Δημοκρατίας. Να χαίρεστε τα ιδιωτικά πανεπιστήμια που ψηφίσατε εσείς. Τουρκικό πανεπιστήμιο και κολλέγιο στην Αθήνα στη σημερινή «ΔΗΜΟΚΡΑΤΙΑ» με έγγραφα. Έγινε το αίτημα. Θα υποδεχθούμε, λοιπόν, και τουρκικό πανεπιστήμιο. Αυτοί είστε, διότι πολιτική σημαίνει προβλέπω και όχι σβήνω τη φωτιά. Έχετε μάθει να τρέχετε πίσω από τις εξελίξεις. Εφημερίδα «ΔΗΜΟΚΡΑΤΙΑ».

(Χειροκροτήματα από την πτέρυγα της Ελληνικής Λύσης)

Πάμε τώρα στο τι πέτυχε αυτή η Κυβέρνηση, την κατάντια της. Λοιπόν, επειδή επικαλείστε συνεχώς τις δημοσκοπήσεις:

Πρώτον, εμπιστοσύνη σε θεσμούς. Δεν εμπιστεύεται τους θεσμούς το 70% των Ελλήνων. Ποιος το πέτυχε αυτό; Η Νέα Δημοκρατία του Μητσοτάκη, ο «μητσοτακισμός». Αυτό πετύχατε.

Δεύτερον, εμπιστοσύνη στα πολιτικά κόμματα. Το 87% δεν εμπιστεύεται τα πολιτικά κόμματα. Ποιος το πέτυχε αυτό; Ο «μητσοτακισμός». Εσείς το πετύχατε.

(Χειροκροτήματα από την πτέρυγα της Ελληνικής Λύσης)

Τρίτον, εμπιστοσύνη στη Βουλή. Το 78% δεν εμπιστεύεται τη Βουλή. Ποιος το πέτυχε αυτό; Ο «μητσοτακισμός», ο οποίος είναι εχθρός του λαού.

Τέταρτον, Αστυνομία. Το 54% δεν εμπιστεύεται την Ελληνική Αστυνομία. Ποιος το πέτυχε αυτό; Ο «μητσοτακισμός», εσείς στη Νέα Δημοκρατία.

Πάμε, λοιπόν, και στην τακτική της Νέας Δημοκρατίας να κυβερνάει με διλήμματα, να κυβερνάτε με διχασμό. Έχουμε και το νέο επικοινωνιακό φρούτο του κ. Γκρίνμπεργκ.

Επίσης, ακόμη περιμένω, κύριε Υπουργέ, να μου πείτε από ποιον πληρώνεται. Είχα ρωτήσει τον Έλληνα Πρωθυπουργό και του είχα πει: Από ποιον πληρώνεται ο Αμερικανός πολίτης και πού κόβει τιμολόγια; Τον πληρώνει η Κυβέρνηση; Τον πληρώνει το κράτος; Τον πληρώνει η Νέα Δημοκρατία; Ποιος τον πληρώνει; Αν πληρώνει η Νέα Δημοκρατία τον κ. Γκρίνμπεργκ, σημαίνει ότι έχει λεφτά. Να πληρώσει τότε τα 450 εκατομμύρια ευρώ που χρωστάει στις τράπεζες η Νέα Δημοκρατία, κύριε Υπουργέ.

(Χειροκροτήματα από την πτέρυγα της Ελληνικής Λύσης)

Λένε, λοιπόν: Εάν στις Ευρωεκλογές δεν μας ψηφίσετε, θα αποσταθεροποιηθεί η χώρα. Πριν από δεκαπέντε ημέρες μάς έλεγε εδώ ο Πρωθυπουργός ότι ο ολιγάρχης θέλει να τον αποσταθεροποιήσει. Τώρα μας λέει ότι αν δεν τον ψηφίσουμε, θα αποσταθεροποιηθεί η χώρα.

Και λέω εγώ το εξής. Αυτός ο εκβιασμός δείχνει μια αδυναμία του Έλληνα Πρωθυπουργού να καταλάβει ότι το μόνο που έχει κάνει είναι να διχάσει τον ελληνικό λαό. Τον διχάσατε με τα εμβόλια, τον διχάσατε με τα lockdown, τον διχάσατε με τον γάμο των ομοφυλοφίλων. Τώρα τον διχάζετε πάλι με τις Ευρωεκλογές;

Κοιτάξτε κύριοι του «μητσοτακισμού» της Νέας Δημοκρατίας. Θα σας το πω κομψά, μια κυβέρνηση που διχάζει και λειτουργεί σαν τον Μακιαβέλλι -με τον τρόμο και τον φόβο- δεν μπορεί να κυβερνήσει. Οι κυβερνήσεις ενώνουν και δεν διχάζουν τους λαούς.

(Χειροκροτήματα από την πτέρυγα της Ελληνικής Λύσης)

Πάμε τώρα και στα ποδοσφαιρικά. Εxθές είχαμε Τσάμπιονς Λιγκ. Αύριο παίζει ο Ολυμπιακός και ο ΠΑΟΚ. Παναγιά μου να βοηθήσει ο θεός, γιατί είπε ο Πρωθυπουργός ότι θα πάρει το πρωτάθλημα ο ΠΑΟΚ –είναι και λίγο τυχερός- μη χάσει ο ΠΑΟΚ το πρωτάθλημα φοβάμαι με αυτό που είπε, αλλά εν πάση περιπτώσει.

Ακούστε τώρα για το ποδόσφαιρο στα κόμματά σας. Νέα Δημοκρατία και ΠΑΣΟΚ είναι αδελφά σωματεία, όπως μερικές ομάδες έχουν αδελφά σωματεία σε άλλες κατηγορίες ή και στην ίδια κατηγορία. Έχουμε το εξής. Τους πήρε ο «μητσοτακισμός» τον Χρυσοχοΐδη, τους πήρε τον Φλωρίδη, τους πήρε τον Πιερρακάκη, τους πήρε τη Χριστοφιλοπούλου, τους πήρε τον Καρανικόλα, τους πήρε τον Πύρρο Δήμα και έδωσε δανεικούς τον Ζαγοράκη και τον Καλλιακμάνη. Αυτοί είστε, αδελφά σωματεία. Έτσι λειτουργείτε.

Αυτό, όμως, αποδεικνύει ότι δεν υπάρχει ιδεολογική διαφορά μεταξύ σας. Είστε ίδιοι και απαράλλαχτοι. Και προκαλώ να μου πείτε πού διαφωνείτε –και οι τρεις, κύριε Παππά- σε σοβαρά ζητήματα. Δηλαδή, σε αποστολή όπλων στην Ουκρανία. Δηλαδή, τι προτάσεις έχετε στην ακρίβεια, παρόχους ενέργειας ποιοι ψήφισαν. Ποιοι ψήφισαν όλα αυτά τα νομοσχέδια που είναι αντιλαϊκά; Αυτό είναι το πολιτικό ερώτημα στις ευρωεκλογές: Πού διαφέρουν τα τρία κόμματα εξουσίας. Εάν μου τα απαντήσετε, θα καθίσω να συζητήσω σοβαρά.

Διότι εδώ κάτι υπάρχει. Και πέσατε όλοι στην παγίδα, κύριε Παππά. Ο Γκρίνμπεργκ πέτυχε εδώ και δύο ημέρες να αλλάξει όλη την ατζέντα. Ξαφνικά, επίσης, θυμήθηκε ο Πρωθυπουργός το μπούλινγκ στα σχολεία. Ως διά μαγείας ξαφνικά ήρθε η επιφοίτηση του Αγίου Πνεύματος, τον φώτισε και σκέφτηκε το μπούλινγκ στα σχολεία. Ήμουν εδώ το 2020 και είχα προτείνει να κάνουμε σοβαρή συζήτηση. Γιατί ξαφνικά; Για να αλλάξουμε ατζέντα από το έγκλημα των Δελφών. Εμείς θα το επαναφέρουμε και θα το φέρνουμε συνέχεια εδώ. Δολοφονήσατε είτε εκούσια είτε ακούσια…

(Χειροκροτήματα από την πτέρυγα της Ελληνικής Λύσης)

**ΜΙΧΑΗΛ ΚΑΤΡΙΝΗΣ:** Των Τεμπών, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Των Δελφών είπα; Ζητώ συγγνώμη. Των Τεμπών. Έτσι κι αλλιώς έχουμε «Πρωθυπουργό-Πυθία», «ήξεις αφήξεις ου εν πολέμω θνήξεις». Άρα, καλά είπα, των Δελφών.

Ακούστε τώρα τι έκανε η εισαγγελία. Παρέκαμψε τον νόμο περί ευθύνης Υπουργών και εξέδωσε απορριπτική απόφαση σε μήνυση που κατέθεσαν συγγενείς θυμάτων.

Ο νόμος είναι ξεκάθαρος, κύριε συνάδελφε από τη Λάρισα. Όταν υπάρχει μια μήνυση και πηγαίνει σε έναν εισαγγελέα, αμελλητί έρχεται στη Βουλή. Γιατί την έβαλε στο αρχείο η κ. Κεχαγιά –αν δεν κάνω λάθος- την υπόθεση; Ποιος ο λόγος; Τι χρείαν είχε σπουδής η κυρία εισαγγελεύς;

Να σας πω εγώ, γιατί με αυτό το μπάζωμα αποδεικνύονται πολλά πράγματα. Αποδεικνύεται ότι ξεμπαζώσατε τον χώρο για να καλύψετε το έγκλημα, πετάξατε αλλού τα μπάζα, δεν έγινε ο έλεγχος, με συνέπεια τώρα να μην υπάρχουν στοιχεία. Εδώ, λοιπόν, θα σας πω ότι έχουμε σαφέστατη παραβίαση του νόμου. Αυτόν τον νόμο που επικαλείστε οι ίδιοι και λέτε για τη δικαιοσύνη. Ποια δικαιοσύνη; Ρωτήστε τους γονείς, τους συγγενείς. Πιστεύουν στη δικαιοσύνη; Ρωτήστε τους πολίτες. Όπως κάνετε τη δικαιοσύνη, κυρίως με τον «μητσοτακισμό» σας, δεν πρόκειται η δικαιοσύνη αυτή να προχωρήσει μπροστά.

Ρωτώ, λοιπόν, εδώ απευθυνόμενος σε όλο το Σώμα: Γιατί κανείς δεν μίλησε για τα κοντέινερ της εταιρείας «ZIMONITOR»; Δίνω στοιχεία εδώ και στον εισαγγελέα και στους ανακριτές. Αυτή η εταιρεία, που μεταφέρει ειδικά χημικά υλικά ή εύφλεκτα υλικά και ήταν στην εμπορική αμαξοστοιχία, ελέγχθηκε ποτέ;

Όχι, κύριοι συνάδελφοι. Ούτε καν πήγαν οι διωκτικές αρχές να ελέγξουν την εταιρεία. Το έψαξαν; Γιατί οκτώ άτομα, σύμφωνα με καταγγελίες του πραγματογνώμονα, ήταν γύρω από το κοντέινερ αυτό; Τι έψαχναν; Τι περιεχόμενο είχε; Γιατί είχε χρυσαφί χρώμα, όπως λέει ο πραγματογνώμονας κ. Κοκοτσάκης, το περιεχόμενό του μετά από την έκρηξη;

Σας λέω πράγματα που από το 2023 τα λέω, δεν τα λέω τώρα. Από το 2023!

Θέλετε την αλήθεια; Επιχειρείτε, γιατί φοβάστε, να συγκαλύψετε το έγκλημα στα Τέμπη. Επιχειρείτε με άκομψο τρόπο να συσκοτίσετε την υπόθεση. Και, ευτυχώς, υπάρχουν κανάλια και κάποιοι δημοσιογράφοι που το ψάχνουν.

(Χειροκροτήματα από την πτέρυγα της Ελληνικής Λύσης)

Θα σας καταθέσω για ακόμη μία φορά όλη την πραγματογνωμοσύνη των ειδικών, το τι λένε. Ακούστε τι έκανε η Κυβέρνηση. Μετά από δεκατρείς μήνες πήγε στον χώρο του ξεμπαζώματος, στον «Πανδρεμμένο» σε ιδιωτικό χώρο, και τι έκαναν; Έκαναν -λέει- έρευνα.

Το διαβάζω αυτούσιο, το λέει εδώ: «Χημικοί Λάρισας και τεχνικοί δεν συνέλεξαν ούτε απαίτησαν να συλλέγουν επαρκή αριθμό δειγμάτων. Δειγματοληψία δεν έγινε με εργαλεία αφαίρεσης του χώματος. Κατά τη δειγματοληψία διαπιστώθηκε παρουσία μηχανοκίνητων οχημάτων άσχετων ανθρώπων και ΜΜΕ. Ο χώρος παρέμεινε απροστάτευτος δεκατρείς μήνες. Στο βαγόνι νούμερο 4 της εμπορικής αμαξοστοιχίας έχουμε καθαρό ξυλόλιο».

Το λέει ευθέως η πραγματογνωμοσύνη. Έγινε έκρηξη, κάηκαν άνθρωποι. Σας το λέω από την πρώτη.

(Χειροκροτήματα από την πτέρυγα της Ελληνικής Λύσης)

Καταθέτω ξανά στα Πρακτικά της Βουλής την πραγματογνωμοσύνη, την κεντρική της ιδέα.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πάμε τώρα σε κάτι πιο σοβαρό. Ο Πρωθυπουργός της χώρας ήρθε εδώ στη Βουλή στην πρόταση μομφής. Και κανείς δεν το είπε.

Κύριε Παππά μου, κύριε Κατρίνη, διέλαθε της προσοχής σας. Τι είπε ο Πρωθυπουργός; Σας διαβάζω: «Όλο το βράδυ του εγκλήματος δεν έκλεισα μάτι».

**ΝΙΚΟΛΑΟΣ ΠΑΠΠΑΣ:** Εγώ ρώτησα ευθέως.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Περιμένετε λίγο. Άλλο θα σας πω τώρα, κύριε Παππά.

Είπε: «Ενημερωνόμουν συνεχώς και έδινα εντολές».

Άρα, οι εντολές για το ξεμπάζωμα και μπάζωμα και τη συγκάλυψη έγιναν από τον Πρωθυπουργό. Αυτός είναι ο υπεύθυνος, ο Κυριάκος Μητσοτάκης και ο μητσοτακισμός του! Το παραδέχθηκε εδώ μέσα. Άρα, η μήνυση πρέπει να πάει στον Έλληνα Πρωθυπουργό. Το παραδέχθηκε, είναι ένοχος συγκάλυψης!

(Χειροκροτήματα από την πτέρυγα της Ελληνικής Λύσης)

Αφού έδινε εντολές –είπαμε-, κύριε συνάδελφε. Εγώ το είπα; Ο ίδιος το λέει στα Πρακτικά της Βουλής. «Έδινα εντολές…» -λέει- «…το ίδιο βράδυ». Και το ίδιο βράδυ έγιναν σειρά εγκλημάτων συγκάλυψης. Ένα προς ένα!

Ακούστε, κύριοι συνάδελφοι. Θα τα πω ακόμα μια φορά. Επειδή κάνετε φιέστες συνεχώς και θυμάστε όποτε θέλετε τους αντιπάλους σας, εμείς είμαστε χαρούμενοι που έχει αναγάγει ο Πρωθυπουργός της χώρας ως μοναδικό αντίπαλό του την Ελληνική Λύση. Είμαστε περήφανοι, γιατί τόλμησε να πει τα αυτονόητα. Κάνουμε αντιπολίτευση και κριτική.

(Χειροκροτήματα από την πτέρυγα της Ελληνικής Λύσης)

Το να βάζετε τα μέσα ενημέρωσης, τα οποία τα ελέγχετε, να επιχειρήσουν να αποδομήσουν τον κ. Παππά, τον κ. Καραθανασόπουλο, με άκομψο τρόπο, αυτό λέγεται «πολιτικαντισμός». Θα σας δώσω ένα παράδειγμα.

Εγώ επιμένω ότι οι εξορύξεις μπορεί να γίνουν η ατμομηχανή της ελληνικής οικονομίας. Είπα χθες σε ένα κανάλι ότι μπορεί η Ελληνική Λύση, αντιγράφοντας το πρόγραμμα της Νορβηγίας και συνδέοντας τις εξορύξεις με τα ασφαλιστικά ταμεία, να δίνει συντάξεις 3 και 4000 ευρώ. Αυτό κάνει η Νορβηγία. Δεν το έκανα εγώ.

Δεν αναρωτιέται κανείς στη Νέα Δημοκρατία και στα υπόλοιπα κόμματα γιατί δεν έκαναν εξορύξεις ακόμα και τώρα; Έχω δηλώσεις του Πρωθυπουργού το 2019, το 2020, το 2021 και το 2022 ότι θα κάνουμε εξορύξεις. Γιατί δεν κάνουμε εξορύξεις; Να μου απαντήσει ο κύριος Υπουργός, ο Πρωθυπουργός γιατί η Ελλάδα δεν κάνει εξορύξεις, πείτε μας επιτέλους για ποιον λόγο. Και η μικρά Κύπρος, πλην τίμια, βρήκε τέσσερα τρισεκατομμύρια κυβικά προχθές, πριν μια βδομάδα, και έκανε εξόρυξη, το έβγαλε. Εμείς γιατί δεν κάνουμε εξορύξεις;

Είπα και το εξής. Από τη στιγμή που τρυπάς, σε εννέα μήνες κάνεις ουσιαστικά ρευστοποίηση. Και κάνετε έναν αγώνα να αποδομήσετε τα επιχειρήματα ανθρώπων οι οποίοι και να βοηθήσουν την πατρίδα θέλουν και κυρίως ξέρουν τι λένε.

Θα σας πω ένα άλλο παράδειγμα. Μπορούμε να δώσουμε 4.000 ευρώ σύνταξη στους Έλληνες κάνοντας τα ακριβώς αντίθετα από ό,τι κάνετε εσείς. Πήγατε και παραδώσατε την Εγνατία Οδό, η οποία κόστισε 7 δισεκατομμύρια ευρώ. Για να την αγοράσει ο ιδιώτης έδωσε 1,5 δισεκατομμύριο. Τα κέρδη που θα αποφέρει τα επόμενα χρόνια η Εγνατία Οδός με τα διόδια είναι περίπου 6 δισεκατομμύρια. Αυτά τα 4,5 – 5,5 δισεκατομμύρια κέρδη γιατί να μην τα πάρει ο συνταξιούχος, ο εργαζόμενος, ο μισθωτός, ο δημόσιος υπάλληλος, και να τα πάρει ένας ιδιώτης; Πείτε μου εσείς.

(Χειροκροτήματα από την πτέρυγα της Ελληνικής Λύσης)

Άρα, μπορούμε. Προτάσεις υπάρχουν. Εσείς δεν θέλετε να καταλάβετε.

Άλλη πρόταση! Έρχονται ασφαλιστικά ταμεία όπως του Καναδά. Το ασφαλιστικό ταμείο του Καναδά ξέρετε πού έχει επενδύσει; Στο «Ελευθέριος Βενιζέλος», που το κάνατε ιδιωτικό εσείς, και κερδίζουν εκατοντάδες εκατομμύρια ευρώ από το αεροδρόμιο. Γιατί να μην τα πάρει η μάνα σας, ο πατέρας σας, ο συνταξιούχος, ο ιδιώτης, ο υπάλληλος και να τα πάρει το κρατικό ασφαλιστικό ταμείο του Καναδά; Γιατί να μην το κάνουμε κι εμείς εδώ; Πείτε μου εσείς γιατί.

Έχουμε προτείνει πάρα πολλά πράγματα και, μάλιστα, ο κ. Βιλιάρδος ο οποίος είναι από τους πιο ευγενείς εδώ μέσα και έχει γνώση του αντικειμένου επί των οικονομικών. Έχουμε καταθέσει προτάσεις, απλά δεν θέλετε να ακούσετε.

Και τι κάνετε; Θα σας πω εγώ. Στέλνετε τους ελαφροδεξιούς Άδωνι, Βορίδη και Πλεύρη –υπάρχει το λαϊκό τραγούδι και το ελαφρολαϊκό. Είναι ελαφροδεξιοί, ούτε καν Δεξιοί- στη βόρεια Ελλάδα, γιατί η βόρειος Ελλάς απαντά δυνατά, σταθερά, ελληνικά, με Ελληνική Λύση, για να τους κάνουν –λέει- πολιτικό μασάζ.

(Χειροκροτήματα από την πτέρυγα της Ελληνικής Λύσης)

Όπως ο Άδωνις Γεωργιάδης έκανε «μασάζ» για τον γάμο των ομοφυλοφίλων, θα στείλετε τώρα «φυσιοθεραπεύτριες» τον Άδωνι, τον Μάκη και τον Πλεύρη να κάνουν «μασάζ» -λέει- στους ψηφοφόρους της Νέας Δημοκρατίας.

Ακούστε λίγο, κύριοι συνάδελφοι. Το ποτάμι δεν γυρίζει πίσω! Θα σας πνίξει όλους μαζί! Ο μητσοτακισμός θα εξαφανιστεί! Είναι δεδομένο.

(Χειροκροτήματα από την πτέρυγα της Ελληνικής Λύσης)

Κλείνοντας την ομιλία, θα πω το εξής.

Τα μάθατε τα νέα για τους Τούρκους φίλους σας. Σήμερα ο «ΣΚΑΪ» για δέκα λεπτά είχε το εξής. Το μάθατε για τους Τούρκους τι έκαναν σήμερα; Ουσιαστικά αμφισβητούν τις Κυκλάδες. Ωραία πράγματα! Σήμερα υπάρχει ανακοίνωση.

Ακούστε. Χθες το βράδυ αμφισβητεί η Τουρκία τις Κυκλάδες και όλο το θαλάσσιο πάρκο που θέλει να κάνει η Νέα Δημοκρατία -ακούστε το τώρα- και ο Υπουργός Εξωτερικών απαντά σήμερα με μια χλιαρή απάντηση. Ο Τούρκος δεν παίρνει από λόγια, ο Τούρκος παίρνει από έργα. Σταματήστε να μιλάτε και επιτέλους επιλέξτε την οδό των έργων και όχι των λόγων.

(Χειροκροτήματα από την πτέρυγα της Ελληνικής Λύσης)

Και επιμένετε να αφοπλίζετε τα νησιά. Το σημερινό «NEWSWEEK», αμερικανική επιθεώρηση, κύριε Παππά, τι λέει; «Ο Μητσοτάκης ενισχύει την ουκρανική αεράμυνα. Θα τους δώσει τα F-16 και τα Mirage 2005». Δεν το διαψεύδετε αυτό.

Περιμένω από τον Πρωθυπουργό διάψευση ότι θα δώσει εκατό αεροσκάφη στον Ζελένσκι, στους Αζοφίτες, στους ναζιστές! Να το διαψεύσει. Έχετε στείλει πυρομαχικά. Ούτε ο Θεός σας σώζει, κύριε ναύαρχέ μου. Ούτε ο Θεός! Με αυτά που κάνετε ούτε ο Θεός!

(Χειροκροτήματα από την πτέρυγα της Ελληνικής Λύσης)

Ταυτοχρόνως, η Τουρκία ετοιμάζεται. Αποχωρεί από τη συνθήκη CFE, που σημαίνει ότι είναι έτοιμη για πόλεμο. Και εσείς τι κάνετε; Αφοπλίζετε τα νησιά. Αυτό θα το βρούμε μπροστά μας. Κάνετε ό,τι έκανε ο Ιωαννίδης λίγο πριν χάσουμε την Κύπρο μας! Αυτό κάνετε τώρα. Στέλνετε πυρομαχικά. Αυτό κάνετε. Εμείς θα είμαστε το ανάχωμά σας.

(Χειροκροτήματα από την πτέρυγα της Ελληνικής Λύσης)

Επειδή ο Πρωθυπουργός αναφέρθηκε προσωπικά στην εργασία μου, δεν θα του απαντήσω με τον ίδιο τρόπο. Θα του πω το εξής. Όλα αποδίδονται κάπου. Και χθες το κατάλαβα, το είπε ο ίδιος ο Πρωθυπουργός. Όλα τα συμπλέγματα που έχουμε από μικρά παιδιά αποδίδονται κάπου.

Τι είπε ο Πρωθυπουργός; Ότι όταν ήταν μικρός στο σχολείο του πετούσαν την τσάντα και τον έδερναν. Λοιπόν, αυτά πληρώνουμε σήμερα όλοι μας και κυρίως οι πολιτικοί του αντίπαλοι, τα συμπλέγματα που έχει ο ίδιος απέναντι στους άλλους.

Δεν θα ακολουθήσω στον βούρκο του, δεν θα συμπεριφερθώ με τον ίδιο τρόπο. Εδώ μιλάμε πολιτικά και όχι λαϊκίστικα, όπως ο Πρωθυπουργός.

Το επαναλαμβάνω. Εγώ είμαι περήφανος για την εργασία μου. Δεν θα απολογηθώ σε κανέναν επαγγελματία ανεπάγγελτο. Και το κυριότερο από όλα, ό,τι βγάζω φορολογείται στην Ελλάδα. Με ό,τι κερδίζω, έχουν δουλειά οι Έλληνες. Δεν έχω λεφτά, όπως ο Πρωθυπουργός, από τον πατέρα μου. Δούλευε στα ανθρακωρυχεία, μετανάστης, με σπούδασε, μου έδωσε γράμματα να μάθω και δεν τα βρήκα έτοιμα στο Κολλέγιο Αθηνών ούτε πήγα στο Χάρβαρντ. Αγωνίστηκα στο Χάρβαρντ του πεζοδρομίου, στο Χάρβαρντ της εργασίας. Αυτή είναι η ποιοτική διαφορά, η μόνη και αυτού, για να ξεκαθαρίσουμε λίγο τους ρόλους μας.

(Χειροκροτήματα από την πτέρυγα της Ελληνικής Λύσης)

Το μόνο που ενδιαφέρει τον Πρωθυπουργό είναι ο προσωπικός πλουτισμός ή ο πλουτισμός των φίλων του. Αυτή είναι μια αλήθεια.

Εγώ, λοιπόν, έκανα μια πρόταση, κύριε ναύαρχε. Γιατί δεν βάζουμε ανεξάρτητους ορκωτούς λογιστές να ελέγξουν όλους τους πολιτικούς Αρχηγούς για το πού βρήκαν τα λεφτά. Όλους! Τους πολιτικούς αρχηγούς και μετά τους Υπουργούς, για να δούμε πού βρήκαν τα λεφτά και πώς τα βρήκαν. Για να δούμε τι έγινε στο Πάπιγκο και πώς ξαφνικά το Πάπιγκο, κύριε Παππά, έγινε ξαφνικά προστατευόμενη περιοχή για να μην μπουν ανεμογεννήτριες, γιατί συμπτωματικά ο Βελόπουλος αγόρασε σπίτι εκεί. Λέω τώρα. Λέω να τα δούμε όλα.

Να ανοίξουμε όλα τα σκάνδαλα, αν θέλετε, για να δείτε πόσο βουτηγμένος είναι ο μητσοτακισμός σε αυτά τα σκάνδαλα! Πάμε και εκεί, αν θέλετε! Πάμε και εκεί!

(Χειροκροτήματα από την πτέρυγα της Ελληνικής Λύσης)

Όμως, δεν θα ακολουθήσω τη λογική του να λασπολογώ τους αντιπάλους μου.

Επίσης, βάζετε τον κάθε μυστήριο τύπο, τον κάθε Λιάγκα, το κάθε πρωινάδικο να λοιδορεί εσάς, όλους, στο ΚΚΕ, εμάς, ο Λιάγκας να αποκαλεί εμένα το πρωί λαϊκιστή, γιατί –λέει- μπορώ να δώσω 4.000 ευρώ συντάξεις.

Κύριοι συνάδελφοι, όταν η Ελληνική Λύση κυβερνήσει, θα κόψει από τους πλουσίους, θα δώσει στους φτωχούς, η πλουτοκρατία θα βασανιστεί γιατί κερδίζει εις βάρος του κράτους. Αυτό λέμε και το αποδεικνύουμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε, μια σελίδα έμεινε.

Και λέμε μάλιστα το εξής: Ποια είναι η διαφορά της Ελληνικής Λύσης από τον μητσοτακισμό; Διότι ο μητσοτακισμός έχει μία δική του κοσμοθεώρηση και φιλοσοφία. Εσείς, ο μητσοτακισμός θεωρεί την εξουσία λάφυρο. Εμείς ως Ελληνική Λύση θέλουμε την εξουσία για να την επιστρέψουμε στον ελληνικό λαό, ο λαός να είναι η εξουσία και αυτή είναι η ουσία της πολιτικής της Ελληνικής Λύσης!

(Χειροκροτήματα από την πτέρυγα της Ελληνικής Λύσης)

Υποθηκεύσατε το μέλλον μας. Θέλουμε πίσω το μέλλον μας. Ραντεβού, λοιπόν, 9 Ιουνίου με το μέλλον! Θέλουμε την εξουσία για να τη δώσουμε στον λαό, γιατί εσείς υπηρετείτε τους ολιγάρχες και εμείς τους φτωχούς πολίτες. Είναι ουσιαστική η διαφορά.

(Χειροκροτήματα από την πτέρυγα της Ελληνικής Λύσης)

Και κλείνοντας να πω στον μητσοτακισμό: Ό,τι και να κάνετε όσο βρώμικα και αν παίξετε δεν θα κυλιστούμε εμείς στη λάσπη, θα είμαστε όρθιοι και θα πάμε, γιατί θέλουμε να κυβερνήσουμε και όχι να διαμαρτυρηθούμε. Αυτή είναι η πραγματικότητα.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος της Κοινοβουλευτικής Ομάδος Νίκη, ο κ. Νατσιός.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Έφτασα στην άκρη του δρόμου, στο τέλος εδώ στο Βήμα.

Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω με το θέμα του σημερινού νομοσχεδίου και άλλα θέματα, είμαι υποχρεωμένος να αναφερθώ στο μείζον θέμα που προέκυψε με τη σημερινή ανακοίνωση του τουρκικού ΥΠΕΞ, ανακοίνωση με την οποία αμφισβητεί την ελληνικότητα μεγάλων ελληνικών νησιών, όπως η Νάξος και η Σαντορίνη, επειδή η Ελλάς αποφάσισε να κατασκευάσει εκεί θαλάσσια πάρκα. Οι Τούρκοι όχι μόνο αμφισβητούν την κυριαρχία μας αλλά απαιτούν να συνεργαστούμε μαζί τους για συγκυριαρχία στο Αιγαίο και η απάντηση του κ. Γεραπετρίτη και του ΥΠΕΞ ποια ήταν; «Κάνουμε πίσω!». Η ανακοίνωση του ΥΠΕΞ λέει ότι δεν διεκδικούμε γεωπολιτικά οφέλη με υβριδικά μέσα.

Είναι μέρα εθνικής ντροπής η σημερινή. Η Κυβέρνηση άνοιξε το Γενί Τζαμί της Θεσσαλονίκης μετά από εκατόν δύο χρόνια στους μουσουλμάνους, οι Τούρκοι αμφισβητούν κυριαρχία νησιών και εσείς -με συγχωρείτε- κατεβάζετε παντελόνια. Ντροπή! Είναι μέρα –επαναλαμβάνω- εθνικής ντροπής!

Διαβάσαμε και πάλι σήμερα στις εφημερίδες για δέκα χιλιάδες εξακόσιες περίπου ροές παράνομων μεταναστών αλλά από την Αφρική, ρεκόρ οκταετίας, σύμφωνα με τον ΟΗΕ. Κατά τα άλλα, μειώθηκαν οι ροές.

Κυρίες και κύριοι συνάδελφοι, η σύμβαση την οποία καλείται να κυρώσει το Κοινοβούλιο δεν συνιστά ένα απλό τεχνοκρατικό θέμα είναι βαθύτατα πολιτικό, αφορά τον τρόπο με τον οποίο θα διανεμηθούν τα δισεκατομμύρια ευρώ του Ταμείου Ανάκαμψης.

Σε ποιους τομείς της οικονομίας θα διοχετευθούν; Σε ποιους δικαιούχους; Στους πολλούς ή στους λίγους διαπλεκόμενους ολιγάρχες οι οποίοι είναι συμπτωματικώς και υποστηρικτές σας, κύριοι της Κυβέρνησης; Με λύπη και οργή πρέπει να σας πω ότι φτάνουν στο κίνημά μας συγκεκριμένες πληροφορίες με βάση τις οποίες είστε έτοιμοι να βαπτίσετε άσχετα έργα ως ενεργειακές επενδύσεις ιδιωτών, προκειμένου να τους δανειοδοτήσετε σκανδαλωδώς με δάνεια μηδενικού επιτοκίου τα οποία στερείτε από χιλιάδες ελληνικές επιχειρήσεις οι οποίες δεν έχουν μπάρμπα Μητσοτάκη από την Κορώνη.

Δυστυχώς, κάνετε ό,τι έκανε ακριβώς και το ΠΑΣΟΚ με το Γ΄ Κοινοτικό Πλαίσιο Στήριξης. Δυστυχώς, είστε απολύτως ίδιοι με το ολιγαρχικό ΠΑΣΟΚ του κ. Σημίτη, το οποίο δημιούργησε νέα επιχειρηματικά τζάκια με κοινοτικό χρήμα που προοριζόταν για τον λαό μας. Περισσότερα ακούσατε, βέβαια, για αυτό από τον εισηγητή μας, τον κ. Βορύλλα.

Δεν γλιτώνετε, κύριοι της Κυβέρνησης, από τα αποκαλυπτήρια γενικώς όχι μόνο για το Ταμείο Ανάκαμψης, θα σας μάθουν και αυτοί που δεν σας ήξεραν μέχρι τις ευρωεκλογές. Κάθε μέρα που περνά αποδεικνύεται ότι η πολιτική σας αποκτά καθεστωτικά χαρακτηριστικά. Το επιχειρήσατε με ωμές παρεμβάσεις Υπουργών σας στη λειτουργία μέσων ενημέρωσης για να μη μάθει ο λαός την αλήθεια για τα Τέμπη, το επιχειρήσατε ασκώντας βία -λεκτική βία- στους προέδρους ανεξάρτητων αρχών για να μη μάθει ο λαός για τις υποκλοπές. Τώρα το επιχειρείτε εκβιάζοντας ωμά και αυτόν τον ίδιο τον λαό.

Ξαναδιαβάστε τις ομιλίες σας στο συνέδριο της Νέας Δημοκρατίας. Εκβιάσατε στο φως της ημέρας τους πολίτες ότι δεν πρέπει να θεωρούν δεδομένα αυτά που έχουν, αν δεν ψηφίσουν και πάλι το κόμμα σας, αν δεν σας δώσουν συγχωροχάρτι για την ακρίβεια και για τα σκάνδαλα. Τους μαλώσατε ότι δεν χρειάζεται ψήφος διαμαρτυρίας γιατί ξέρετε ήδη τα παράπονά τους. Τους απειλήσατε με περιπέτεια ενώ έχετε άνετη πλειοψηφία στο Κοινοβούλιο. Αυτοί είστε!

Τους γράφετε στα παλαιότερα των υποδημάτων σας εδώ και έναν χρόνο, νομιμοποιείτε παράνομους μετανάστες, βάζετε φόρους σε ελεύθερους επαγγελματίες, ψηφίζετε τον ψευτογάμο των ομοφυλοφίλων, μπαζώνετε την αλήθεια στα Τέμπη και μόλις πλησιάσουν οι κάλπες αντί συγγνώμης αρχίζετε το μαστίγιο και το καρότο. Από τη μια μεταμφιέζεστε σε Δεξιούς, ενώ μισείτε τη Δεξιά, και μόλις διαπιστώσετε ότι δεν πιάνουν οι γλύκες, αρχίζετε να τρομοκρατείτε και να απειλείτε. Φτάσατε στο σημείο να πιάσετε στο στόμα σας ακόμη και την πίστη μας. Δεν κοιτάτε τα χάλια σας, που πήγατε στη Μονή του Μεγάλου Σπηλαίου στα Καλάβρυτα και βρήκατε κλειστές πόρτες, τολμάτε να κάνετε και κατήχηση στην Εκκλησία.

Αν ήσασταν σοβαροί και αν η ηγεσία σας πίστευε κατ’ ελάχιστον στην Ορθοδοξία, έναν δρόμο θα είχατε μόνο για να καταπραΰνετε την οργή αυτών των ανθρώπων για όσα τους κάνετε, τον δρόμο της συγγνώμης, αλλά εσείς είστε πρωταθλητές Ευρώπης στην αλαζονεία και στο συνοδευτικό ύφος. Ζητούν ποτέ συγγνώμη οι αλαζόνες; Εδώ δεν διστάσατε να πετάξετε από το Μέγαρο Μαξίμου δύο βασικούς Υπουργούς σας για να μην αναλάβετε την ευθύνη για τις διαπλοκές σας. Σιγά μη ζητήσετε και συγγνώμη!

Το κύριο χαρακτηριστικό της Κυβέρνησής σας είναι η αδιαφορία, από τα πιο μεγάλα στα πιο απλά δείχνετε αδιαφορία, αλλά υπάρχει και Θεός. Αυτά που δεν τολμάτε να πείτε εσείς για την πορεία της ελληνικής οικονομίας η οποία είναι κρατικοδίαιτη και ασθενική, σας τα έγραψε και σας τα έψαλε καλύτερα με την έκθεσή του ο Διοικητής της Τραπέζης της Ελλάδος, ο κ. Γιάννης Στουρνάρας, «πάτε τόσο καλά, ώστε για να δώσετε την παραμικρή παροχή στον κοσμάκη πρέπει εφεξής να αυξάνετε τη φορολογία».

Κυρίες και κύριοι συνάδελφοι, σαν πολλά δεν μαζεύτηκαν μέσα σε τόσο λίγο χρονικό διάστημα; Θέλει πολύ ταλέντο για να τα καταφέρεις αυτά μέσα σε εννιά μήνες. Σας το είπα και την προηγούμενη φορά σας το ξαναλέμε και τώρα: Δεν το γλιτώνετε το «μαύρο»! Όσες παρδαλές σημαίες ΛΟΑΤΚΙ και αν σηκώσετε σε ξενοδοχεία και σε δημόσια κτήρια το εκλογικό σας μέλλον θα ζωγραφιστεί με μελανά χρώματα, και έτσι που πάτε, έχοντας μπροστά μου και τον οδηγό συμπεριφοράς που πρέπει να επιδείξουν εργαζόμενοι σε ξενοδοχεία, στο τέλος θα ζητήσετε να αναρτάται και η σημαία των ΛΟΑΤΚΙ και στα σχολεία. Αφού καταργήσαμε τον Εθνικό Ύμνο και την έπαρση της ελληνικής σημαίας αυτό μας μένει.

Σας φωνάζουμε από την πρώτη μέρα που μας έταξε ο ελληνικός λαός να τον εκπροσωπήσουμε στην όντως ιερή αυτή Αίθουσα ότι η Ελλάδα χρειάζεται τούτη την εποχή παιδιά και παιδεία.

Είναι ένα ωραίο σύνθημα. Με τον όρο «παιδιά» εννοούμε τη δημογραφική μας απίσχναση και «παιδεία» βέβαια γιατί τα παιδιά μας σήμερα έχουν μετατραπεί σε θεριά ανήμερα. Σήμερα οι σχολικές αίθουσες πολλές φορές είναι εκτροφεία βίας. Έχει χαθεί ο σεβασμός στον καθηγητή από την ψυχολογική βία που ασκούν πολλές φορές κακομαθημένοι γονείς.

Σας λέμε ότι η γνώση είναι ελευθερία, αλλά η γνώση που παρέχουν τα σχολικά βιβλία και το διαδίκτυο οδηγεί στα δεσμά του θυμού. Όμως, εσείς το θυμηθήκατε μόλις χθες. Έπρεπε να φτάσουμε σε προεκλογική περίοδο για να λάβετε μέτρα κατά της ενδοσχολικής βίας.

Να χρησιμοποιούμε τα ελληνικά, παρακαλώ. Μιλάμε για ενδοσχολική βία. Σταματήστε, επιτέλους, να μιλάτε με αγγλική ορολογία για προβλήματα ελληνικά.

Διαβάζουμε ότι το Υπουργείο Προστασίας του Πολίτη προέβη το τελευταίο δίμηνο σε πεντακόσιες συλλήψεις ανηλίκων. Ανήκουστα πράγματα! Και πώς αντιδρά το Υπουργείο; Αντιδρά με τιμωρητικά μέτρα, όπως πενθήμερες αποβολές για τους παραβάτες, να πληρώνει η οικογένεια τους βανδαλισμούς στο σχολείο όταν γίνονται από τους μαθητές, με αυστηρά μέτρα για τα κινητά που έχουν καταντήσει μάστιγα.

Δεν τίθεται, όμως, εις τον τύπον των ήλων ο δάκτυλος. Μένετε στα επιφαινόμενα και δεν υπεισέρχεστε στις βαθύτερες αιτίες του σπουδαίου και του τρομακτικό αυτού προβλήματος.

Το ερώτημα το κρίσιμο, αγαπητοί μου, είναι γιατί αγρίεψαν τα παιδιά μας σήμερα. Παραθέτω πολύ σύντομα κάποιες απλές σκέψεις. Πρώτον, οι νέοι κάνουν διάλογο, επικοινωνούν, αλλά με λόγια του αέρα. Τους δώσαμε τον λόγο χωρίς να τους δώσουμε τις λέξεις, όπως διάβασα κείμενο ενός σοφού καθηγητή. Όταν δεν συνομιλείς, όταν δεν συζητάς, ιδίως όταν είσαι νέος, φτάνεις στην εξαλλοσύνη. Καταφεύγουν οι νέοι σε πράξεις βίας, οι οποίες θα είχαν αποφευχθεί με τον λόγο. Δεν έχουν τον λόγο, τις λέξεις. Η γλωσσική τους φαρέτρα είναι άδεια, γι’ αυτό και αναλαμβάνει η βία να λύσει τα προβλήματά τους.

Σ’ αυτό, λοιπόν, οφείλονται πολλά πράγματα. Αναφέρομαι σε ένα στο οποίο έχω αναφερθεί πολλές φορές, στα επικίνδυνα βιβλία γλώσσας όλων των βαθμίδων της εκπαίδευσης. Σας διαβάζω ένα κείμενο Ε΄ δημοτικού, αγαπητοί μου, το οποίο παρακαλώ να το προσέξετε και να μου πείτε αν αυτό είναι κείμενο το οποίο προάγει την παιδεία στην Ελλάδα. Είναι στο βιβλίο γλώσσας. Ε΄ δημοτικού, στη σελίδα 67, με τίτλο «Και τα παιδιά αθλούνται».

Ακούστε κάποιες παραγράφους για έναν ποδοσφαιρικό αγώνα παιδιών: «Για τον διαιτητή ήταν πολύ εύκολο. Διαλέξαμε τον Ανιάν. Ο Ανιάν είναι ο πρώτος μαθητής στην τάξη, δεν τον αγαπάμε και τόσο, αλλά μια και φοράει γυαλιά, δεν μπορούμε να τον δέρνουμε συχνά, πράγμα που είναι ό,τι πρέπει για έναν διαιτητή».

Μετά απορούμε που εισάγουμε διαιτητές σε ποδοσφαιρικούς αγώνες!

Παρακάτω: «Στην ομάδα του Γκοφρουά τα πράγματα ήταν πιο εύκολα, γιατί ο Εντ μοίρασε ένα σωρό γροθιές στις μύτες και οι παίκτες πήραν τις θέσεις τους χωρίς πολλές διαμαρτυρίες, τρίβοντας τις μύτες τους».

Και σε άλλη παράγραφο -όλο το κείμενο έτσι κινείται- διαβάζουμε:

«Ε, παιδιά! Φώναξε ο τερματοφύλακας, αλλά κανείς δεν του έδωσε σημασία. Εγώ συνέχισα να παίζω ξύλο με τον Γκοφρουά, του είχα σκίσει το φανελάκι που ήταν ολοκαίνουργιο και είχε κόκκινο. Αυτός μου έδωσε μια κλωτσιά στο καλάμι. Ο Ρούφους κυνηγούσε τον Ανιάν που φώναζε: “φοράω γυαλιά, φοράω γυαλιά”. Ο Εντ, που τόση ώρα είχε μείνει ήσυχος στο τέρμα του, αγανάκτησε και άρχισε να μοιράζει γροθιές στις μύτες σε όσους βρίσκονταν κοντά του, δηλαδή στους συμπαίκτες του».

Το κείμενο αυτό, λοιπόν, απευθύνεται -το καταθέτω και στα Πρακτικά- σε δεκάχρονα παιδιά. Και μάλιστα διαβάζουμε στο τέλος «Οι μπουνιές και οι κλωτσιές μεταξύ δεκάχρονων παιδιών είναι πολύ διασκεδαστικό. Περνάμε καλά, δέρνουμε και τον διαιτητή. Η βία είναι εκτονωτική διασκέδαση».

(Στο σημείο αυτό ο Πρόεδρος του Δημοκρατικού Πατριωτικού Κινήματος - Νίκη κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μήνυμα είναι σαφές. Λατινικό είναι το ρητό: «Homo homini lupus», δηλαδή ο άνθρωπος για τον άνθρωπο λύκος.

Αγαπητοί μου, η έξαρση της βίας στους μαθητές και στα παιδιά οφείλεται και στην καταστρεπτική επίδραση της εικόνας, της τηλεόρασης, του διαδικτύου. Είναι μάστιγες της εποχής μας. Είναι γνωστό ότι το διαδίκτυο με την τεράστια αποθήκευση πληροφοριών δημιουργεί στον χρήστη του, ιδίως στις νεότερες ηλικίες, την ολέθρια ψευδαίσθηση ότι ο ίδιος κατέχει και έχει κατακτήσει αυτές τις γνώσεις. Θεωρεί το παιδί τρόπον τινά ως προέκταση το κινητό της μνήμης του, ως εξάρτημα της μνήμης του, ως προέκταση του νου του. Γι’ αυτό και η μελέτη -δάσκαλος ήμουνα μέχρι πέρυσι- θεωρείται πια χάσιμο χρόνου, γίνεται αντικείμενο χλεύης, πράγμα καταστρεπτικότατο για τη γλώσσα και τη σκέψη. Και όταν έκανα ένα πείραμα ζητώντας από παιδιά του δημοτικού για έναν μήνα να αφήσουν το κινητό στην άκρη, τάζοντάς τους ακόμη και υψηλούς βαθμούς, κανένα δεν δέχτηκε. Και οι ολέθριες συνέπειες από τις νέες τεχνολογίες και ιδίως το κινητό είναι εμφανέστατες στα παιδιά.

Τέταρτον, αγαπητοί μου, ο Παλαμάς μας έδωσε τον ορισμό του σχολείου, για τον οποίο δεν ασχολείται καθόλου το Υπουργείο Παιδείας, με τρεις λέξεις: «σχολείον ίσον δάσκαλος». Αφήσατε την ψυχή του σχολείου, τον δάσκαλο, αβοήθητο, έρμαιο και θύμα πολλές φορές και ανισόρροπο γονέων. Τον διορίζετε με 800, 900 ευρώ και τον πετάτε σε ένα νησί. Πολλοί κοιμούνται στα αυτοκίνητά τους στην αρχή. Τα ενοίκια ξέρουμε πολύ καλά ότι ισοδυναμούν πολλές φορές με τον μισθό τους και αναγκάζονται να τους βοηθούν οι γονείς τους. Πολλά ακούγονται αυτή την εποχή. Έχω ακούσει από συναδέλφους και για την τρομοκρατία που ασκούν αξιολογητές σύμβουλοι.

Προστατέψτε, αγαπητοί μου, τους δασκάλους. Σεβαστείτε τους. Είναι σμιλευτές ψυχών. Μη λυπάστε τα χρήματα για αυτούς. Το κέρδος θα είναι πολλαπλάσιο. Είναι φιλότιμοι οι δάσκαλοι, οι εκπαιδευτικοί. Ακούστε τους. Είναι περισσότερες ώρες με τα παιδιά του λαού απ’ ό,τι οι γονείς τους. Στηρίζουν αυτά τα παιδιά, τα θυμωμένα και οργισμένα πολλές φορές, ακούν τις εξομολογήσεις τους, λύνουν τα προβλήματά τους. Να ξέρετε ότι το λειτούργημα του δασκάλου είναι το πιο κρίσιμο, γιατί το μέλλον της πατρίδας μας κρίνεται μέσα στις σχολικές αίθουσες.

Θα κλείσω, αγαπητοί μου. Μας αρέσει στη Νίκη η ιστορία. Σεβόμαστε πάρα πολύ την ιστορία, αντλούμε επιχειρήματα από αυτή και προσπαθούμε πολλές φορές να προβάλλουμε κάποιες ξεχωριστές επετείους, ξεχασμένες επετείους, γιατί το σήμερα είμαστε ελεύθεροι το οφείλουμε στο αίμα, στις θυσίες κάποιων κάποτε.

Σήμερα 10 Απριλίου είναι η μέρα ανάμνησης της επετείου της Εξόδου του Μεσολογγίου. Θα διαβάσω ένα μικρό κείμενο που αφορά το πρωινό του Σαββάτου του Λαζάρου 10 Απριλίου του 1826. Είναι μία μνεία, μία αναφορά σε εκείνους τους σπουδαίους Έλληνες.

Το άγιο βήμα της Επαναστάσεως του 1821, αγαπητοί μου, είναι η Έξοδος του Μεσολογγίου. Ίσως αυτή έσωσε την Επανάσταση.

Συγκροτήθηκε, λοιπόν, την τελευταία ημέρα ένα τελευταίο συμβούλιο, ένα συμβούλιο θανάτου. Οι καπεταναίοι είχαν στείλει για να διερευνήσουν το μέρος ανιχνευτές, ιχνηλάτες, αλλά γύρισαν και είπαν ότι δεν υπάρχει πουθενά έξοδος για τους Ελεύθερους Πολιορκημένους. Επικρατεί κατήφεια, φόβος για τα μελλούμενα, κυρίως για τις οικογένειές τους. Κάποια στιγμή ακούγεται η φωνή του αθάνατου φρούραρχου της φρουράς του Μεσολογγίου, του Θανάση Ραζικότσικα, που λέει στους άλλους καπεταναίους που είχαν αρχηγό τον Νότη Μπότσαρη «Υπάρχει δρόμος, ωρέ!». «Και ποιος είναι, στρατηγέ και δεν μας τον λες τόση ώρα;», διαμαρτυρήθηκαν οι υπόλοιποι. Και απάντησε ο ήρωας που έπεσε μετέπειτα στην Έξοδο Αθανάσιος Ραζικότσικας, «Είναι ο δρόμος του Θεού».

Αγαπητοί μου και σήμερα η πατρίδα μας Μεσολόγγι είναι, ένα ένδοξο καλυβάκι, κλεισμένη από εχθρούς προαιώνιους, αλλά πάντοτε υπάρχει μπροστά μας ο δρόμος του Θεού. Ο δρόμος του Θεού είναι ανηφορικός, είναι σταυρικός, είναι γολγοθάς, αλλά πάντοτε ξέρουμε ότι στην κορυφή του υπάρχει η Ανάσταση. Ας τον πάρουμε, λοιπόν!

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα ζήτησε και έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μιχάλης Κατρίνης.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κυρίες και κύριοι συνάδελφοι, μπροστά στην αυξανόμενη λαϊκή δυσαρέσκεια, μπροστά στην ανάδειξη ζητημάτων με τα οποία η Κυβέρνηση πίστευε ότι είχε ξεμπερδέψει, η επιλογή προσωπικά του Πρωθυπουργού είναι η στρατηγική του φόβου, της πόλωσης και της οξύτητας. Με αυτή τη στρατηγική πηγαίνει στις ευρωεκλογές η Νέα Δημοκρατία. Επιχειρεί να εκφοβίσει και να εκβιάσει τους πολίτες, επειδή αμφισβητούν το αφήγημα, αλλά και την αποτελεσματικότητά της. Τρέμει στην ιδέα της ανατροπής των συσχετισμών και της αλλαγής του πολιτικού σκηνικού. Τρέμει στην ιδέα να βρεθεί μπροστά σε μία πραγματική Αντιπολίτευση και όχι σε μία ανίσχυρη και βολική Αξιωματική Αντιπολίτευση. Τρέμει, όμως κυρίως, στην ιδέα της λαϊκής ετυμηγορίας, που θα αποδοκιμάσει την αλαζονεία της.

Οι προθέσεις της Κυβέρνησης σε ό,τι αφορά την αξιοποίηση των πόρων του Ταμείου Ανάκαμψης φάνηκαν από την αρχή: Κανένας διάλογος, καμμία διάθεση συνεννόησης με κοινωνικούς φορείς, πολιτικά κόμματα και παραγωγικές δυνάμεις. Διαμόρφωση ενός σχεδίου μόνο από την Κυβέρνηση -το καλό σενάριο, αν δεν τους το υπέδειξαν που είναι το πιθανότερο σενάριο- από το οποίο απουσιάζει η οποιαδήποτε στρατηγική σχετικά με το ποιοι τομείς της οικονομίας πρέπει να αναπτυχθούν και πού πρέπει να κατευθυνθούν οι πόροι, ώστε να συμβάλουν πραγματικά στην παραγωγική ανασυγκρότηση της χώρας. Και αυτή είναι η πρώτη σοβαρή ένσταση που έχουμε σε σχέση με τον τρόπο που διαχειρίζεστε τα κονδύλια του Ταμείου Ανάκαμψης.

Άραγε όλα αυτά γίνονται τυχαία;. Όχι βέβαια, γιατί πολύ απλά είχατε από την αρχή συγκεκριμένους στόχους: να περιορίσετε την πρόσβαση στους πόρους του Ταμείου Ανάκαμψης σε λίγους και δυνατούς με το πρόσχημα της ταχείας απορρόφησης και να προωθήσετε τον βίαιο μετασχηματισμό της ελληνικής οικονομίας, αποκλείοντας παντελώς τις μικρές και μεσαίες επιχειρήσεις από τα δάνεια του Ταμείου Ανάκαμψης.

Τα στοιχεία μιλούν από μόνα τους. Τα πρώτα 2,72 δισεκατομμύρια ευρώ δάνεια μηδενικού επιτοκίου χορηγήθηκαν σε εκατόν εβδομήντα οκτώ δανειακές συμβάσεις, με μέσο όρο χρηματοδότησης πάνω από 15 εκατομμύρια ευρώ. Είναι αυτό άραγε ένα ποσό που πάει σε μια πραγματική μικρομεσαία επιχείρηση στην Ελλάδα; Σύμφωνα με το Μητρώο Τελικών Δικαιούχων -τέλη Νοεμβρίου του 2023- στις σαράντα εταιρείες με τη μεγαλύτερη χρηματοδότηση, μέσος όρος δανειακής σύμβασης πάνω από 65 εκατομμύρια ευρώ. Είναι αυτό άραγε ένα ποσό που πηγαίνει σε μία πραγματική μικρομεσαία επιχείρηση στη χώρα; Συνολικά δάνεια του ταμείου άνω των 4 δισεκατομμυρίων ευρώ έχουν δοθεί σε λιγότερες από διακόσιες επιχειρήσεις. Το ξαναλέω: Πάνω από 4 δισεκατομμύρια έχουν δοθεί σε λιγότερες από διακόσιες επιχειρήσεις, καθότι κάποιες έχουν συνάψει δύο ή και τρεις συμβάσεις με δάνεια του ταμείου. Μόλις το 15% των χρημάτων των δανείων έχει πάει σε μικρομεσαίες επιχειρήσεις, με τον ευρωπαϊκό ορισμό του όρου, και το 85% των χρημάτων και των δανείων του Ταμείου Ανάκαμψης έχει πάει σε μεγάλες και πολύ μεγάλες επιχειρήσεις.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Τι δείχνουν, λοιπόν, όλα αυτά τα στοιχεία; Ότι οι πόροι του Ταμείου Ανάκαμψης πάνε σε πολύ λίγους, πολύ δυνατούς και σε επιχειρηματίες που είναι πολύ κοντά σας. Και αυτή είναι η δεύτερη μεγάλη ένστασή μας στον τρόπο με τον οποίο διαχειρίζεστε τους πόρους του Ταμείου Ανάκαμψης.

Μιλάτε για ταχύτατη απορρόφηση, για εκταμίευση κονδυλίων, δόσεων και υπολογίζετε ως δαπάνες -ακούστε- τα χρήματα που έχουν δοθεί σε ενδιάμεσους φορείς υλοποίησης, όπως είναι η ΔΙΠΑ, το Τεχνικό Επιμελητήριο, η Αναπτυξιακή Τράπεζα, η Κοινωνία της Πληροφορίας, χωρίς κανείς σήμερα να γνωρίζει ποιο είναι το πραγματικό ποσό που έχει φτάσει στους τελικούς ωφελούμενους των δράσεων. Κάποιοι εκτιμούν ότι περίπου μόλις το 50% των δαπανών που λέτε ότι έχετε κάνει μέχρι σήμερα έχουν φτάσει στην πραγματική οικονομία.

Και θα πω ένα παράδειγμα: Είμαι βέβαιος ότι θα μας πείτε στην ομιλία σας για διακόσιες εβδομήντα μία συμβάσεις, συνολικά 8 δισεκατομμύρια δάνεια, 4,5 δισεκατομμύρια δάνεια του Ταμείου Ανάκαμψης, όταν ξέρετε ότι έχουν εκταμιευθεί μόλις 1,36 δισεκατομμύριο.

Μπορείτε, λοιπόν, σήμερα να μας πείτε ευθέως πόσα από τα χρήματα που εσείς εμφανίζετε ως δαπάνες έχουν πάει στην πραγματική οικονομία και στους τελικούς ωφελούμενους των δράσεων και δεν είναι παρκαρισμένα σε ενδιάμεσους φορείς; Περιμένω απάντηση.

Αυτή η ουσιαστική και δυστυχώς μεγάλη διαφορά εξηγεί και τη μεγάλη απόκλιση από τον στόχο των επενδύσεων. Το 15,5% το 2023, έγινε 4% στο τέλος του 2023, μια και ο κ. Μητσοτάκης πριν από λίγο μιλούσε για μεγάλους ρυθμούς ανάπτυξης στον κ. Τζεντιλόνι. Εξηγεί, όμως, και τις ανησυχητικές επισημάνσεις όχι μόνο της Τράπεζας της Ελλάδος, αλλά και του Γραφείου Προϋπολογισμού της Βουλής, για καθυστερήσεις και βραδύτερο ρυθμό απορρόφησης δανείων και επιχορηγήσεων. Αυτή είναι η τρίτη μεγάλη μας ένσταση.

Ακόμη όμως, μεγαλύτερη είναι η ένσταση για τις συνθήκες αδιαφάνειας που χαρακτηρίζουν τη διαχείριση των πόρων από την Κυβέρνηση. Κανείς πραγματικά δεν γνωρίζει ανά πάσα στιγμή πού βρίσκονται οι προκαταβολές που εισπράττει η χώρα, αν χρησιμοποιούνται για τους σκοπούς του προγράμματος ή για άλλες λογιστικές αλχημείες όπως εξήγησα πριν. Κανείς δεν γνωρίζει σε ποιους υπεργολάβους κατευθύνονται οι πόροι που διατίθενται μέσω των φορέων δημοσίου τομέα και αν είναι οι ίδιοι και οι ίδιοι μεγάλοι όμιλοι που μοιράζονται τις χρηματοδοτήσεις. Κανείς δεν θα γνώριζε ποια έργα απεντάχθηκαν από το Ταμείο Ανάκαμψης αν το ΠΑΣΟΚ και ο συνάδελφος Παύλος Γερουλάνος δεν αποκάλυπταν και δεν δημοσίευαν τη λίστα των έργων που τροποποιούνται ή απεντάσσονται, έργα που σχετίζονται με μεταρρυθμίσεις στη δικαιοσύνη, τη διαφάνεια, την πάταξη φοροδιαφυγής, την προστασία περιβάλλοντος, την αντιμετώπιση κλιματικών κρίσεων, αντιπλημμυρικά έργα, σημαντικά οδικά έργα και έργα ύδρευσης, ακόμα και επιμορφωτικά και κοινωνικά προγράμματα που αφορούν την υγεία και την τεχνολογική διασύνδεση των νησιών μας.

Κυρίες και κύριοι συνάδελφοι, η ανάπτυξη για την οποία επαίρεται η Κυβέρνηση, είναι μια ανάπτυξη που δεν φτάνει ούτε στην κοινωνία ούτε στη μεγάλη πλειοψηφία των πραγματικά μικρομεσαίων επιχειρήσεων της χώρας. Η χώρα και η ελληνική οικονομία χρειάζονται σίγουρα ένα άλλο υπόδειγμα, ένα άλλο σχέδιο, μια διαφορετική πολιτική.

Οι προγραμματικές προτάσεις του ΠΑΣΟΚ, η ιστορία και οι καταβολές της δημοκρατικής παράταξης εγγυώνται έναν άλλο δρόμο. Στοχεύουν στη διαμόρφωση μιας εναλλακτικής πρότασης διακυβέρνησης σε ένα νέο αναπτυξιακό πρότυπο με το οποίο θα υπάρχει ελπίδα και προοπτική για τους πολλούς, για όλους αυτούς που τους αποκλείει και τους σπρώχνει στο περιθώριο η Κυβέρνηση, για όλους όσοι πιστεύουν, μπορούν και αγωνίζονται πραγματικά να διαμορφώσουν ένα καλύτερο μέλλον για την Ελλάδα, γιατί ναι, και μπορούμε να το διαμορφώσουμε και θα το καταφέρουμε.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τώρα θα πάρουν τον λόγο οι Κοινοβουλευτικοί Εκπρόσωποι που δεν τον έχουν πάρει.

Τον λόγο έχει η κ. Ράπτη για πέντε λεπτά.

**ΖΩΗ ΡΑΠΤΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι Βουλευτές, θα ήθελα ξεκινώντας την παρέμβασή μου να υπενθυμίσω ότι ήταν η Κυβέρνηση της Νέας Δημοκρατίας που έφερε στη χώρα μας τους πόρους από το Ταμείο Ανάκαμψης. Ήταν ο Έλληνας Πρωθυπουργός, ο Κυριάκος Μητσοτάκης, που πρώτος μαζί με άλλους Ευρωπαίους ηγέτες έβαλε στο τραπέζι της συζήτησης την έννοια της κοινής χρηματοδότησης για την ανάκαμψη των χωρών-μελών της Ευρωπαϊκής Ένωσης αμέσως μετά την πανδημία του COVID-19.

Πράγματι το Ταμείο Ανάκαμψης αποτελεί το μεγαλύτερο χρηματοδοτικό εργαλείο και πρόγραμμα της Ευρωπαϊκής Ένωσης μέχρι σήμερα και είναι επίσης αληθές ότι το δικό μας πρόγραμμα το «ΕΛΛΑΔΑ 2.0» το οποίο υποβάλαμε στην Ευρωπαϊκή Επιτροπή θα φέρει συνολικά στη χώρα 36 δισεκατομμύρια, ούτως ώστε να οδηγήσει τη χώρα, μαζί με τα άλλα χρηματοδοτικά εργαλεία που υπάρχουν, σε έναν θεμελιώδη οικονομικό και κοινωνικό ανασχηματισμό που είναι εξαιρετικά αναγκαίος, τόσο για την εθνική μας οικονομία συνολικά, όσο και για καθεμία τοπική κοινωνία ειδικότερα. Αποτελεί ένα μόνιμο εργαλείο χρηματοδότησης για πάρα πολλές δράσεις κομβικές για τη λειτουργία της κοινωνίας και της οικονομίας, για την υγεία, για την κοινωνική συνοχή και την απασχόληση, την παιδεία, τις υποδομές, την πολιτική προστασία και τον εκσυγχρονισμό του κράτους, για τον οποίο όλοι μιλάμε καθημερινά.

Είμαστε δε, όπως είπε ο Υπουργός, από τις λίγες χώρες που έχουμε αφ’ ενός, λάβει τρεις δόσεις και αφ’ ετέρου, έχουμε απορροφήσει περίπου το 22,5% των πόρων και πράγματι αυτό μας φέρνει σε μια πάρα πολύ υψηλή θέση σε σχέση με τον μέσο όρο της Ευρώπης ο οποίος βρίσκεται στο 18%. Και τούτο συμβαίνει ακριβώς γιατί πιστεύουμε ότι πρέπει να πετύχει η Ελλάδα τους στόχους της και να μη χαθεί ούτε ένα ευρώ. Γι’ αυτό η Κυβέρνηση δουλεύει ιδιαίτερα συστηματικά γι’ αυτό.

Τώρα το προσάρτημα της σύμβασης χρηματοδότησης, το οποίο θέλουμε να κυρώσουμε σήμερα, με την προσθήκη του κεφαλαίου για το «RescEU» είναι ύψους 794 εκατομμυρίων ευρώ. Και βεβαίως, γνωρίζουμε όλοι ότι αυτό το πρόγραμμα δρομολογήθηκε ούτως ώστε να υπάρξει εξοικονόμηση και παραγωγή καθαρής ενέργειας από τα κράτη-μέλη της Ευρωπαϊκής Ένωσης μετά την εισβολή της Ρωσίας στην Ουκρανία ούτως ώστε να εξασφαλιστεί και η ενεργειακή αυτονομία της Ευρωπαϊκής Ένωσης, όμως παράλληλα να προστατευτούν οι πολίτες και οι επιχειρήσεις από τις ενεργειακές ελλείψεις, να διαμορφωθεί και να διαφοροποιηθεί ο ενεργειακός εφοδιασμός και βεβαίως, να επιταχυνθεί η μετάβασή μας στην καθαρή ενέργεια.

Οι χρηματοδοτικές δράσεις οι οποίες αυτή τη στιγμή υποστηρίζονται είναι οι δράσεις ενεργειακής απόδοσης για τα νοικοκυριά μας, για το δημόσιο, αλλά βεβαίως και για τις επιχειρήσεις, δράσεις που αφορούν συστήματα αποθήκευσης ενέργειας από τις ανανεώσιμες πηγές ενέργειας, αλλά και επενδύσεις για την αύξηση της χωρητικότητας του δικτύου.

Περαιτέρω χρηματοδοτούνται δράσεις που δίνουν έμφαση στην πρόληψη των φυσικών καταστροφών. Και το λέω αυτό γιατί ζήσαμε όλοι -και αυτά είναι τα τραγικά φαινόμενα της κλιματικής κρίσης- την ανάγκη θωράκισης της χώρας και της οικονομίας μας και βεβαίως, των πολιτών, όπως τη βιώσαμε τραγικά το περσινό καλοκαίρι με αποκορύφωμα την καταιγίδα «Ντάνιελ».

Και είναι σημαντικό να υπογραμμίσουμε, γιατί το είπε και ο Υπουργός στη συγκεκριμένη επιτροπή, πράγμα το οποίο δεν υπογράμμισε η εκπρόσωπος του ΣΥΡΙΖΑ, η εισηγήτρια κ. Κοντοτόλη, ότι έχουμε μπροστά μας να δώσουμε πάνω από ένα δισεκατομμύριο σε αποζημιώσεις για τους πληγέντες της Θεσσαλίας. Είναι αλήθεια ότι ο Υπουργός υπογράμμισε -και αυτό αναφέρεται και στα Πρακτικά- ότι έχει ληφθεί αυτή τη στιγμή ένα ποσό της τάξης των 600 εκατομμυρίων ευρώ, γιατί πάνω από σαράντα εννέα χιλιάδες επιχειρήσεις και νοικοκυριά έχουν πάρει την πρώτη και τη δεύτερη δόση της αρωγής, όμως υπολείπεται πάρα πολύ μεγάλο ποσό να δοθεί.

Και το λέω αυτό γιατί αυτά τα έργα τα οποία πρόκειται να χρηματοδοτήσει το Ταμείο Ανάκαμψης αφορούν παρεμβάσεις αποκατάστασης στο μέρος του περιφερειακού οδικού δικτύου που έχει καταστραφεί, την αποκατάσταση των τμημάτων του σιδηροδρομικού δικτύου, αλλά και συνοδευτικά τεχνικά έργα που είναι οι γέφυρες και οι σήραγγες, τα οποία έχουν υποστεί ζημιές. Όλα αυτά καταλαβαίνουμε πόσο σημαντικά είναι και η χρηματοδότησή τους είναι αναγκαία και άμεση.

Μάλιστα αυτό το πρόγραμμα συγκεκριμένα πρέπει να χρηματοδοτήσει και θα χρηματοδοτήσει και έργα τα οποία αφορούν σε άλλες δράσεις πρόληψης, όπως είναι δράσεις για τη δασική προστασία και βεβαίως για τον έλεγχο των δασικών πυρκαγιών. Τα προγράμματα τα οποία χρηματοδοτούνται, το «Anti-Nero I», II και ΙΙΙ, περιλαμβάνουν θεμελιώδεις δράσεις για τον καθαρισμό και τη διάνοιξη των δασικών οδών που είναι απαραίτητες για τη μείωση των κινδύνων μετάδοσης των μεγάλων φωτιών, αλλά βεβαίως και τη διευκόλυνση της πρόσβασης των πυροσβεστών και των οχημάτων σε αυτές. Παράλληλα θα διατεθούν και οι σημαντικοί πόροι που είναι απαιτούμενοι για τα αντιδιαβρωτικά και αντιπλημμυρικά έργα στις πληγείσες από τις πυρκαγιές περιοχές του Έβρου και της Ροδόπης.

Θέλω επίσης να υπογραμμίσω -και να κλείσω, κύριε Πρόεδρε- ότι το Ταμείο Ανάκαμψης στοχεύει και σε συνδυασμό συγκεκριμένων μεταρρυθμίσεων οι οποίες είναι συνεκτικές και αφορούν και την οικονομική και φορολογική πολιτική και τον ψηφιακό μετασχηματισμό, μεταρρυθμίσεις σπουδαίες στον τομέα της υγείας, όπου ήδη γίνεται εκτεταμένη αναβάθμιση των υποδομών και του εξοπλισμού των δημόσιων νοσοκομείων και των κέντρων υγείας, αλλά και χρηματοδοτείται το πρόγραμμα πρόληψης «ΣΠΥΡΟΣ ΔΟΞΙΑΔΗΣ» που θα επεκταθεί και στον γενικότερο πληθυσμό, ενώ παράλληλα θα μεταρρυθμίζονται και οι υπηρεσίες ψυχικής υγείας, αλλά και αναβαθμίζεται ψηφιακά το Εθνικό Σύστημα Υγείας.

Είναι πολύ σημαντικό για την εθνική μας οικονομία να πετύχουμε τους στόχους που έχουμε θέσει και αυτό γίνεται καθημερινά χάρη στις άοκνες προσπάθειες της Κυβέρνησης τόσο για τη λήψη των δανείων όσο και για τη λήψη των επιδοτήσεων.

Είμαστε έτοιμοι, όπως είπε ο Υπουργός, να υποβάλουμε το τέταρτο αίτημα για τα δάνεια και τις επιδοτήσεις για να μην χαθεί ούτε ένα ευρώ. Στον ίδιο στόχο ουσιαστικά έτεινε και η πλήρης απορρόφηση του 100% των πόρων του ΕΣΠΑ για την προγραμματική περίοδο 2014-2020 την οποία επιτύχαμε, ενώ σήμερα βρισκόμαστε ήδη στις πρώτες θέσεις στην απορρόφηση των πόρων για τη νέα προγραμματική περίοδο.

Η χώρα μας αποτελεί ένα παράδειγμα προς μίμηση για την ταχύτητα της βελτίωσης του οικονομικού κλίματος και του φιλοεπενδυτικού περιβάλλοντος μιας και η ανάπτυξή μας για το 2023 άγγιξε το 2%, παρά τις «Κασσάνδρες» οι οποίες έλεγαν τα αντίθετα, ενώ η υπόλοιπη Ευρώπη είχε κατά μέσο όρο πέντε φορές μικρότερη ανάπτυξη της τάξεως του 0,4%. Τα κόκκινα δάνεια μειώνονται, ήδη από τα 98 δισεκατομμύρια στα 73, έχουν αυξηθεί οι καταθέσεις -επίσης ένα πολύ σημαντικό γεγονός- σε 50 δισεκατομμύρια από το 2019 και πάνω από τετρακόσιες χιλιάδες Έλληνες έχουν βρει δουλειά.

Συνεπώς το Ταμείο Ανάκαμψης συμβάλλει όχι μόνο στην οικονομική ανάπτυξη της χώρας, αλλά βεβαίως και στα επιτεύγματα που έχουν συντελεστεί μέχρι σήμερα, αλλά μπορεί και στο μέλλον να αποτελέσει εκείνη την ατμομηχανή για την αναπτυξιακή πορεία της Ελλάδας σε πάρα πολλούς τομείς για τη βελτίωση της οικονομίας, της λειτουργίας του κράτους, αλλά και για την κοινωνική συνοχή.

Για όλους αυτούς τους λόγους, σας καλώ να υπερψηφίσουμε το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο Προέδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, επιλέξαμε να παρέμβουμε ως Κοινοβουλευτική Ομάδα και με τον πρόεδρο της Κοινοβουλευτικής Ομάδας στο θέμα του Ταμείου Ανάκαμψης και Ανθεκτικότητας, γιατί είναι ένα πολύ σοβαρό ζήτημα για την ελληνική οικονομία και κοινωνία.

Διότι το ταμείο, πράγματι, αποτελεί την ευρωπαϊκή απάντηση και στην οικονομική κρίση και στην πανδημία. Ήταν μια μεγάλη ευκαιρία που ζητούσαμε όλοι από τους ευρωπαϊκούς θεσμούς, γιατί η Ευρώπη πρέπει να έχει ενιαίες πολιτικές, πρέπει να έχει αλληλεγγύη και πιστεύαμε -και το πιστεύουμε ακόμα, αν και είναι γεγονός ότι τα χρονικά περιθώρια τελειώνουν- ότι πρέπει το Ταμείο Ανάκαμψης και Ανθεκτικότητας να απευθύνεται σε όλη την οικονομία και άρα, σε όλη την κοινωνία της Ευρώπης. Πώς όμως; Έτσι ώστε να τροφοδοτεί ένα βιώσιμο παραγωγικό μοντέλο, γιατί προφανώς αφορά στην οικονομία.

Και να σας πω την αλήθεια, το λέμε αυτό γιατί υπάρχει κίνδυνος από τις ευρωπαϊκές πολιτικές που ασκούνται μέχρι τώρα, όχι μόνο των εθνικών κυβερνήσεων, να τροφοδοτηθούν δηλαδή με μονομέρεια οικονομικές λειτουργίες, πρακτικά από τη μια μεριά να χρηματοδοτούνται μόνο ολιγοπώλια, δηλαδή να μην πηγαίνει το όφελος στο σύνολο της οικονομίας, και το δεύτερο η χρηματοδότηση να αφορά ένα, επιτρέψτε μου τον όρο, πεπερασμένο οικονομικό και παραγωγικό μοντέλο, δηλαδή ένα μοντέλο το οποίο πιθανά δίνει μια μεγέθυνση, αλλά δεν δίνει ανάπτυξη. Αυτοί είναι δύο σοβαροί πολιτικοί κίνδυνοι.

Και μάλιστα πρέπει να ομολογήσω ότι έχουμε αρνητικά παραδείγματα στο επίπεδο της Ευρώπης χρηματοδοτήσεων και πολιτικών που κατευθύνονται μόνο στους μεγάλους οικονομικούς ομίλους. Υπάρχει δηλαδή μια προνομιακή πολιτική προς όφελος των ολιγοπωλίων και στην Ευρώπη και αυτό έχει να κάνει και με τη σύνδεση των ολιγοπωλίων με την ευρωπαϊκή πολιτική ηγεσία.

Πρέπει να μιλάμε ξεκάθαρα στους πολίτες οι οποίοι αμφισβητούν πολλές φορές την ευρωπαϊκή πολιτική και γι’ αυτούς τους λόγους. Αναφέρομαι σε αυτούς τους κινδύνους γιατί δεν είναι μόνο οι αδικίες στην εθνική πολιτική, υπάρχουν αδικίες και στην ευρωπαϊκή πολιτική και συνδέονται απολύτως με το ότι αυτήν την περίοδο κυριαρχεί στην ευρωπαϊκή πολιτική το Ευρωπαϊκό Λαϊκό Κόμμα.

Η κ. Φον ντερ Λάιεν, οι υπουργοί στα Συμβούλια Κορυφής, οι Επίτροποι ευθύνονται γι’ αυτή την άδικη πολιτική γιατί οδηγούν την Ευρώπη σε πολιτικές λιτότητας, ανοίγουν τη στρόφιγγα για κάποιους λίγους για ένα διάστημα και μετά την κλείνουν για τους πολλούς. Οι πολιτικές λιτότητας έρχονται να ξεπληρώσουν ελλείμματα, που δημιουργούν οι προνομιακές πολιτικές με κάποια μεγάλα συμφέροντα και έτσι έχουμε σοβαρά προβλήματα συνοχής, σοβαρά προβλήματα ανισοτήτων που οδηγούν μεγάλα κοινωνικά στρώματα της Ευρώπης σε άρνηση της Ευρώπης, αλλά και σε άρνηση της πολιτικής αυτής καθαυτήν κι έτσι τροφοδοτούν την ακροδεξιά.

Κύριε Παπαθανάση, πρέπει κάποια στιγμή να αντιληφθείτε ότι η δική σας ελλειμματική πολιτική τροφοδοτεί την ακροδεξιά, γιατί τροφοδοτεί την αγωνία και τα αδιέξοδα. Και είναι και αυτό ένα από τα επίδικα των ευρωεκλογών που έρχονται. Διότι εμείς θέλουμε να έχουμε κοινές πολιτικές στην Ευρώπη όχι όμως για μια Ευρώπη η οποία αδυνατίζει και πολιτικά και οικονομικά και οφείλουμε να το αναγνωρίσουμε.

Πηγαίνουμε στις ευρωεκλογές του 2024 με μια Ευρώπη η οποία δεν έχει εξωτερική πολιτική -η χρεοκοπία της Ευρώπης φάνηκε στην ουκρανική κρίση- μία Ευρώπη η οποία δεν έχει πολιτική ενοποίηση, μία Ευρώπη η οποία δεν έχει ενεργειακή πολιτική. Δεν είναι ενεργειακή πολιτική να εναλλάσσετε την εξάρτηση από εισαγόμενους ορυκτούς πόρους. Δεν έχει ιδιαίτερη σημασία η πηγή, πέρα από τα θέματα της διπλωματίας, του ορυκτού καυσίμου, αλλά ότι παραμένει η Ευρώπη εξαρτημένη από τα ορυκτά καύσιμα και η Ελλάδα.

Και υπάρχει μία Ευρώπη η οποία δεν έχει κοινωνική πολιτική, που σε πάρα πολλές χώρες έχει ελλείμματα δημοκρατίας, έχει ελλείμματα και στους θεσμούς και στη δυναμική των ευρωπαϊκών θεσμών και έχει και σοβαρά προβλήματα διαφθοράς σε ευρωπαϊκά πολιτικά πρόσωπα, τα οποία έχουν αποτύπωμα και στην Ελλάδα, ελληνικά πολιτικά πρόσωπα.

Αυτή την Ευρώπη δεν την θέλουν οι ευρωπαϊκοί λαοί και αυτή την Ευρώπη πρέπει να την αλλάξουμε, για να έχουμε Ευρώπη, για να επιβιώσουν και η Ευρώπη και οι κοινωνίες της. Και πρέπει να αξιοποιήσουμε το Ευρωκοινοβούλιο, το οποίο είναι ο ανώτατος αιρετός θεσμός της Ευρώπης, γιατί υπάρχουν δυνατότητες πολιτικής στο Ευρωκοινοβούλιο. Και αυτό το απέδειξαν και ο Κώστας Αρβανίτης και η Έλενα Κουντουρά, οι Ευρωβουλευτές του ΣΥΡΙΖΑ. Και γι’ αυτό χρειάζεται να έχουμε περισσότερους Ευρωβουλευτές του ΣΥΡΙΖΑ σε αυτόν τον υψηλότερο αιρετό θεσμό.

Μάλιστα πρέπει να έχουμε και ισχυρότερο Ευρωκοινοβούλιο μεταξύ των υπολοίπων θεσμών της Ευρώπης, που είναι διορισμένοι, γιατί πρέπει να ομολογήσουμε ότι το Ευρωπαϊκό Κοινοβούλιο υπηρετεί περισσότερο και τη δημοκρατική και την πράσινη πολιτική από ό,τι κάνουν και το Συμβούλιο Κορυφής και η Κομισιόν.

Για τον λόγο αυτό, λοιπόν, εμείς θέλουμε αυτή η συζήτηση να αφορά και στο Ταμείο Ανάκαμψης και Ανθεκτικότητας, δηλαδή να μην εξυπηρετεί τα ολιγοπώλια, να μην εξυπηρετεί μόνο το lobbying, το οποίο αναπτύσσεται πολύ αποτελεσματικά τελικά στις Βρυξέλλες. Πώς; Σε διασυνδέσεις με τα συντηρητικά κόμματα.

Πρέπει πρακτικά το Ταμείο Ανάκαμψης να αποτελέσει ευκαιρία για να αποδειχθεί και να επιβεβαιωθεί και το ευρωπαϊκό πλαίσιο διακυβέρνησης. Διότι όσο η ευθύνη για το Ταμείο Ανάκαμψης αφορά τις εθνικές κυβερνήσεις, αφορά και την Ευρωπαϊκή Ένωση. Η κριτική που κάνουμε εμείς για το Ταμείο Ανάκαμψης δεν είναι μόνο για την Κυβέρνησή σας, που σαφέστατα κάνει έναν λανθασμένο σχεδιασμό, αφορά και στην Ευρώπη, που δεν ελέγχει πού πηγαίνουν τελικά τα λεφτά των ευρωπαίων πολιτών. Γιατί στο τέλος της μέρας, συνολικά οι ευρωπαϊκοί θεσμοί θα κριθούν και πιθανά θα κατακριθούν από τους ευρωπαϊκούς λαούς, επειδή δεν υπηρετείτε το εγχείρημα της ανάκαμψης και ανθεκτικότητας.

Σήμερα οι Ευρωπαίοι πολίτες ζουν πολλαπλές κρίσεις, κρίση δημοκρατίας, κρίση εμπιστοσύνης, κρίση αποτελεσματικότητας, κρίση ασφάλειας, κρίση ηγεσίας. Για την ευρωπαϊκή αριστερά η απάντηση είναι μία: περισσότερη Ευρώπη. Και μάλιστα όχι απλά περισσότερη Ευρώπη, αλλά και δημοκρατικότερη Ευρώπη. Διότι δεν μπορεί η Ευρώπη να διαιωνίζει αυτό το άδικο σύστημα εξουσίας, όπου η οικονομική εξουσία καθοδηγεί την πολιτική εξουσία προς όφελος των οικονομικών συμφερόντων.

Δυστυχώς, για να έρθουμε και στα της χώρας μας, ο κ. Μητσοτάκης πολλαπλασιάζει τις ανισότητες και τις αδικίες όσον αφορά τη διαχείριση για το Ταμείο Ανάκαμψης. Εμείς από το 2020 το είχαμε αναδείξει. Τότε μιλάγαμε για περισσότερη διαβούλευση και περισσότερη διαφάνεια. Δεν το δεχτήκατε. Μια γενικόλογη περίληψη ήταν το πρώτο κείμενο που είχαμε για το Ταμείο Ανάκαμψης.

Οφείλω να ομολογήσω ότι δεν μας ενημερώσατε ούτε για τις αιρεσιμότητες που εισάγατε στο σχέδιο του Ταμείου Ανάκαμψης. Προσέξτε: Για να υλοποιήσετε αρνητικές πολιτικές -αναφέρομαι, παραδείγματος χάριν, στην ιδιωτικοποίηση του νερού και στη Ρυθμιστική Αρχή Νερού- το βάλατε ως προϋπόθεση στο Ταμείο Ανάκαμψης, στη δική σας πρόταση, για να έρθετε στη συνέχεια να μας πείτε «δεν μπορούμε να μην το κάνουμε, θα μας κόψουνε τους πόρους».

Άρα δεσμεύσατε εσείς τη χώρα σε αρνητικές επιλογές και αρνηθήκατε -θυμίζω την άρνηση του κ. Μητσοτάκη στην πρόταση του Αλέξη Τσίπρα- να υπάρχει μια διακομματική επιτροπή της Βουλής, για να λογοδοτεί η πολιτεία και η Ευρώπη στην κοινωνία για τη διαχείριση των πόρων του Ταμείου Ανάκαμψης.

Το ίδιο κάνατε και τώρα με την αναθεώρηση. Μια μικρή περίληψη βγάλατε κάποια στιγμή, αν δεν κάνουμε λάθος, τον Αύγουστο και στη συνέχεια ήρθαμε να συζητήσουμε την αναθεώρηση της αναθεώρησης, η οποία έγινε γιατί έγιναν πλημμύρες. Δυστυχώς ένα τραγικό γεγονός, οι πλημμύρες της Θεσσαλίας, για το οποίο αποκαλύψατε σήμερα ότι, πράγματι, δεν είστε συνεπείς όσον αφορά την αποκατάσταση και τη χρηματοδότηση, ήρθατε στη συνέχεια να κάνετε αναθεώρηση της αναθεώρησης για να αποδειχθεί τι; Ότι απεντάχθηκαν αντιπλημμυρικά έργα.

Τελικά ακόμα και αυτό το ελάχιστο βήμα δημοσιότητας αποκάλυψε τα δικά σας ελλείμματα. Και πρέπει να πω ότι τότε απεντάχθηκαν αντιπλημμυρικά έργα, σιδηροδρομικά έργα, έργα όσον αφορά το 5G, τα ηλεκτρονικά διόδια, τα οποία τα είχατε πολυδιαφημίσει, και είναι προφανές ότι αν είχατε κάνει έστω μια στοιχειώδη διαβούλευση όλα αυτά θα είχαν βγει στην κοινωνία.

Δυστυχώς η Βουλή και η κοινωνία μαθαίνουμε ακόμα και τις απεντάξεις των αντιπλημμυρικών έργων από την Ευρώπη, όχι από εσάς, και μαθαίνουμε πολλά πράγματα τελικά απ’ έξω και όχι από τη χώρα. Για ποιον λόγο; Γιατί θεωρείτε ότι το 41% είναι ένα free pass για να κάνετε τα πάντα χωρίς λογοδοσία και χωρίς να αποδέχεστε καμμία άλλη πρόταση.

Για παράδειγμα, έχετε ξεχάσει πλήρως την υποχρέωση και την αναπτυξιακή ανάγκη του δημοκρατικού προγραμματισμού, τον ρόλο της αυτοδιοίκησης παραδείγματος χάριν, στο Ταμείο Ανάκαμψης. Δεν μαθαίνει τίποτα η αυτοδιοίκηση γι’ αυτά που της σχεδιάζετε. Για τον φόρο ταφής; Το έμαθε εκ των υστέρων και μειώνει τώρα τον προϋπολογισμό της, τους πόρους των πολιτών. Για τις Ρυθμιστική Αρχή Υδάτων; Επίσης δεν ήξερε τίποτα. Εκ των υστέρων τα έμαθε. Μαθαίνουμε ειδήσεις απ’ έξω, γιατί θέλετε και να απαξιώσετε τη δημοκρατική λειτουργία της αυτοδιοίκησης. Πρακτικά θέλετε να την κάνετε ένα μακρύ εισπρακτικό χέρι του κράτους, έναν βαρύ γραφειοκρατικό μηχανισμό χωρίς εργαζομένους και να της αναθέτετε μετά την ευθύνη γι’ αυτά που καθυστερούν.

Δηλαδή -προσέξτε- δεν ενημερώνετε την αυτοδιοίκηση για αυτά που σχεδιάζετε και στη συνέχεια της ζητάτε και τα ρέστα και έτσι ουσιαστικά αντιμάχεστε όλη τη δημοκρατική οργάνωση της πολιτείας και της κοινωνίας μας. Φοβάστε τη συζήτηση με τις παραγωγικές δυνάμεις, γιατί δεν μπορείτε να απολογίσετε ένα έργο το οποίο κατά κάποιον τρόπο ωφελεί το σύνολο των εργαζομένων της χώρας.

Μάλιστα πρέπει να προανακοινώσουμε ότι εμείς θα σας ρωτήσουμε, κύριε Παπαθανάση, επειδή λέτε ότι πήγαν οι πόροι στην ελληνική επιχειρηματικότητα, θα σας ρωτήσουμε, λοιπόν, να μας πείτε ποιο είναι το αποτύπωμα εργασίας το οποίο ωφελείται από τη χρηματοδότηση. Γιατί ξέρουμε, πολύ καλά, ότι οι χρηματοδοτήσεις πάνε σε λίγους και μεγάλους. Να μας πείτε λοιπόν σε πόσες μικρομεσαίες επιχειρήσεις θα πάνε οι πόροι και πόσοι εργαζόμενοι θα ωφεληθούν και με τι ποσοστό δανείου και επιχορήγησης ανά εργαζόμενο, για να μετρηθούμε πραγματικά.

Διότι το ότι διαιωνίζετε τη σχέση με τα ολιγοπώλια της πολιτικής εξουσίας δεν το λέμε μόνο εμείς, το λέει και η Τράπεζα της Ελλάδος. Μίλησε ξεκάθαρα για τον κίνδυνο των ολιγοπωλίων, και όσον αφορά τον τραπεζικό τομέα και όσον αφορά τον ενεργειακό τομέα.

Και διαφημίζετε τώρα εσείς την απορρόφηση. Έρχεστε δηλαδή με μαγειρεμένα νούμερα -τελικά αυτή η δημιουργική λογιστική τι κακό έχει κάνει στην Ελλάδα, έχει μείνει για πάρα πολλά χρόνια- να μας πείτε ότι έχετε λογιστική απορρόφηση και παρουσιάζετε τα κονδύλια που έχετε δώσει στα υπουργεία ή στις τράπεζες για τη χρηματοδότηση και όχι αυτά που έχουν πάει στους ωφελούμενους. Προφανώς κατανομή θα κάνετε. Το ζήτημα είναι πόσα πηγαίνουνε στην πραγματική οικονομία.

Λέτε νούμερα που υπερβαίνουν το 20% ως προς την κατανομή πόρων. Τελικά όμως μαθαίνουμε ότι πραγματική απορρόφηση, δηλαδή δάνεια που έχουν δοθεί και χρηματοδοτήσεις που έχουν δοθεί, είναι στο 11%. Αυτό δεν είναι πρόοδος. Μας μιλάτε για ποσά που φτάνουν τα 14,6 δισ.. Και αν ψάξουμε, βρίσκουμε ότι τα 6 δισεκατομμύρια είναι λιμνάζοντες πόροι. Δηλαδή δεν φτάνει που δεν προχωράτε όπως πρέπει ακόμα και αυτή την ευκαιρία του Ταμείου Ανάκαμψης, αλλά κρατάτε ανενεργούς πόρους που φτάνουν τα 6 δισεκατομμύρια. Άρα λοιπόν από την πραγματική οικονομία.

Και έρχεται ο κ. Χατζηδάκης και μας λέει ότι το 2024 θα έχουμε μεγάλες εισροές. Τα ίδια όμως μας λέγατε και τις προηγούμενες χρονιές. Και το Γραφείο Προϋπολογισμού της Βουλής τι μας λέει; Ότι, για παράδειγμα, από τους πόρους του 2023 -νομίζω τα νούμερα είναι αυτά- από τα 3,6 δισ. οι δαπάνες ήταν 2,1. Άρα έρχεται και το Γραφείο Προϋπολογισμού και επιβεβαιώνει ότι, πράγματι, χρειάζεται να χτυπήσουμε ένα πολύ μεγάλο καμπανάκι.

Και ο κ. Στουρνάρας επίσης στην έκθεση για την απορρόφηση, που παρουσίασε χθες, λέει ότι από τα 5,3 δισ. μεταβιβάσεων προς τους φορείς μόνο τα 2,4 είχαν φτάσει να καταβληθούν σε επιχειρήσεις μέχρι το τέλος Σεπτεμβρίου.

Για την πρόσβαση δε των μικρομεσαίων επιχειρήσεων τα είπαμε και προηγουμένως, τα δάνεια σε λίγους και εκλεκτούς. Το 85% των δανείων σε τριάντα έξι επιχειρήσεις και μόλις 0,5% κάτω του 1 εκατομμυρίου ευρώ χρηματοδοτήσεις. Αυτή είναι η κατάσταση.

Θέλετε λοιπόν να δούμε και ορισμένα παραδείγματα; Έχουμε δύο τα οποία είναι πολύ ενδιαφέροντα. Πώς χρηματοδοτείτε επιχειρήσεις; Ποια επιχείρηση φιγουράρει στα δάνεια του Ταμείου Ανάκαμψης; Η «ΕΛΛΗΝΙΚΟΣ ΧΡΥΣΟΣ», κυρίες και κύριοι Βουλευτές. Ποια είναι η «ΕΛΛΗΝΙΚΟΣ ΧΡΥΣΟΣ»; Είναι η εμβληματική επένδυση που μας λέγατε -και εσείς το λέγατε, κύριε Παπαθανάση- ότι θα έρθει να φέρει επενδύσεις. Δηλαδή χρηματοδοτούμε με τα λεφτά που θα έπρεπε να πάνε στη μικρομεσαία ελληνική επιχειρηματικότητα μία εταιρεία η οποία ήρθε και της χαρίσατε μια αποικιοκρατική σύμβαση στη βορειοανατολική Χαλκιδική, για να φέρει επενδύσεις και να δώσει θέσεις εργασίας.

Και τώρα ποια είναι η κατάσταση; Μειώνονται οι θέσεις εργασίας, δεν επιτρέπεται το δημόσιο να μπει μέσα να ελέγξει και η επιχείρηση αυτή δεν ασκεί ούτε τη βασική της υποχρέωση με τη δικιά σας αποικιοκρατική χαριστική σύμβαση, να κάνει μελέτη μεταλλουργίας. Άρα δεν υπάρχει μεταλλουργία χρυσού, αλλά λεφτά τους δίνετε. Και υπάρχει κι ένα ερώτημα: Πώς παίρνουν χρηματοδότηση με ζημιογόνους προϋπολογισμούς, αφού υπάρχει αυτό το κριτήριο στο Ταμείο Ανάκαμψης;

Δεν έχουμε όμως μόνο την «ΕΛΛΗΝΙΚΟΣ ΧΡΥΣΟΣ». Έχουμε και την άλλη μεγάλη επένδυση των εταιρειών ενοικίασης αυτοκινήτων. Ειλικρινά, θέλετε να μας εξηγήσετε, αφού θα μιλήσετε μετά, ποιο είναι το παραγωγικό αναπτυξιακό χαρακτηριστικό να χρηματοδοτούμε την αγορά εισαγομένων αυτοκινήτων σε εταιρείες παροχής υπηρεσιών χωρίς να φτιάχνουμε θέσεις εργασίας στην παραγωγή;

Γιατί δεν έχουμε, για παράδειγμα, μια πράσινη και ψηφιακή μετάβαση για όλη τη μικρομεσαία επιχειρηματικότητα, να έχει εξοικονόμηση ενέργειας όλη η μικρομεσαία επιχειρηματικότητα, να έχει ενεργειακές κοινότητες, άρα φτηνό ρεύμα, όλη η μικρομεσαία επιχειρηματικότητα και να έχει ψηφιακά εργαλεία και ηλεκτρονικού εμπορίου όλη η μικρομεσαία επιχειρηματικότητα;

Αλλά όχι. Θα πάρουν οι «κολλητοί» σας και οι «κολλητοί» σας είναι πράγματι οι εταιρείες ενοικίασης αυτοκινήτων και η «ΕΛΛΗΝΙΚΟΣ ΧΡΥΣΟΣ». Αυτό είναι το δικό σας μοντέλο. Αυτό επιβεβαιώνεται από τα νούμερα. Πείτε ότι δεν ισχύει. Εμείς έχουμε τα χαρτιά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τελικά το Ταμείο Ανάκαμψης γίνεται όχι μεγάλη ευκαιρία, αλλά η μεγάλη χαμένη ευκαιρία για την Ελλάδα και αυτό πρόσφατα το επιβεβαιώνουν και φορείς όπως το Εμπορικό Επιμελητήριο. Μη χρησιμοποιήσετε ως δικαιολογία προγράμματα τα οποία εξαγγέλλονται χωρίς να υλοποιηθούν, γιατί έχουμε μαζέψει μια λίστα τουλάχιστον δέκα πρωτοβουλιών που είναι «παγωμένες».

«Εξοικονομώ - Επιχειρώ»: Δύο χρόνια ανακοινώνεται. Στη δεύτερη θητεία της Κυβέρνησης ξεκίνησε. Ειδικό χωροταξικό για τις ΑΠΕ: Το περιμένουμε πάρα πολλά χρόνια. Ξεκίνησε το ’19, ακόμα παγωμένο. Τοπικά πολεοδομικά σχέδια. Δεν πρόκειται κανένα από αυτά να γίνει προεδρικό διάταγμα εντός των ορίων του Ταμείου Ανάκαμψης. Είχατε δεσμευτεί ότι θα έχουν τελειώσει. Θαλάσσιος χωροταξικός σχεδιασμός: Ανακοινώθηκε, ξαναανακοινώθηκε, το είπε και στη Μασσαλία με τον κ. Μακρόν ο κ. Μητσοτάκης. Στο Ευρωπαϊκό Δικαστήριο πηγαίνουμε. Το λέω για να καταλάβετε πώς σχεδιάζουμε την ανάπτυξη. Ενεργειακές κοινότητες: Ελάχιστος αριθμός που έχουν πρόσβαση σε χρηματοδοτήσεις, λίγες με πρόσβαση στο δίκτυο, γιατί αλλάξατε τη νομοθεσία και βγάλατε υπουργική απόφαση που «φωτογραφίζει» συμφέροντα για να συνδέονται στο δίκτυο. «ΕΞΟΙΚΟΝΟΜΩ»: Σοβαρό πρόβλημα πληρωμών. Υποχωρεί πλέον το Υπουργείο Περιβάλλοντος και Ενέργειας από τους βασικούς στόχους κλιματικής ουδετερότητας και ενεργειακής αναβάθμισης. Ο «πράσινος» κ. Μητσοτάκης μάς μιλούσε για έναν κλιματικό παράδεισο. Τώρα πάνε πίσω και από τους στόχους της Ευρώπης.

Να μην πω για τις επιλογές που κάνατε και εσείς προσωπικά για το φυσικό αέριο εις βάρος των ενεργειακών κοινοτήτων, που προφανώς δεν είναι πράσινες επιλογές, ή για το πρόγραμμα «ΗΛΕΚΤΡΑ», δηλαδή για την εξοικονόμηση στα δημόσια κτήρια. Και αυτό από καθυστέρηση σε καθυστέρηση.

Να μην πω για το τελευταίο, κύριε Παπαθανάση, που πρέπει να δώσετε μια απάντηση, για το μεγάλο σκάνδαλο στην ανακύκλωση, όπου βγήκε ξανά αυτήν την εβδομάδα και συνέχεια προκύπτει ότι η Ευρωπαϊκή Ένωση εντόπισε τουλάχιστον 150 εκατομμύρια σκανδαλώδη χρηματοδότηση στα λεγόμενα σπιτάκια ανακύκλωσης, ενώ προκύπτει ζήτημα και για τις διαχειριστικές αρχές. Και εσείς που είστε πολιτικός προϊστάμενος τι κάνετε; Ήσασταν και στο προηγούμενο Υπουργείο, είστε και τώρα. Έχετε και προσωπική πολιτική ευθύνη για ένα σκάνδαλο εκατοντάδων εκατομμυρίων ευρώ διπλής και τριπλής χρηματοδότησης που αφορά και το πρόγραμμα «ΤΡΙΤΣΗΣ» και το ΕΣΠΑ. Ενώ η χώρα μας δεν έχει ανακύκλωση, πάλι τακτοποιούνται «ημέτεροι» και τελικά θα βγείτε να μας πείτε για ανοδική οικονομική πορεία και ανάπτυξη, όταν ξέρουμε πολύ καλά ότι αυτό αφορά μόνο το real estate και την αγορά κόκκινων δανείων.

Αυτά είναι παραγωγικές επενδύσεις; Όχι, κύριε Παπαθανάση, δεν είναι. Οι επενδύσεις που λέγατε ότι θα αυξηθούν στο 15%, κλείσανε στο 7%, αν δεν κάνω λάθος, το 2023. Και το μερίδιο των επενδύσεων ως ποσοστό του ΑΕΠ απέχει οκτώ μονάδες από τον μέσο ευρωπαϊκό όρο.

Άρα, η Ελλάδα υστερεί στην αναπτυξιακή της λειτουργία και παραμένουμε ευάλωτοι, όπως είπε και η Moody’s, στη «μονοκαλλιέργεια» του τουρισμού. Αυτό δεν είναι ένα βιώσιμο παραγωγικό σχέδιο. Σπαταλώνται οι ευρωπαϊκοί πόροι και του Ταμείου Ανάκαμψης, δεν πηγαίνουν στους εργαζόμενους και τους κινδύνους αυτούς τους επισημαίνει και ο διοικητής της Τράπεζας της Ελλάδος. Έχουμε πληθωρισμό απληστίας, έχουμε ολιγοπώλια, έχουμε χαμηλή απορρόφηση και η κοινωνία μας ξανά, ακόμη μια φορά, όπως και η οικονομία, γυρίζει στη φούσκα των ακινήτων, κάτι το οποίο σε έναν πολύ μεγάλο βαθμό μάς οδήγησε στη χρεοκοπία.

Σ’ όλα αυτά βέβαια εντάσσεται και η σκανδαλώδης διαχείριση με τις τράπεζες. Πέρα από τον ολιγοπωλιακό τους χαρακτήρα, υπάρχει ένα σοβαρό πρόβλημα, το οποίο δεν απαντήθηκε προχθές στη Βουλή.

Να θυμίσουμε τι έχει γίνει. Δεκάδες δισεκατομμύρια των Ελλήνων πολιτών…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε. Κάντε τη σκέψη σας, αλλά παρακαλώ…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Βεβαίως.

Δεκάδες δισεκατομμύρια των Ελλήνων πολιτών χάθηκαν. Δεν δόθηκε απάντηση, διότι κάνατε πέντε μήνες να έρθετε να συζητήσουμε για το ΤΧΣ. Γιατί αργήσατε να φέρετε το Ταμείο Χρηματοπιστωτικής Σταθερότητας; Για να προλάβετε να κάνετε την αποεπένδυση στις τράπεζες. Και τώρα δεν υπάρχει ύλη συζήτησης επί της ουσίας, αλλά δεν μας φέρατε τις εκθέσεις διάθεσης μετοχών. Ήλθατε, δηλαδή, στη Βουλή προχθές χωρίς να μας πείτε τελικά με ποια κριτήρια αποφασίστηκε η τιμή και ο χρόνος διάθεσης των μετοχών.

Σας ενημερώνουμε, λοιπόν, ότι η Κοινοβουλευτική Ομάδα του ΣΥΡΙΖΑ θα καταθέσει αίτηση κατάθεσης εγγράφων, να φέρετε τις μελέτες διάθεσης των μετοχών των τραπεζών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν μπορεί να χάνονται δεκάδες δισεκατομμύρια των Ελλήνων πολιτών και της χώρας έτσι, για να βλέπουμε τις τράπεζες να συσσωρεύουν υπερκέρδη, να είναι τρίτες στην Ευρώπη στα κέρδη σε σχέση με τα κεφάλαια, να έχουν μεγάλο επιτοκιακό άνοιγμα, να γίνεται κερδοσκοπία στα επιτόκια, να βγάζουν προμήθειες από τις κάρτες, αλλά να μην υπάρχει πραγματική οικονομία γιατί δεν δίνουν δάνεια και να κλείνουν τα υποκαταστήματα και τα ΑΤΜ σε όλη την περιφέρεια που δεν μπορεί να εξυπηρετηθεί, να διακόπτουν τη ρευστότητα στη μικρομεσαία επιχειρηματικότητα.

Είναι γεγονός, κυρίες και κύριοι Βουλευτές, ότι τα τελευταία πέντε χρόνια χάσαμε πάρα πολλές ευκαιρίες, παρ’ ότι υπήρχε καθαρός διάδρομος στη χώρα. Οι πόροι, που δεν τους έφερε ο κ. Μητσοτάκης, αλλά αποφασίστηκαν από την ευρωπαϊκή ηγεσία, δεν δίνουν απάντηση ούτε στην κρίση της πανδημίας, την οικονομική δηλαδή τη δευτερογενή, ούτε στα μεγάλα αδιέξοδα της ανθεκτικότητας. Για ποιον λόγο; Διότι η Κυβέρνηση θεωρεί ότι είναι αφεντικό της χώρας στην οικονομία, στην κοινωνία, στη δημοκρατία. Το ψήφισμα του Ευρωκοινοβουλίου είναι ξεκάθαρο, είναι κόλαφος κατά της χώρας μας. Δεν αξίζει μια τέτοια κατάσταση στην Ελλάδα, γι’ αυτό και πιστεύω ότι πρέπει να γίνει μια αλλαγή και αυτή η πολιτική αλλαγή μπορεί να γίνει ξεκινώντας από τις ευρωεκλογές.

Εμείς διεκδικούμε μια άλλη Ευρώπη, αλλά και μια άλλη Ελλάδα. Διεκδικούμε οι ευρωεκλογές να δώσουν ένα μήνυμα πρώτα απ’ όλα για διεύρυνση των κοινών πολιτικών της Ευρώπης σε όλα τα επίπεδα, για αναθεώρηση του Συμφώνου Σταθερότητας, ώστε να γίνει ένα σύμφωνο βιώσιμης ανάπτυξης και σύγκλισης, γιατί η Ελλάδα απομακρύνεται από την Ευρώπη, να έχει κοινωνικά κριτήρια, όχι μόνο δημοσιονομικά ή λιτότητας και να είναι μονιμοποιημένο το εργαλείο του Ταμείου Ανάκαμψης. Πώς; Με έναν ισχυρό κοινοτικό προϋπολογισμό και με ουσιαστική αναθεώρηση του δημοσιονομικού πλαισίου, με μια πράσινη συμφωνία που θα είναι δίκαιη, που δεν θα δημιουργεί νέες και μεγαλύτερες ανισότητες, αλλά θα δημιουργεί πρόσβαση στο αγαθό της πράσινης ενέργειας και με φορολογική δικαιοσύνη, δηλαδή με φορολόγηση των υπερκερδών, που παρ’ ότι ο κανονισμός της Ευρωπαϊκής Ένωσης το επιβάλλει, εσείς επιλέξατε -και είστε στο Υπουργείο που το επέλεξε- να μην φορολογήσετε τα υπερκέρδη δισεκατομμυρίων των διυλιστηρίων για το 2023, άρα κάνετε πίσω και από ευρωπαϊκές πολιτικές.

Κάνετε πίσω ακόμα και στο ευρωπαϊκό κεκτημένο της δημοκρατίας, γιατί υπάρχουν πολλοί τομείς που έχουμε υποχωρήσει πάρα πολλά σκαλοπάτια. Το πρώτο είναι το έγκλημα στα Τέμπη. Η αποκάλυψη χθες του κ. Τερεζάκη ότι υπήρχε μονταζιέρα εκείνο το βράδυ απαιτεί απαντήσεις, γιατί υπάρχουν πλέον βεβαιωμένες δηλώσεις ότι υπήρχε μοντάζ εκείνη τη νύχτα την ώρα του δυστυχήματος. Υπάρχουν αναπάντητα ερωτήματα για το μπάζωμα που ήταν παρών ο κ. Τριαντόπουλος, όπως δήλωσε, στο μπάζωμα, για τα εύφλεκτα υλικά στο φορτίο της εμπορικής αμαξοστοιχίας. Αντί για απαντήσεις, η Κυβέρνηση έχει επιλέξει και δυστυχώς επέλεξε και η Κοινοβουλευτική Ομάδα της Νέας Δημοκρατίας να χειροκροτεί και να δίνει συγχαρητήρια στον κ. Καραμανλή τη μέρα που συζητούσαμε για την πρόταση δυσπιστίας. Αυτό έχει δημιουργήσει σοβαρό ρήγμα στην κοινωνία.

Ακούσαμε χτες και την Ευρωπαία εισαγγελέα να λέει στην ακρόασή της για το Ευρωκοινοβούλιο: «Πόσες τραγωδίες χρειάζονται για να καταλάβουμε ότι η διαφθορά σκοτώνει;». Αυτό αποτελεί πλέον ένα στίγμα στην ελληνική πολιτεία, γιατί είναι αλήθεια το ότι η Κυβέρνηση δεν επέτρεψε τον έλεγχο με βάση τον νόμο περί ευθύνης Υπουργών στον αρμόδιο Υπουργό τότε, τον κ. Καραμανλή, αλλά και σε άλλα πολιτικά πρόσωπα, όπως ο κ. Καραγιάννης και ο κ. Τριαντόπουλος.

Είναι δική σας επιλογή να κλείνετε την πόρτα στη δικαιοσύνη. Δεν μπορούμε να περιμένουμε, όμως, τίποτα περισσότερο από ένα κόμμα το οποίο παραδέχτηκε με τις δηλώσεις του κ. Μαρινάκη και της κ. Ασημακοπούλου. Και ομολόγησε την ενοχή του για την παράνομη διαχείριση προσωπικών δεδομένων εκλογέων για ψηφοθηρικούς λόγους. Γι’ αυτό δεν θα απαντήσετε; Η πολιτεία δεν θα πει τίποτα γιατί το κυβερνητικό κόμμα της Ελλάδας ομολόγησε ότι διαχειρίζεται παράνομα προσωπικά δεδομένα εκλογέων; Και ποιων άραγε εκλογέων; Μόνο των εκλογέων του εξωτερικού; Διότι όταν είπε ήδη μία φορά ψέματα η κ. Ασημακοπούλου για το πώς συνέλεξε τα στοιχεία, μπορούμε να περιμένουμε τα πάντα. Και για πόσους άλλους πολιτικούς και Ευρωβουλευτές δώσατε και χρησιμοποιήσατε παράνομα τα προσωπικά δεδομένα; Διότι παραδεχτήκατε ότι ήταν επτά μήνες στα γραφεία της Νέας Δημοκρατίας, κατά τις δηλώσεις που κάνατε γρήγορα-γρήγορα, προφανώς για να καλύψετε κάποιους.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παράκληση. Επειδή είναι συγκεκριμένη η διαδικασία των κυρώσεων, γι’ αυτό και ο χρόνος που προβλέπεται είναι συγκεκριμένος για όλους τους πολιτικούς Αρχηγούς, βεβαίως πάντα με ανοχή, παρακαλώ όπως ολοκληρώσετε τη σκέψη σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Έχετε δίκιο, κύριε Πρόεδρε. Ευχαριστώ.

Το τρίτο μεγάλο ζήτημα είναι αυτό που επιβεβαιώθηκε την τελευταία εβδομάδα με την απόφαση του Συμβουλίου της Επικρατείας για την αντισυνταγματικότητα της ρύθμισης της Νέας Δημοκρατίας για τον περιορισμό της πρόσβασης των παρακολουθούμενων προσώπων –ας το πω έτσι- στους λόγους και τις αιτίες που οδήγησαν στην παρακολούθησή τους, όταν δεν προκύψει κανένα στοιχείο εις βάρος τους. Εδώ, παρ’ ότι προσπαθείτε να κάνετε υπεκφυγές, η απόφαση του Συμβουλίου της Επικρατείας είναι ξεκάθαρη. Τον νόμο της Νέας Δημοκρατίας έκρινε αντισυνταγματικό το ανώτατο δικαστήριο της χώρας, τον νόμο του κ. Τσιάρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Άρα η Νέα Δημοκρατία νομοθέτησε σε αντίθεση με το Σύνταγμα. Αυτό αποδείχθηκε. Για ποιον λόγο; Για να μη μάθει κανείς τι έγινε στο σκάνδαλο των υποκλοπών.

Δεν δικαιολογείται, λοιπόν, κανένα μέτρο, όταν αυτό παραβιάζει το Σύνταγμα. Έχετε υποχρέωση να μας πείτε για ποιον λόγο οι επιβεβαιωμένες παρακολουθήσεις και από την Αρχή Προστασίας του Αδιάβλητου των Επικοινωνιών στον Αρχηγό του Στρατού, στον κ. Χατζηδάκη, στον υπεύθυνο εξοπλισμών και σε πάρα πολλά άλλα πρόσωπα -εγώ θέλω να προσθέσω τον κ. Κουκάκη, τον κ. Ανδρουλάκη, τον κ. Τέλλογλου, τον κ. Κύρτσο- για ποιον λόγο έγιναν αυτές οι παρακολουθήσεις και ποιος συνδέεται με την παράνομη χρήση λογισμικού, κακόβουλου λογισμικού και με τις παρακολουθήσεις της ΕΥΠ. Από πού κινούνται τα νήματα;

Παραμένουν πολλά ερωτήματα και η δικαιοσύνη -οφείλω να πω, κύριε Πρόεδρε- πρέπει να δώσει και αυτή απαντήσεις. Είναι έξι μήνες που επισκεφθήκαμε την Εισαγγελία του Αρείου Πάγου. Η κοινωνία θέλει να εμπιστεύεται τη δικαιοσύνη. Και εμείς το ίδιο θέλουμε. Γι’ αυτό πρέπει να δίνονται γρήγορες απαντήσεις.

Και γρήγορες απαντήσεις, πρέπει να πω ότι, χρειάζεται να δοθούν -μιας και έγινε θέμα σήμερα- και στους πολίτες της Θεσσαλίας. Δεν είναι δυνατόν να μην έχει δοθεί σε κάποιες οικογένειες ακόμα η πρώτη αρωγή, να έρχονται οι βεβαιώσεις για τον φόρο, για τον ΕΝΦΙΑ, να μην έχει δοθεί η ενίσχυση σε όλους τους παραγωγούς και να βλέπουμε από το σχέδιο νόμου που κατατέθηκε αυτήν τη βδομάδα ότι το μόνο σχέδιο της Κυβέρνησης είναι να φέρει μια ιδιωτική εταιρεία να διαχειρίζεται τα νερά της Θεσσαλίας, εις βάρος των πολιτών της Θεσσαλίας και των παραγωγών της Θεσσαλίας. Αυτό είναι το αντίδοτο που ετοιμάζει η Κυβέρνηση. Να πουλήσει ή να χαρίσει τα νερά της Θεσσαλίας, με δικαιολογία την πλημμύρα.

Δεν υπάρχει, λοιπόν, το πολιτικό σκηνικό, πλέον, του 41%. Η κοινωνία έχει ισχυρή ανασφάλεια, αλλά και έλλειμμα εμπιστοσύνης στην Κυβέρνηση. Οι ευρωεκλογές θα φέρουν σίγουρα ανατροπές, φαίνεται σε όλα τα επίπεδα κοινωνικής ανάγνωσης. Όποτε και αν αποφασίσει να τις κάνει ο κ. Μητσοτάκης. Και οφείλω να πω ότι, όσο καθυστερεί τόσο μεγαλώνουν και οι αποκλίσεις από την Ευρώπη.

Δεν μπορεί να είμαστε η δεύτερη φτωχότερη χώρα στο κατά κεφαλήν ΑΕΠ σε όρους αγοραστικής δύναμης ούτε στην πρώτη πεντάδα του πληθωρισμού ούτε να έχουμε διπλάσιο ρεκόρ αυξήσεων στα τρόφιμα. Δεν μπορεί ένας στους τέσσερις Έλληνες να ζει κάτω από το επίπεδο φτώχειας. Θα έπρεπε το Ταμείο Ανάκαμψης και Ανθεκτικότητας να έχει επιλύσει ορισμένα ζητήματα κοινωνικών ανισοτήτων.

Το μόνο που κάνατε ως Υπουργείο ήταν να βάλετε κι ένα επιπλέον χαράτσι στους ελεύθερους επαγγελματίες, τους επιστήμονες και τις μικρές επιχειρήσεις.

Όμως, όλα αυτά η κοινωνία τα βλέπει μαζί με τη δραματική υποβάθμιση της ασφάλειάς της, που το ζούμε δυστυχώς έντονα το τελευταίο διάστημα με τα υποστελεχωμένα αστυνομικά τμήματα και την κυριαρχία -αν θέλετε- των ξεκαθαρισμάτων της νύχτας και της οπαδικής βίας και των γυναικοκτονιών. Είναι φτωχά και λίγα τα λόγια για να περιγράψουν το αδιέξοδο και δυστυχώς περιορισμένος ο χρόνος.

Οφείλω να πω, όμως, ότι είναι πλέον εμφανές στην κοινωνία ότι απαντήσεις στα αδιέξοδα αυτά θα δοθούν και στις ευρωεκλογές και για την Ευρώπη και για την Ελλάδα. Και ο ΣΥΡΙΖΑ είναι έτοιμος να δώσει προοδευτική διέξοδο και στην αγωνία και στις αναζητήσεις της κοινωνίας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καραθανασόπουλε, είστε εσείς από τους Κοινοβουλευτικούς Εκπροσώπους, γιατί μετά θα μιλήσει η Πρόεδρος της Πλεύσης Ελευθερίας. Οπότε, παρακαλώ για την τοποθέτησή σας.

Ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως μετά και την παραδοχή του κ. Τερεζάκη ότι ήταν παραποιημένα τα αρχεία, η Κυβέρνηση οφείλει να δώσει απάντηση, να δώσει σαφείς απαντήσεις στα ερωτήματα για το πώς έγινε αυτή η παραποίηση, από ποιους και με ποιανού την εντολή έγινε.

Βεβαίως, τα ερωτήματα δεν παραμένουν μόνο σε αυτό το επίπεδο, αλλά παραμένουν στο συνολικότερο κυβερνητικό σχέδιο για συγκάλυψη του εγκλήματος στα Τέμπη και του χώρου, αλλά και του τι μετέφερε το φορτίο, που αποτελεί μια πλευρά των παραγόντων που οδήγησαν στο έγκλημα στα Τέμπη. Η άλλη πλευρά, είναι η απελευθέρωση των σιδηροδρομικών μεταφορών, οι τεράστιες ευθύνες της Ευρωπαϊκής Ένωσης, το ότι δεν λειτουργούσε κανένα σύστημα ασφαλείας και βεβαίως ότι υπήρχε ένα αποψιλωμένο εργατικό δυναμικό και εντατικοποίηση της εργασίας, που οδήγησαν στο συγκεκριμένο έγκλημα.

Από αυτήν την άποψη, εάν κάτι χρειάζεται, μιλώντας για το σημερινό νομοσχέδιο, είναι ότι πραγματικά η Ευρωπαϊκή Ένωση, όχι μόνο δεν αποτελεί μέρος της λύσης των προβλημάτων που αντιμετωπίζει ο λαός -όπως θέλουν να το εμφανίσουν όλα τα άλλα κόμματα- αλλά αντίθετα, η Ευρωπαϊκή Ένωση αποτελεί μέρος του προβλήματος και άμα το θέλετε, αποτελεί την καρδιά των προβλημάτων. Δεν αποτελεί η Ευρωπαϊκή Ένωση ένα απάνεμο λιμάνι όπου οι λαοί θα βρουν την ευτυχία, θα ικανοποιούν τις ανάγκες τους. Αν έχετε τέτοιες σκέψεις, πλανάσθε πλάνην οικτράν.

Αλλά τέτοια πράγματα ούτε εσείς δεν τα πιστεύετε, βεβαίως, άσχετα αν τα λέτε. Γιατί; Γιατί έχει αποδειχθεί τι είναι η Ευρωπαϊκή Ένωση.

Πρώτον, είναι ένας ιμπεριαλιστικός οργανισμός. Κάνει πολέμους; Βεβαίως. Συμμετέχει σε ιμπεριαλιστικές επεμβάσεις; Για ποιον σκοπό; Για να προστατεύσει την ειρήνη και τη δημοκρατία ή τα συμφέροντα των πολυεθνικών της; Γι’ αυτό εμπλέκεται στο ουκρανικό, στην επέμβαση στην Ουκρανία, με την πλευρά των αμερικανονατοϊκών, για να κατακτήσει νέες πλουτοπαραγωγικές πηγές. Γι’ αυτό εμπλέκεται στις ιμπεριαλιστικές συγκρούσεις στη Μέση Ανατολή, στην Ερυθρά Θάλασσα, στην Αφρική και πάει λέγοντας. Άρα, λοιπόν, αυτές οι ιμπεριαλιστικές επεμβάσεις δεν αφορούν τις ανάγκες των λαών της Ευρωπαϊκής Ένωσης, αλλά περισσότερο τις ανάγκες των ευρωπαϊκών πολυεθνικών.

Δεύτερον: Η ίδια η Ευρωπαϊκή Ένωση ως οικονομικός οργανισμός -γιατί είναι μια περιφερειακή οικονομική ένωση- με την πολιτική της, με τις στρατηγικές επιλογές της, τι στηρίζει; Στηρίζει τις ευρωπαϊκές πολυεθνικές στον ανταγωνισμό που έχουν με άλλα κέντρα, με πολυεθνικές άλλων ιμπεριαλιστικών κέντρων, για να στηρίξει την οικονομική τους δυνατότητα και την κερδοφορία τους. Και γι’ αυτόν ακριβώς τον λόγο κατά καιρούς, σχεδιάζουν αυτά τα χρηματοδοτικά πακέτα, αλλά και συνολικότερα τις στρατηγικές με βάση τις οποίες θα διασφαλιστούν τα συμφέροντα.

Έτσι, λοιπόν, έχουμε έναν πακτωλό χρημάτων που δίνεται στο μεγάλο κεφάλαιο, για να ικανοποιήσουνε και να υλοποιήσουνε -να στηριχτούν δηλαδή- οι επενδυτικοί σχεδιασμοί που έχουν, αλλά και να διαμορφωθούν οι κατάλληλες υποδομές για να μπορέσουν να υλοποιηθούν τα επενδυτικά τους σχέδια. Αυτό μπαίνει μέσα στο κουτάκι για την «πράσινη και ενεργειακή μετάβαση». Δεν το κάνει ούτε για την προστασία του περιβάλλοντος ούτε για τίποτα. Απλώς, για να βρουν κερδοφόρα διέξοδο τα υπερσυσσωρευμένα κεφάλαια και να αυξηθεί το ποσοστό κέρδους τους, υπονομεύοντας την ικανοποίηση των λαϊκών αναγκών.

Γι’ αυτόν ακριβώς τον λόγο, για τις υποδομές, υπάρχει ο αποκρουστικός κόφτης του κόστους-οφέλους. Οι υποδομές που εξυπηρετούν τις λαϊκές ανάγκες, βεβαίως, δεν χρηματοδοτούνται από την Ευρωπαϊκή Ένωση, δεν είναι επιλέξιμες και γι’ αυτό δεν έχουμε αντισεισμική, αντιπλημμυρική, αντιπυρική, για παράδειγμα, θωράκιση.

Επίσης, όλος αυτός ο πακτωλός χρημάτων αξιοποιείται για να υλοποιηθούν και να στηριχθούν οι πολιτικές της Ευρωπαϊκής Ένωσης για την απελευθέρωση των αγορών, στην ενέργεια, στους σιδηροδρόμους, στις τηλεπικοινωνίες. Και είδαμε τα αποτελέσματα -που είναι τραγικά για τις λαϊκές ανάγκες- και στη χώρα μας και στην υπόλοιπη Ευρωπαϊκή Ένωση. Αξιοποιείται, επίσης, για να επιταχυνθεί ακόμη περαιτέρω η εμπορευματοποίηση στην υγεία και στην παιδεία, να βάζει ο άλλος πιο βαθιά το χέρι στην τσέπη.

Αυτή δεν είναι η ευρωπαϊκή πολιτική, συνολικά, που υλοποιεί και η ελληνική Κυβέρνηση, η εκάστοτε ελληνική Κυβέρνηση; Αλλά και ταυτόχρονα για να ανατραπούν, μέσα από διάφορα χρηματοδοτικά προγράμματα, οι εργασιακές σχέσεις και να παρέχεται όλο και πιο φτηνή εργατική δύναμη για τους επιχειρηματικούς ομίλους.

Από αυτήν την άποψη, λοιπόν, αυτά τα χρήματα δεν είναι τζάμπα, δεν προκύπτουν από κανένα «λεφτόδεντρο». Προκύπτουν μέσα από τη σκληρή φορολόγηση των λαών της Ευρωπαϊκής Ένωσης. Τα συγκεντρώνει η Ευρωπαϊκή Ένωση και τα μοιράζει στους επιχειρηματικούς ομίλους για να ικανοποιήσουν τις ανάγκες τους. Γι’ αυτό ακριβώς πληρώνουν οι λαοί πολύ ακριβά όλα αυτά τα χρηματοδοτικά πακέτα.

Αλήθεια, έχει κανείς την αυταπάτη ότι μπορεί να υπάρξει μια διαφορετική διαχείριση, όταν καθορίζει πλαίσια η Ευρωπαϊκή Ένωση για το τι θα χρηματοδοτεί και για ποιο σκοπό; Ποια θα είναι η διαφορετική διαχείριση; Όλοι εσείς μιλάτε για μια άλλη διαχείριση του Ταμείου Ανάκαμψης. Θα άλλαζε κάτι; Δεν θα πήγαιναν τα κονδύλια στην πράσινη και ψηφιακή μετάβαση; Δεν θα υπήρχαν τα προαπαιτούμενα εκταμίευσης του Ταμείου Ανάκαμψης –για τα οποία κανένα άλλο κόμμα δεν μιλάει- που είναι το πανευρωπαϊκό μνημόνιο για τους λαούς; Τέτοιου είδους προαπαιτούμενα τα είδαμε με τους αντεργατικούς νόμους Χατζηδάκη - Γεωργιάδη, τα είδαμε με τη φορολόγηση των ελεύθερων επαγγελματιών και των αυτοαπασχολούμενων με τεκμαρτά κριτήρια. Αυτά είναι ευρωπαϊκά προαπαιτούμενα. Είναι ευρωπαϊκά προαπαιτούμενα οι ανατροπές που γίνονται στη δικαιοσύνη, που είναι σε βάρος των λαϊκών αναγκών. Όλα αυτά τα ζητήματα, λοιπόν, δεν θα τα υλοποιούσαν οι άλλες κυβερνήσεις; Βεβαίως.

Αντίστοιχα γίνεται και με το ΕΣΠΑ. Και στο ΕΣΠΑ υπάρχει η επιλεξιμότητα. Είναι η ανάγκη τήρησης του Δημοσιονομικού Συμφώνου Σταθερότητας και Ανάκαμψης, η πειθαρχία, δηλαδή, για να μπορέσει να τα χρηματοδοτήσει η Ευρωπαϊκή Ένωση.

Άρα, λοιπόν, όλη αυτή η συζήτηση γιατί γίνεται; Το ανέφερε ο εισηγητής της Νέας Αριστεράς: Γιατί κάποιες επιχειρήσεις είναι ριγμένες από αυτό και ιδιαίτερα οι επιχειρήσεις της μεταποίησης, που θα ήθελαν να πάρουν μεγαλύτερο κομμάτι από αυτήν τη χρηματοδότηση για να μπορέσουν να αντιμετωπίσουν το υψηλό ενεργειακό κόστος και τις υπόλοιπες ανάγκες, τις οποίες έχουν.

Το υψηλό ενεργειακό κόστος από τι προκρίνεται; Προκρίνεται από την πολιτική απελευθέρωσης της ηλεκτρικής ενέργειας. Και αυτό το πρόβλημα δεν είναι μόνο στην Ελλάδα. Στη Γερμανία δεκάδες χιλιάδες θέσεις εργασίας χάνονται από εταιρείες, από βιομηχανίες ενεργοβόρες στον τομέα της μεταλλουργίας, της φαρμακοβιομηχανίας, της χημικής βιομηχανίας, της αυτοκινητοβιομηχανίας. Να, λοιπόν, γιατί λέμε ότι είναι αντιφατικό όλο αυτό το ζήτημα και δεν δίνει καμμία διέξοδο ακόμη και για τις ανάγκες αυτές και δεν μπορεί να απαντήσει στα προβλήματα του ίδιου του συστήματος.

Από αυτή την άποψη, λοιπόν, και τρίτον, η Ευρωπαϊκή Ένωση είναι για τους λαούς αυτός ο οποίος τσακίζει τα δικαιώματά τους. Μνημόνια δεν επέβαλε η Ευρωπαϊκή Ένωση; Τι ήταν τα μνημόνια, για το καλό των εργαζόμενων, των αυτοαπασχολούμενων και των αγροτών; Με τις πολιτικές της δεν τσακίζει τα εργασιακά δικαιώματα, τα ασφαλιστικά δικαιώματα, τα συνδικαλιστικά δικαιώματα; Δεν είναι οι πολιτικές της Ευρωπαϊκής Ένωσης εκείνες που αμφισβητούν κυρίαρχα ατομικά και συλλογικά δημοκρατικά δικαιώματα; Η προληπτική παρακολούθηση με τα διάφορα συστήματα δεν είναι πολιτική της Ευρωπαϊκής Ένωσης; Ο τρομονόμος, το μαζικό φακέλωμα εκατομμυρίων ανθρώπων και η καταστολή δεν είναι πολιτικές της Ευρωπαϊκής Ένωσης για να αντιμετωπίσει το εργατικό λαϊκό κίνημα;

Να, λοιπόν, γιατί λέμε ότι η Ευρωπαϊκή Ένωση όχι μόνο δεν αλλάζει και δεν πρόκειται ποτέ να γίνει μια Ευρώπη προς όφελος των λαών, αλλά αντίθετα θα γίνεται όλο και πιο αντιδραστική. Κι από αυτή την άποψη υπάρχει μια πολύ βολική Αντιπολίτευση προς την Κυβέρνηση της Νέας Δημοκρατίας. Γιατί είναι άσφαιρη η αντιπολίτευση των άλλων κομμάτων; Γιατί έχουν συμφωνήσει στο σύνολο των ευρωπαϊκών πολιτικών. Είναι δυνατόν τώρα ο κ. Φάμελλος να λέει από αυτό το Βήμα ότι παλεύει για μια άλλη Ευρώπη και μια άλλη Ελλάδα, όταν έχει ψηφίσει μαζί με τους Ευρωβουλευτές της Νέας Δημοκρατίας το 75% των ψηφοφοριών που έχουν γίνει στο Ευρωπαϊκό Κοινοβούλιο; Το ΠΑΣΟΚ έχει ψηφίσει το 93%. Η Ελληνική Λύση έχει ψηφίσει το 54%. Τι θα αλλάξετε, λοιπόν, όταν στις βασικές της στρατηγικές επιλογές πηγαίνετε μαζί στο σύνολο των πολιτικών της Ευρωπαϊκής Ένωσης. Γι’ αυτό λέμε, λοιπόν, ότι είναι άσφαιρη η αντιπολίτευση σας, είναι συναινετική αντιπολίτευση και προσπαθεί να εγκλωβίσει τη λαϊκή δυσαρέσκεια.

Αντίστοιχα, δεν δίνει καμμία διέξοδο ούτε ο εθνικιστικός ευρωσκεπτικισμός των ακροδεξιών δυνάμεων που αποτελεί την άλλη όψη τού ίδιου νομίσματος του κοσμοπολιτισμού του κεφαλαίου. Γι’ αυτόν ακριβώς τον λόγο και αυτά τα ακροδεξιά κόμματα δεν είναι επικίνδυνα για την Ευρωπαϊκή Ένωση, δεν είναι ο «μπαμπούλας» όπως θέλουν να τα εμφανίζουν, αλλά είναι χρήσιμες δυνάμεις που τις αξιοποιεί η Ευρωπαϊκή Ένωση, συνολικά το κεφάλαιο. Γι’ αυτόν ακριβώς τον λόγο και όταν γίνονται κυβερνήσεις αυτά τα κόμματα όπως έγινε στην Ουγγαρία, όπως έγινε στην Ιταλία, όπως γίνεται με κυβερνήσεις συνεργασίας, τα κόμματα αυτά ξαφνικά πετάνε τη μάσκα του αντισυστημικού και εμφανίζουν το βαθιά συστημικό τους πρότυπο, υλοποιώντας τις αντιλαϊκές επιλογές που κάποτε υποτίθεται κατήγγειλαν.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Γι’ αυτόν ακριβώς τον λόγο -και τελείωσα, κύριε Πρόεδρε- βεβαίως οι ευρωεκλογές έχουν τεράστια σημασία για τον λαό. Εμείς λέμε ότι πρέπει μέσα από αυτή την ψήφο του να ενισχύσει το ρεύμα αμφισβήτησης της κυρίαρχης πολιτικής και της πολιτικής της Ευρωπαϊκής Ένωσης, να αμφισβητήσει τις πολιτικές δυνάμεις που καλλιεργούν αυταπάτες και να συμπορευτούν με το ΚΚΕ.

Αυτή η επιλογή θα ανοίξει αποφασιστικά τον δρόμο να συγκροτηθεί μία ακόμη πιο ισχυρή λαϊκή αντιπολίτευση που είναι αυτή που τρομάζει την Κυβέρνηση της Νέας Δημοκρατίας, όπως έγινε με τους εργαζόμενους και τις απεργίες, με τους αγρότες και τα μπλόκα τους, αλλά και με τους φοιτητές απέναντι στα αντιεκπαιδευτικά νομοσχέδια τα οποία φέρνουν.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο τον έχει η Πρόεδρος της Πλεύσης Ελευθερίας, η κ. Κωνσταντοπούλου και θα ολοκληρώσουμε με την τοποθέτηση του Υπουργού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Είναι 13.00΄η ώρα, η συνεδρίαση έχει ξεκινήσει από τις 10.00΄ και έχουμε ακούσει μόνο μία ομιλήτρια της Νέας Δημοκρατίας, την Κοινοβουλευτική Εκπρόσωπο. Όσο το δυνατόν λιγότερο εμφανίζονται οι εκπρόσωποι της Κυβέρνησης στη Βουλή. Δύο Βουλευτές εδώ, η κ. Ράπτη και ο κ. Πέτσας, πρώην Υπουργοί και οι δύο. Δεν έχουμε ακούσει τον κύριο Υπουργό, τον κ. Παπαθανάση.

Την ίδια ώρα μαίνονται οι προσπάθειες να φιμωθεί η Πλεύση Ελευθερίας, να επιβληθούν, πενήντα χρόνια μετά την πτώση της χούντας και την αποκατάσταση της δημοκρατίας το 1974, συνθήκες γύψου στη Βουλή, με την κ. Μπακογιάννη να εισηγείται να κλείνουμε τα μικρόφωνα των πολιτικών Αρχηγών που μιλάνε πολύ. Εννοεί να κλείνουν τα μικρόφωνα της πολιτικής Αρχηγού, της επικεφαλής της Πλεύσης Ελευθερίας που είναι πάντα εδώ στη Βουλή και σας ενοχλεί.

Σας ενοχλώ γιατί υπενθυμίζω ότι είστε εκκωφαντικά απόντες από τη Βουλή. Γιατί θα έπρεπε εκατόν πενήντα οκτώ Βουλευτές να είστε εδώ και είστε συνήθως δύο, τρεις, τέσσερις το περισσότερο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ επιτρέψτε μου λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, μηνμε διακόπτετε. Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορούμε, όμως, να διαστρεβλώνουμε το περιεχόμενο του Κανονισμού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Όσοι μας ακούν πρέπει να είναι ενημερωμένοι για το τι προβλέπει ο Κανονισμός. Σε μια συζήτηση κύρωσης τον λόγο παίρνουν μόνο οι αντιλέγοντες, οι διαφωνούντες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, προβλέπεται αυτή η διακοπή που κάνετε;

**ΠΡΟΕΔΡΕΥΩΝ (Γεώργιος Γεωργαντάς):** Η Κυβέρνηση και οι Βουλευτές της Πλειοψηφίας δεν προβλέπεται να πάρουν τον λόγο σε μια τέτοια συζήτηση. Αυτό οφείλω να το καταθέσω. Ό,τι άλλο θέλετε να πείτε, μπορείτε να το πείτε. Δεν δικαιούνται να πάρουν τον λόγο σε μια τέτοια συζήτηση οι Βουλευτές της Πλειοψηφίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί με διακόπτετε;

**ΠΡΟΕΔΡΕΥΩΝ (Γεώργιος Γεωργαντάς):** Γιατί πρέπει να ενημερωθεί σωστά ο κόσμος, αυτοί που μας ακούνε, για το τι προβλέπει ο Κανονισμός για μια συζήτηση επί κυρώσεως. Γιατί σήμερα κύρωση συζητούμε. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διακόπτετε την ομιλία πολιτικής Αρχηγού για να με διορθώσετε και ξέρετε…

**ΠΡΟΕΔΡΕΥΩΝ (Γεώργιος Γεωργαντάς):** Όταν είναι εσφαλμένη η τοποθέτηση του πολιτικού Αρχηγού, του όποιου πολιτικού Αρχηγού, και αφορά τον Κανονισμό ειδικά αυτό το οποίο αναφέρετε, οφείλω να πω τι αναφέρει ο Κανονισμός. Τίποτα περισσότερο, τίποτα λιγότερο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργαντά, επειδή είστε κι εσείς Βουλευτής της Νέας Δημοκρατίας, σας παραδίδω στην κρίση των πολιτών οι οποίοι καταλαβαίνουν πολύ καλά ποιοι εδώ μέσα ενοχλούνται από τη δημοκρατία, ποιοι εδώ μέσα ενοχλούνται…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, σε μία κύρωση συμφωνίας οι Βουλευτές της Πλειοψηφίας μπορούν να μιλήσουν; Πέστε το μου. Μπορούν να μιλήσουν οι Βουλευτές της Πλειοψηφίας σε μια κύρωση όταν συμφωνούν με αυτή; Μόνο οι αντιλέγοντες παίρνουν τον λόγο σε μια κύρωση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργαντά, παραδοσιακά μιλούν και οι Βουλευτές που συμφωνούν.

**ΠΡΟΕΔΡΕΥΩΝ (Γεώργιος Γεωργαντάς):** Μόνο ο εισηγητής, που μίλησε. Μόνο ο εισηγητής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε κάθε, όμως, περίπτωση αυτό που κάνετε είναι ακραία απρεπές. Αποτελεί κοινοβουλευτικό bullying. Στ’ αλήθεια, δίνει το μήνυμα του ποιοι είναι αυτοί που ενθαρρύνουν τις σεξιστικές συμπεριφορές, τις συμπεριφορές κοινοβουλευτικού προπηλακισμού. Διότι με διακόπτετε επί δύο από τα τέσσερα λεπτά της ομιλίας μου για να με διορθώνετε επί το ορθόν, καθ’ υμάς, και την ίδια ώρα ο Πρωθυπουργός σας παριστάνει τον εκπρόσωπο εκείνων που θα προστατεύσει από το bullying τους μαθητές.

Προσπαθείτε και προσπαθεί η Κυβέρνησή σας να αλλάξει την ατζέντα. Ο κύριος Πρωθυπουργός εμφανίσθηκε να πει για το μπούλινγκ γιατί δεν θέλει να λέμε για τα Τέμπη. Και είστε αυτοί που μέσα στη Βουλή έχετε παραδώσει πραγματικά μαθήματα προς αποφυγήν συνεχούς μπούλινγκ. Έμεινα άναυδη ακούγοντας τον κ. Παπαθανάση που πήρε προ ολίγου τον λόγο για να «μαλώσει» την κ. Κοντοτόλη -πάντοτε τις γυναίκες, βεβαίως, μαλώνετε- και να της πει να ζητήσει συγγνώμη -να ζητήσει συγγνώμη η Βουλευτής- γιατί εσείς δεν έχετε αποζημιώσει τους ανθρώπους που έχουν πληγεί σε ολόκληρη τη Θεσσαλία, γιατί εσείς δεν έχετε κάνει το καθήκον σας. Γιατί εσείς, κύριε Παπαθανάση, διαχειρίζεστε δισεκατομμύρια ευρώ τα οποία τα σκορπάτε, τα πετάτε και τα βάζετε στις τσέπες τις δικές σας και των δικών σας, και θα μαλώσετε μια Βουλευτή που σας είπε ότι λέτε ψέματα ότι έχετε αποζημιώσει τους πολίτες. Και πήρε τον λόγο ο Υπουργός για να πει στη Βουλευτή να ζητήσει συγγνώμη. Αυτές είναι οι πρακτικές που εφαρμόζετε. Αυτά θέλετε να κάνετε.

Αυτό επιδιώκει η κ. Μπακογιάννη, η οποία ήρθε επί τούτου στη Διάσκεψη των Προέδρων για να πει ότι πρέπει να κλείνουν τα μικρόφωνα των πολιτικών Αρχηγών. Και εγώ καταγγέλλω ότι αυτό είναι άλλη μια μέθοδος συγκάλυψης, άλλη μια μέθοδος να μην ακούγεται η Αντιπολίτευση γι’ αυτά για τα οποία πρέπει να ακούγεται και θα ακουστεί, όσες διακοπές και αν μου κάνετε, κύριε Γεωργαντά, Βουλευτή της Νέας Δημοκρατίας, που τώρα γίνατε τέσσερις και ο Υπουργός πέντε, από τους εκατόν πενήντα οκτώ. Όσες διακοπές και αν κάνετε, όσο μπούλινγκ και αν εφαρμόσετε, όσα μέσα και αν επιστρατεύσετε, όσες χυδαίες επιθέσεις και αν κάνετε, δεν θα σιωπήσουμε.

**ΠΡΟΕΔΡΕΥΩΝ (Γεώργιος Γεωργαντάς):** Δεν ξέρω από πότε η τήρηση του Κανονισμού αποτελεί μπούλινγκ. Αυτή είναι μια δικιά σας ερμηνεία την οποία φυσικά και δεν δέχομαι. Αλλά βεβαίως οι χρόνοι ομιλίας του καθενός, όπως καταγράφονται, νομίζω δείχνουν και την ευχέρεια που δείχνει το Προεδρείο σε όλους. Και σε αυτόν τον τομέα νομίζω ότι και μόνο η απαρίθμηση του χρόνου ομιλίας του καθενός δείχνει ότι όλοι έχουν πάνω από την άνεση την οποία επιβάλλει ο Κανονισμός για να μιλήσουν σε υπέρμετρο μερικές φορές βαθμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτή τη στιγμή κατασπαταλάτε τον χρόνο μου.

**ΠΡΟΕΔΡΕΥΩΝ (Γεώργιος Γεωργαντάς):** Οπότε είναι αδιέξοδη αυτή η κουβέντα, οπότε παρακαλώ συνεχίστε επί του ζητήματος που σήμερα έχουμε να συζητήσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατασπαταλάτε τον χρόνο μου,κύριε Γεωργαντά. Με διακόπτετε με τρόπο αντικοινοβουλευτικό διαρκώς, γιατί έχετε αυτή την εντολή από τον κ. Τασούλα και από τον κ. Μητσοτάκη.

**ΠΡΟΕΔΡΕΥΩΝ (Γεώργιος Γεωργαντάς):** Δεν δέχομαι εντολή από κανέναν. Προεδρεύω αυτή τη στιγμή εδώ και με τον ίδιο τρόπο αντιμετωπίζω όποιον είναι στο Βήμα και προσβάλλει τον Προεδρεύοντα. Βεβαίως το μόνο που έκανα είναι μια παρέμβαση για να αποτυπώσω σε όσους μας ακούνε τι προβλέπει ο Κανονισμός σε μια συζήτηση κυρώσεως. Δεν μπορεί να λέγονται πράγματα τα οποία δεν ανταποκρίνονται στην πραγματικότητα εδώ μέσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργαντά, θα συνεχίσετε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώσας καταγγέλλω, γιατί αυτό που κάνετε είναι κατ’ εντολή του κ. Μητσοτάκη. Το κάνετε κατ’ εντολή του κ. Τασούλα. Δεν το κάνατε και δεν έγινε σε κανέναν πολιτικό Αρχηγό. Έχω φτάσει στα οκτώ λεπτά με δικές σας διακοπές που έχουν διαρκέσει πέντε λεπτά. Την προηγούμενη φορά έκανε το ίδιο ο επίσης Βουλευτής της Νέας Δημοκρατίας, ο κ. Μπούρας, ο οποίος έφτασε να μου πει, όταν επί οκτώ λεπτά με καθύβριζαν οι Βουλευτές σας, ότι εγώ τους προκαλώ. Μετά παραπονιέστε και εξανίστασθε μάλιστα όταν φτάνουν να δολοφονούνται γυναίκες μπροστά στα αστυνομικά τμήματα, έχοντας προσφύγει για βοήθεια, έχοντας ζητήσει απεγνωσμένα να ενεργοποιηθούν οι δήθεν μηχανισμοί που έχετε. Υποτίθεται ότι εξανίστασθε, γιατί δήθεν νοιάζεστε, ενώ στα αλήθεια εσείς παράγετε και αναπαράγετε το μοντέλο του μπούλινγκ, το μοντέλο του προπηλακισμού των Βουλευτών.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ακούστε λίγο, είναι άκρως προσβλητικό αυτό το οποίο κάνετε αυτή την στιγμή. Δεν μπορείτε να έχετε αυτή την ερμηνεία έτσι όπως τη δίνετε αυτή την στιγμή αυθαίρετα στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Γεωργαντά; Τι είναι αυτά που λέτε;

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο, παρακαλώ. Το μόνο που έκανα είναι να δώσω την εικόνα τού τι προβλέπει ο Κανονισμός για συζητήσεις κυρώσεως συμφωνιών. Σε αυτές, λοιπόν, τις συζητήσεις δεν προβλέπεται να μιλήσουν Βουλευτές από την Πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να με εμποδίσετε από το να μιλήσω.

**ΠΡΟΕΔΡΕΥΩΝ (Γεώργιος Γεωργαντάς):** Εσείς ήρθατε και απαριθμούσατε τους Βουλευτές της Πλειοψηφίας, κατηγορώντας τους ότι είναι απόντες ενώ δεν δικαιούνται να μιλήσουν σε μια τέτοια συζήτηση.

Σε κάθε περίπτωση μηδενίζω τον χρόνο. Παρακαλώ ξεκινήστε την τοποθέτησή σας επί της σημερινής συζήτησης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε μηδενίσει τον χρόνο και τον έχετε μόνος σας φτάσει στα δέκα λεπτά με τις δικές σας παρεμβάσεις.

**ΠΡΟΕΔΡΕΥΩΝ (Γεώργιος Γεωργαντάς):** Πέντε λεπτά δικαιούστε κανονικά. Μιλήστε όσο νομίζετε ότι πρέπει να μιλήσετε, επί του θέματος, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο προηγουμένως πολιτικός Αρχηγός μίλησε είκοσι έξι λεπτά. Εμένα με διακόπτετε από το δεύτερο λεπτό, προφανώς γιατί έχετε αυτή την ειδική εντολή και αυτό καταγγέλλω, όπως καταγγέλλω και την κ. Μπακογιάννη, η οποία είναι αδερφή του Πρωθυπουργού. Δεν είναι ένα τυχαίο πρόσωπο.

**ΠΡΟΕΔΡΕΥΩΝ (Γεώργιος Γεωργαντάς):** Θα παρακαλούσα σε απούσες συναδέλφισσες…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναιδική της ευθύνη ότι είναι απούσα από μια συνεδρίαση της Ολομέλειας. Είναι πρόεδρος επιτροπής. Είναι υποτίθεται παραπονούμενη, γιατί μιλάνε πολύ οι πολιτικοί Αρχηγοί και είναι και εμπλεκόμενη σε ένα ζήτημα για το οποίο δεν έχετε πει λέξη την ώρα που μιλάμε για συγκάλυψη. Είναι εμπλεκόμενη σε ένα δυστύχημα θανατηφόρο που έγινε εδώ μπροστά στη Βουλή, με ένα νεαρό παιδί που έχασε τη ζωή του όταν το αυτοκίνητο της κ. Μπακογιάννη εισήλθε αντικανονικά στη Βουλή. Οι κάμερες οι οποίες κατέγραψαν με έναν πολύ περίεργο τρόπο δεν δόθηκε στη δημοσιότητα ολόκληρη η καταγραφή τους. Και επειδή τότε, κύριε Γεωργαντά, Πρόεδρε, Αντιπρόεδρε από τη Νέα Δημοκρατία και Βουλευτή της Νέας Δημοκρατίας, εγώ δεν ήμουν στη Βουλή, ήμουν πάντοτε, όμως, μια ενεργή πολίτης και επικεφαλής της Πλεύσης Ελευθερίας που είναι εδώ για τους πολίτες και είναι η φωνή τους και επειδή πόνεσαν πάρα πολύ που ένα παιδί με αυτόν τον τρόπο έχασε τη ζωή του εδώ μπροστά στη Βουλή από αυτοκίνητο της Βουλής και δικαιούται ο κόσμος να ξέρει την αλήθεια, είχα αποστείλει επιστολή στον κ. Τασούλα, Πρόεδρο και τότε της Βουλής, σχετικά με αυτόν τον θάνατο, ενός νεαρού παιδιού. Διότι όταν γίνεται κάτι μια φορά με έναν θάνατο, γίνεται κάτι πολλές φορές με πολλούς θανάτους και φτάνουμε στα Τέμπη με πενήντα επτά θανάτους και έναν Πρωθυπουργό να αναλαμβάνει δράση από το πρώτο δευτερόλεπτο και να δίνει εντολές συγκάλυψης και παραποίησης αποδεικτικών στοιχείων και αλλοίωσης του τόπου του εγκλήματος.

Μιας λοιπόν και μιλάμε για συγκάλυψη και θα έχω ιδιαίτερο και ειδικό ενδιαφέρον τι θα προβάλουν τα μέσα ενημέρωσης, κύριε Πέτσα, από αυτή τη συζήτηση, αναμένω η Βουλή -και απορώ που δεν το έχετε κάνει και απορώ που δεν το έχει κάνει η κ. Μπακογιάννη, που μετά από αυτή τη σύγκρουση και πριν την πληροφορηθεί ο κόσμος, αναρτούσε ευχάριστες δημοσιεύσεις στα μέσα κοινωνικής δικτύωσης για τη βόλτα που έκανε οικογενειακά- αναμένω, λοιπόν, η Βουλή τι έχει κάνει για αυτόν τον θάνατο, αναμένω εάν θα χυθεί άπλετο φως σε αυτό το γεγονός. Θα το πείτε και αυτό ατύχημα; Θα το πείτε και αυτό καταστροφή; Πάντως σίγουρα τα δεδομένα αυτού του δυστυχήματος δεν έχουν έρθει στη δημοσιότητα και με έναν τρόπο ο οποίος είναι τουλάχιστον ύποπτος. Το βίντεο σχετικά με τη σύγκρουση που έχει δοθεί στη δημοσιότητα σταματάει πριν βγει οποιοσδήποτε από το συγκεκριμένο αυτοκίνητο, που στη συνέχεια δόθηκε στη δημοσιότητα ότι είναι της κ. Μπακογιάννη. Τα λέω για να είμαστε απολύτως σαφής.

Τις ξέρετε και τις τεχνικές της συγκάλυψης, τις ξέρετε και τις τεχνικές της εργαλειοποίησης των θεσμών προς όφελός σας και ξέρετε επίσης πολύ καλά, κύριε Παπαθανάση, ότι έχετε εμπλακεί προσωπικά στο μπάζωμα, στην αλλοίωση δηλαδή, του τόπου του εγκλήματος των Τεμπών και μάλιστα ότι ήρθατε στις τρεις το πρωί στη Βουλή, την προτελευταία ημέρα συζήτησης επί της πρότασης μομφής, τα ξημερώματα Τετάρτης προς Πέμπτη και καταθέσατε τα πειστήρια του μπαζώματος από τα οποία προκύπτει ότι πρώτον το μπάζωμα ξεκίνησε χωρίς κανένα έγγραφο, στα μουλωχτά δηλαδή, κύριε Παπαθανάση, αλλά με την επίβλεψη και τις εντολές του κ. Μητσοτάκη που επελήφθη από την πρώτη στιγμή.

Δεύτερον, όταν δεν είχατε από πού να πληρώσετε το μπάζωμα, διότι βεβαίως τίποτα δεν κάνετε με δικά σας έξοδα, ακόμα και αυτά που είναι για να καλύψουν ποινικές σας ευθύνες, τότε λοιπόν επιστρατεύθηκε ο κολλητός του κ. Μητσοτάκη, περιφερειάρχης τότε, Κωνσταντίνος Αγοραστός, ο οποίος με αναδρομική απόφαση ημερομηνίας 31 Μαρτίου του 2023 είπε ότι πρέπει να εκταμιευθούν 647.862 ευρώ, το οποίο το απηύθυνε σε εσάς, κύριε Παπαθανάση, που ήσασταν τότε στο Υπουργείο Ανάπτυξης και Επενδύσεων και στη Γενική Γραμματεία Επενδύσεων.

Παρακαλώ, να κατατεθεί στα Πρακτικά αυτό που ήδη κατέθεσε ο κ. Παπαθανάσης στη μία η ώρα τα ξημερώματα.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και στη συνέχεια κατόπιν αυτών, ήρθε ο τότε Υφυπουργός Ανάπτυξης, ο κ. Τσακίρης ο οποίος υπέγραψε απόφαση στις 18 Απριλίου του 2023, σχεδόν πενήντα μέρες μετά το έγκλημα των Τεμπών -το έγκλημα των Τεμπών, το έγκλημα των Τεμπών, που επιμένετε να το αποκαλείτε ατύχημα, δυστύχημα και καταστροφή, αλλά είναι έγκλημα- και υπέγραψε απόφαση, την υπ’ αριθμόν 36141 -και αυτή την καταθέσατε στα Πρακτικά- με την οποία στις 18 Απριλίου αποφασίζει την ένταξη της πράξης «Κατεπείγουσες επεμβάσεις στο δυστύχημα των Τεμπών» στο Εθνικό Πρόγραμμα Ανάπτυξης. Για φανταστείτε, μιας και μιλάμε για το Ταμείο Ανάπτυξης. Ανάπτυξη είναι το μπάζωμα του τόπου του εγκλήματος, ανάπτυξη είναι η αλλοίωση των στοιχείων του εγκλήματος.

Το καταθέτω κι αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ενώ κατέθεσα επίκαιρη ερώτηση την 1η Απριλίου προς τον κ. Σκρέκα, Βουλευτή Τρικάλων -ο οποίος θα έπρεπε να απαντήσει γι’ αυτά τα έγγραφα ως Υπουργός Ανάπτυξης, θα έπρεπε επίσης να απαντήσει και στην επίκαιρη ερώτησή μου γιατί στελέχη του Υπουργείου Ανάπτυξης επιχείρησαν παρέμβαση στη δικαιοσύνη και πήγαν στο Ελεγκτικό Συνέδριο να ρωτήσουν αν καλύπτονται για τη σύμβαση 717-, τι έκανε ο κ. Σκρέκας, που δεν θέλει να μπλέξει, γιατί είναι από μία περιοχή που θρηνεί θύματα; Διότι, στην περιοχή του βεβαίως και πολύ σωστά οι γονείς της οικογένειας Πλακιά, που έχασε τρία κορίτσια, είπαν να μην τολμήσει να εμφανιστεί στην παρέλαση ως επίσημη η κ. Παπακώστα και σωστά, διότι όλη της η στάση στην εξεταστική επιτροπή ήταν προκλητική, προκλητική στάση συγκάλυψης, ανάλγητη στάση απέναντι στην απώλεια ανθρώπινης ζωής, προκλητική προσκόλληση στην εγκληματική σας εξουσία. Τι είπε ο Σκρέκας; Είμαι, λέει, αναρμόδιος. Είμαι αναρμόδιος, λέει ο Υπουργός Ανάπτυξης, ενώ υπάρχουν τα έγγραφα του Υπουργείου Ανάπτυξης και ενώ εμπλέκονται στελέχη του Υπουργείου Ανάπτυξης σε παρέμβαση στη δικαιοσύνη. Ποια δικαιοσύνη; Αυτή που λέτε να την αφήσουμε να κάνει τη δουλειά της και μονίμως την εμποδίζετε να κάνει τη δουλειά της, σε σημείο που σας έχει καταγγείλει πια και η Ευρωπαία εισαγγελέας για το έγκλημα των Τεμπών. Είστε λοιπόν, λέει, κύριε Παπαθανάση, αρμόδιος εσείς. Και επειδή δεν θα σας αφήσω φυσικά να ξεφύγετε από αυτές τις ευθύνες, κατέθεσα ξανά προχθές επίκαιρη ερώτηση προς εσάς. Και σας ρωτώ γι’ αυτά τα έγγραφα που καταθέσατε. Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σας ρωτώ και για ένα έγγραφο που καταθέσατε επίσης, κύριε Παπαθανάση, που έρχεστε εδώ να μας πείτε ότι μιλάτε για ανάπτυξη, ανάκαμψη και διάθεση πόρων για επωφελείς σκοπούς για την κοινωνία. Σας ρωτώ, στις 12 Γενάρη του 2024 πλέον -ενώ μαινόταν η διαδικασία στην Εξεταστική Επιτροπή για τα Τέμπη-, για ποιον λόγο εμφανίζεστε ως Αναπληρωτής Υπουργός Εθνικής Οικονομίας και Οικονομικών πια, κύριε Παπαθανάση -στις 12 Γενάρη του 2024-, να υπογράφετε άλλο έγγραφο, με το οποίο τροποποιείτε την πράξη του μπαζώματος; Στις 12 Γενάρη του 2024, τροποποιείτε την πράξη του μπαζώματος. Είναι η περίοδος εκείνη στην οποία υπογράφατε χαριστικές συμβάσεις με την «AEGEAN», να σας θυμίσω.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ποια τροποποίηση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι τροποποιήσατε; Τι τροποποιήσατε, με ρωτάτε; Δεν ξέρετε τι έχετε υπογράψει;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Σας κατέθεσα τα έγγραφα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρετε τι έχει υπογράψει; Υπογράφετε, λοιπόν, να σας ενημερώσω: Αποφασίζει την τροποποίηση της πράξης «Κατεπείγουσες επεμβάσεις στο δυστύχημα των Τεμπών την 1-3-2023» με κωδικό ΟΠΣ 5211014 στο «ΕΙΔΙΚΟ ΠΡΟΓΡΑΜΜΑ ΕΚΤΑΚΤΩΝ ΑΝΑΓΚΩΝ 2021-2025» και στον Άξονα Προτεραιότητας «Πρόληψη και διαχείριση κινδύνων».

Το μπάζωμα λοιπόν, πάει στον άξονα προτεραιότητας και λέτε εσείς -να σας ενημερώσω- «Η πράξη χρηματοδοτείται από το Εθνικό Πρόγραμμα Ανάπτυξης». Γιατί το κάνατε αυτό, κύριε Παπαθανάση, την ώρα που ελέγχεστε για συγκάλυψη;

Γιατί το κάνατε αυτό και εμφανίζετε ως πράξη;

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το έχετε προηγουμένως καταθέσει εσείς στις τρεις η ώρα τα ξημερώματα ελπίζοντας προφανώς ότι δεν θα το πάρει είδηση κανείς. Στις τρεις η ώρα τα ξημερώματα. Ήμουν στη Βουλή, όπως είμαι πάντα. Στις τρεις η ώρα τα ξημερώματα, κύριε Παπαθανάση. Έγγραφο με ημερομηνία 12-1-2024, παρέμβασή σας για το μπάζωμα, για την αλλοίωση του τόπου του εγκλήματος των Τεμπών.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, θα μου επιτρέψετε μια μικρή διακοπή για το σχολείο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, για το σχολείο εννοείται ότι θα σας επιτρέψω.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, επτά μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Δαματριάς Ρόδου καθώς και δώδεκα μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Σορωνής Ρόδου

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσορίζουμε τα παιδιά. Η Ρόδος πλήρωσε ένα πολύ βαρύ τίμημα το καλοκαίρι, δυστυχώς. Παιδιά, ελπίζω ότι θα καταφέρουμε να ζήσετε και να ζήσουμε σε μια χώρα που δεν θα είναι η κακιά, η χώρα.

Ξέρετε το 2021, στις 2 Αυγούστου, λίγο πριν την μεγάλη εθνική καταστροφή από τις πυρκαγιές στη βόρεια Εύβοια που κατακάηκε, και σε όλη την Ελλάδα και στη Βαρυμπόμπη, εγκρίθηκαν μυθικά ποσά για να φτιαχτεί και να ενισχυθεί η χώρα. Αυτά τα ποσά δεν πήγαν στην πολιτική προστασία για να προστατευθεί η Ρόδος, παρά τις φοβερές διακηρύξεις που γίνονταν τότε. Και έφτασαν μάλιστα πρόσωπα τα οποία ήταν υπόλογα για την μεγάλη καταστροφή στην Εύβοια να είναι εκείνα που ανέλαβαν δήθεν να προστατέψουν τη Ρόδο, αυτό το υπέροχο πραγματικά νησί μας, αυτή την γωνιά της πατρίδας μας, που και αυτή αφέθηκε εντελώς απροστάτευτη και ανοχύρωτη, μαζί με τους ανθρώπους, μαζί με τα φυσικά της κάλλη, μαζί με τα ζώα, το ελάφι της ρόδου, που πάρα πολλά έχασαν τη ζωή τους σε αυτές τις φοβερές πυρκαγιές. Και σήμερα λοιπόν, παιδιά, αφού έχουν φαγωθεί πάρα πολλά χρήματα που θα έπρεπε να πάνε στην θωράκιση της χώρας και σε υποδομές, έρχεται η Κυβέρνηση και λέει να δανειστούμε χρήματα, τα οποία θα πληρώνετε εσείς. Εσείς για τα οποία, παιδιά, δεν έχουν γίνει αυτά που θα έπρεπε. Θα καλείστε να πληρώνετε τα δάνεια που υπογράφει ο κ. Παπαθανάσης, ο κ. Μητσοτάκης και ο κ. Τζεντιλόνι που είναι εδώ σήμερα. Δεν τα είπατε αυτά βέβαια, ότι το φέρνετε αυτό στη Βουλή την ημέρα που είναι ο επίτροπος που το υπογράφει εδώ ούτε ήρθε ο κ. Μητσοτάκης να μας πει τίποτε εντυπωσιακό και φαντασμαγορικό.

Γιατί ξέρετε πολύ καλά ότι με τα χρήματα αυτά έχετε κοροϊδέψει τον κόσμο. Ξέρετε πολύ καλά ότι τέσσερις μέρες πριν το έγκλημα των Τεμπών που σκοτώθηκαν -γιατί σκοτώσατε πενήντα επτά ανθρώπους- ο κ. Μητσοτάκης μαζί με τον κ. Αγοραστό στη Θεσσαλία, στη Λάρισα -ξέρετε τι έλεγε;- έλεγε στους πολίτες: Πρέπει να είστε πάρα πολύ ευχαριστημένοι γιατί δώσαμε 1 δισεκατομμύριο ευρώ για αντιπλημμυρικά έργα μετά τον «Ιανό». Αυτό έλεγε ο κ. Μητσοτάκης, έχοντας δίπλα του τον πρώην, πλέον, Περιφερειάρχη Κώστα Αγοραστό, όπως θα γίνει πρώην Πρωθυπουργός ο κ. Μητσοτάκης.

Η αρχή του τέλους αυτής της Κυβέρνησης γράφτηκε στη συζήτηση για την πρόταση δυσπιστίας, εκεί όπου δείξατε το άσχημο πρόσωπό σας, εκεί όπου συνεπαρμένοι χειροκροτούσατε τον κ. Καραμανλή που ήρθε να μας πει ότι θα πρέπει να του ζητήσουμε εμείς συγγνώμη, θα πρέπει να του δώσουμε και τα εύσημα επειδή εγκατέλειψε σε αυτό το χάλι τους σιδηροδρόμους, επειδή κατασπατάλησε αμύθητα ποσά για υποτιθέμενη εκτέλεση συμβάσεων που δεν εκτελέστηκαν, επειδή άφησε παιδιά να πάρουν το τρένο σε συνθήκες διακινδύνευσης της ζωής τους και έχασαν τη ζωή τους και το ξέρατε ότι θα χάσουν τη ζωή τους και προτιμούσατε να μην το λέτε, γιατί εάν το λέγατε, αν λέγατε για τους κινδύνους, δεν θα έμπαινε κανείς στα τρένα. Αυτά είπε ο Υπουργός σας κ. Γεωργιάδης, που τον περιφέρετε, και αύριο θα μας πει και πόσο καλά τα έχει καταφέρει στον τομέα της υγείας.

Η Πλεύση Ελευθερίας δεν δέχεται να ζει και να ζει η νέα γενιά στη χώρα του «πάμε κι όπου βγει», εκεί που έχετε καταντήσει τη χώρα μας. Δεν δέχεται να επιχαίρετε ότι έχετε φτιάξει υποδομές και διαδικασίες και panic button και να προσκρούει μια γυναίκα που ζητά βοήθεια για τη ζωή της στην απίστευτη απουσία υποδομών και γραφειοκρατίας. Δεν δέχεται να μιλάει ο κύριος Πρωθυπουργός, που θέλει να αλλάξει την ατζέντα, για μπούλινγκ, όταν εσείς είστε οι πρωτομάστορες και οι αρχιμάστορες και οι αρχιερείς του μπούλινγκ και της κακοποίησης και όταν αντιμετωπίζετε με εχθρικές αντιδράσεις τους μαθητές και τις μαθήτριες που πήγαν μαζικά έξω και είπαν: «Καμμία μόνη, καμμία μόνη, το περιπολικό δεν είναι ταξί».

Αυτή είναι η χώρα που φτιάχνετε με πακτωλούς χρημάτων που μοιράζετε στους εαυτούς σας και στους δικούς σας, γιατί έχετε οδηγήσει τη χώρα μας από το: «Πάμε κι όπου βγει», που είναι δικό σας έργο, στο: «Πάμε κι όσα φάμε», που είναι επίσης δικό σας έργο.

Αντιμετωπίζετε με εχθρότητα τους μαθητές που λένε: «Φταίει η κακιά η χώρα», για τη δολοφονία που διαπράξατε ως Κυβέρνηση και έχετε ακέραιη την ποινική ευθύνη. Αντιμετωπίζετε με εχθρότητα τους μαθητές και τις μαθήτριες που τραγουδάνε απέναντι στη δική σας αναλγησία και απανθρωπιά και λένε: «Όχι άλλες γυναικοκτονίες».

 Θα έρθει ο κύριος Πρωθυπουργός; Του κατέθεσα προχθές για δέκατη πέμπτη φορά επίκαιρη ερώτηση για την ποινικοποίηση της γυναικοκτονίας.

Την καταθέτω ξανά στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τις 27 Νοεμβρίου ζητώ να απαντήσει εάν θα ποινικοποιήσει τις γυναικοκτονίες και απαντάει ότι δεν χρειάζεται. Δολοφονήθηκε η πέμπτη γυναίκα, η Κυριακή Γρίβα, είκοσι οκτώ χρονών το 2024. Έχουμε σπάσει ρεκόρ γυναικοκτονιών και έμφυλης βίας και ο κ. Μητσοτάκης επιστρατεύει τον κ. Βορίδη να μας πει ότι αυτά δεν είναι πράγματα να συζητάμε, δεν χρειάζεται, ότι όλα αυτά είναι αχρείαστοι ακτιβισμοί.

Στα Τέμπη διαπράχθηκε έγκλημα. Είστε υπαίτιοι και εμποδίζετε τη δικαιοσύνη να ερευνήσει. Για τα Τέμπτη μαίνεται μια κυβερνητική επιχείρηση συγκάλυψης. Είχαμε και χθες νέα αποκάλυψη και ομολογία. Και ο κύριος Πρωθυπουργός προσπαθεί να αλλάξει την ατζέντα και η κρατική τηλεόραση, και πολλά μέσα, τον επικουρούν. Ό,τι και να γίνεται, πρώτο θέμα είναι ό,τι επιλέγει ο Πρωθυπουργός.

Σήμερα, αυτή την ώρα, συνεδριάζει η διακομματική επιτροπή για τις ευρωεκλογές. Εμείς έχουμε θέσει πρώτο ζήτημα την ισότιμη προβολή και την ισότιμη πρόσβαση των πολιτών στην ενημέρωση, γιατί με τις πρακτικές συγκάλυψης αυτό το οποίο παραβιάζεται είναι και το δικαίωμα των πολιτών να μάθουν την αλήθεια.

Έχουμε θέσει θέμα επιτήρησης και διακομματικής εποπτείας της διαδικασίας των εκλογών γιατί δεν σας εμπιστευόμαστε, ούτε εμπιστευόμαστε τη «SINGULAR LOGIC» να της εκχωρήσουμε τη διαδικασία των εκλογών, όπως κάνετε όλα αυτά τα χρόνια. Έχουμε θέσει θέμα ντιμπέιτ στη διαδικασία των ευρωεκλογών και περιμένουμε με μεγάλο ενδιαφέρον τι θα πει η Νέα δημοκρατία και ο κ. Μητσοτάκης στο ντιμπέιτ, διότι δεν θέλετε τον διάλογο, θέλετε τον μονόλογο και τα κλειστά μικρόφωνα και την ελεγχόμενη ενημέρωση. Έχουμε θέσει θέμα συνολικά και συνολικότερα δημοκρατικών διαδικασιών στη χώρα, διαδικασιών για τις οποίες κατέθεσα για ένατη φορά επίκαιρη ερώτηση στον κύριο Πρωθυπουργό.

Την καταθέτω στα Πρακτικά μήπως και έρθει και απαντήσει κάποια στιγμή. Ποια στιγμή δεν το ξέρουμε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Παπαθανάση, από τον Σεπτέμβριο μέχρι και πριν από λίγες ημέρες επισκέπτομαι τακτικά τη Θεσσαλία. Έχω πάει κατ’ επανάληψη στη Λάρισα και στις γύρω περιοχές, στον Άγιο Θωμά, στη Γιάννουλη, στον Παλαμά, στον Βλοχό, στη Φαρκαδόνα, στο Κεραμίδι, στο Κουτσόχερο, στον Βόλο, στο Στεφανοβίκειο, στον Πλατύκαμπο ξανά και ξανά. Ποιον κοροϊδεύετε; Ποιον κοροϊδεύετε; Οι άνθρωποι είναι εξαθλιωμένοι. Πολλοί μένουν σε δομές μεταναστών στο Κουτσόχερο. Το γνωρίζετε. Υπάρχουν νηπιαγωγεία που δεν έχουν αποκατασταθεί και τα παιδιά δεν πηγαίνουν στο σχολείο. Η συντριπτική πλειοψηφία των ανθρώπων είτε δεν έχει πάρει τίποτε, είτε έχει πάρει ψίχουλα. Κι εσείς σήμερα φέρνετε δισεκατομμύρια δανεισμού και αναπλαισίωσης, τα οποία θα πάνε πάλι στις δικές σας τσέπες.

Κύριε Παπαθανάση, θα περιμένω με μεγάλη αγωνία τι θα απαντήσετε και πότε θα απαντήσετε στην επίκαιρη ερώτησή μου, γιατί δεν ξέρει ο Κοινοβουλευτικός Έλεγχος. Δεν ξέρω πότε θα ευαρεστηθείτε. Θα περιμένω να πείτε γιατί επιβαρύνετε τη χώρα με νέα δάνεια. Θα περιμένω να πείτε και θα περιμένει η Πλεύση Ελευθερίας να πείτε πού πήγαν τα χρήματα, τα δισεκατομμύρια ευρώ, που έχετε διαχειριστεί από το 2021 στο πλαίσιο αυτού του ίδιου Ταμείου Ανάκαμψης και επίσης να δώσετε εξηγήσεις για ποιον λόγο η χώρα μας σε κάθε πεδίο υποδομών αρμοδιότητάς σας, αρμοδιότητας του Υπουργείου Οικονομικών, σε κάθε πεδίο δικαιωμάτων των πολιτών είναι μια εγκαταλελειμμένη χώρα.

Ως Πρόεδρος της Βουλής το 2015 συγκρότησα επιτροπή για τον λογιστικό έλεγχο του χρέους και αυτή η επιτροπή ανέδειξε αυτό που και σήμερα θα αναδειχθεί, αν γίνει λογιστικός έλεγχος της διαχείρισής σας, ότι τα χρέη με τα οποία επιβαρύνετε τον κόσμο δεν αποτελούν δημόσιες δαπάνες για την κοινωνία, ότι μιλάμε για χρήματα που πάνε στις τσέπες και όχι στις ανάγκες των πολιτών.

Οι πολίτες αυτό το έχουν καταλάβει, γιατί το βιώνουν. Και η Πλεύση Ελευθερίας είναι η φωνή τους, που θα τους υπερασπιστεί απέναντι και σε αυτή την υπερχρέωση που επιχειρείτε.

Θα ψηφίσουμε «παρών» στην αναδιάταξη των κονδυλίων τα οποία υπόσχεστε να δώσετε στους πολίτες και θα σας ελέγξουμε αν θα τα δώσετε, πώς θα τα δώσετε και σε ποιους θα τα δώσετε. Θα ψηφίσουμε «κατά» στον νέο δανεισμό, ο οποίος είναι επιλήψιμος και εγκληματικός, συνδεδεμένος με πρακτικές διαφθοράς της Κυβέρνησής σας.

Και καλούμε τους πολίτες, καθώς μαίνονται οι επιθέσεις στην Πλεύση Ελευθερίας γιατί η Πλεύση Ελευθερίας ενοχλεί, να υπερασπιστούν την Κοινοβουλευτική Ομάδα, το κίνημα, τη δύναμη αντιπολίτευσης, που είναι εδώ και θα είναι ό,τι και να κάνετε, για να υπερασπιστεί τη νέα γενιά, τους Έλληνες και τις Ελληνίδες, τους πολίτες της χώρας, κάθε ανθρώπινη ύπαρξη, αλλά και τους πολίτες άλλων χωρών και τα θύματα εγκλημάτων σε όλο τον κόσμο, όπως επίσης τα θύματα της Παλαιστίνης, τα θύματα αυτής της αποτρόπαιας γενοκτονίας που συνεχίζει να διαπράττεται με ανοχή και στήριξη της Κυβέρνησής σας.

Είμαστε και θα είμαστε με τους πολίτες, θα υπερασπιστούμε τους πολίτες. Και καλούμε τους πολίτες -και τους καλώ προσωπικά- να υπερασπιστούν εκείνους και εκείνες που τους υπερασπίζονται.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώνεται η συζήτηση με την τοποθέτηση του Αναπληρωτή Υπουργού Εθνικής Οικονομίας και Οικονομικών, του κ. Παπαθανάση.

Κύριε Υπουργέ, θα υπάρξει σχετική άνεση για να απαντήσετε προφανώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλίμονο!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, είκοσι έξι λεπτά μιλούσατε. Νομίζω ότι και ο Υπουργός δικαιούται να δώσει τις απαντήσεις του. Δεν είπα κάτι περισσότερο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φυσικά. Εμείς θέλουμε άνεση.

**ΠΡΟΕΔΡΕΥΩΝ (Γεώργιος Γεωργαντάς):** Το «αλίμονο» δεν καταλαβαίνω.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Πράγματι, βρίσκεται στην Ελλάδα ο Επίτροπος Οικονομίας της Ευρωπαϊκής Ένωσης, ο κ. Πάολο Τζεντιλόνι***.*** Και έχει μεγάλη αξία, παρακολουθώντας τις εξελίξεις στην Ευρώπη και την Ελλάδα, να πούμε κάπως και τα σχόλια των αξιωματούχων και ιδιαίτερα ενός τόσο σημαντικού Επιτρόπου, που κατ’ ουσίαν ρυθμίζει, όχι μόνο την πολιτική της οικονομίας και των οικονομικών της Ευρωπαϊκής Ένωσης, αλλά και παρακολουθεί το Ταμείο Ανάκαμψης.

Ο κ. Τζεντιλόνι λέει, απευθυνόμενος προς τον Πρωθυπουργό: «Είμαι αρκετά αισιόδοξος για την ευρωπαϊκή οικονομία, αν και ο βηματισμός με τον οποίο εισήλθε στο 2024 είναι πολύ αδύναμος. Ελπίζουμε να έχουμε μια επιτάχυνση της οικονομικής δραστηριότητας στο δεύτερο μισό του έτους και ίσως το 2025 να είμαστε σε καλύτερη κατάσταση. Αλλά, πράγματι, όπως είπατε, πρέπει να αναγνωρίσουμε ότι το σενάριο για την Ελλάδα είναι διαφορετικό. Έχουμε έναν μέσο όρο ανάπτυξης στην Ευρώπη στο 0% και κάτι, ενώ στην Ελλάδα έχετε έναν μέσο όρο ανάπτυξης 2% και κάτι, γεγονός που κάνει τη διαφορά. Δεν είναι μόνο οι αριθμοί. Πιστεύω ότι είναι και ο τρόπος με τον οποίον η Ελλάδα αξιοποιεί και τους ευρωπαϊκούς πόρους του Next Generation EU. Αυτό είναι μέρος της ιστορίας, μιας ιστορίας αύξησης των επενδύσεων και επιπλέον των επενδύσεων σε στρατηγικούς τομείς όπως η έρευνα, η ανάπτυξη, η εκπαίδευση, το πώς η Ελλάδα αυξάνει τις εξαγωγές, που είναι επίσης ένα πολύ σημαντικό μήνυμα».

Αυτά, λοιπόν, λέει ο Επίτροπος Οικονομίας και Οικονομικών της Ευρωπαϊκής Ένωσης. Και ερχόμαστε σήμερα -καθότι είναι και αρμόδιος για το Ταμείο, Ανάκαμψης- τι να κάνουμε; Τι συζητάμε εδώ, κυρίες και κύριοι συνάδελφοι; Την κύρωση των προσαρτημάτων κατ’ ουσίαν στη σύμβαση χρηματοδότησης και τη δανειακή σύμβαση του Μηχανισμού Ανάκαμψης και Ανθεκτικότητας.

Τι γίνεται και τι συμβαίνει με την κύρωση αυτής της συμφωνίας; Η συνολική χρηματοδότηση, τα χρήματα δηλαδή τα οποία θα πάρει η πατρίδα μας και τα οποία βλέπω ότι προφανώς η Αντιπολίτευση δεν αναγνωρίζει και γι’ αυτό δεν ψηφίζει, ανέρχεται σε 36 δισεκατομμύρια ευρώ, 18,2 δισεκατομμύρια μη επιστρεπτέα χρηματοδοτική συνεισφορά και 7,7 δισεκατομμύρια ευρώ δανειακή στήριξη.

Και ειλικρινά, το ερώτημα που τίθεται και νομίζω ότι θα πρέπει κάπως, κυρίες και κύριοι της αντιπολίτευσης, να απαντήσετε είναι πώς είναι δυνατόν να παίρνει η Ελλάδα 18,2 δισεκατομμύρια ευρώ που δεν χρειάζεται να επιστρέψει πίσω, για να τρέξουν σε κοινωνικά προγράμματα, σε στήριξη, σε ανακαινίσεις νοσοκομείων, κέντρων υγείας, και εσείς να μην αναγνωρίζετε και να μηδενίζετε όλη αυτή την προσπάθεια που κάνει η ελληνική πολιτεία.

Σήμερα επίσης συζητάμε για την προσθήκη ενός νέου κεφαλαίου, που πάλι δεν ψηφίζετε, κύριε Κατρίνη, του REPowerEU, δηλαδή κατ’ ουσίαν 794 εκατομμύρια που δεν χρειάζεται να επιστρέψουμε.

Προσέξτε, τα παίρνει η Ελλάδα και τα βγάζει σε προγράμματα, όπως παραδείγματος χάριν, κυρία Πρόεδρε της Πλεύσης Ελευθερίας, τα «Φωτοβολταϊκά στο χωράφι» για τον αγρότη, που δεν ψηφίζετε για τον αγρότη και κατά τ’ άλλα κόπτεστε, και καταθέτετε εδώ τα έγγραφα που εγώ κατέθεσα για να αποδείξουμε ότι δεν υπάρχει αλλοίωση σε κανένα χαρτί και μάλιστα βρίσκονται όλα στη «ΔΙΑΥΓΕΙΑ».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στις τρεις το πρωί.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Αυτά ήρθατε και καταθέσατε σήμερα, αυτά τα οποία κατέθεσα εγώ, που λέτε στις τρεις η ώρα. Η Βουλή λειτουργούσε στις τρεις η ώρα. Πριν από λίγο είπατε ότι δεν πρέπει να απουσιάζει κανένας από τη Βουλή. Λοιπόν, ποιο είναι το μήνυμα που στέλνετε όταν λέτε ότι στις τρεις η ώρα καταθέσαμε τα χαρτιά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το κάνατε στη ζούλα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Καταθέτουμε χαρτιά, για να είναι στη «ΔΙΑΥΓΕΙΑ» και να μπορεί ο καθένας να τα παίρνει και να κρίνει αν έχει υπάρξει αλλοίωση και να μη δημιουργεί εντυπώσεις, κυρία Πρόεδρε. Γιατί δημιουργείτε εντυπώσεις και δεν νομίζω ότι σας αξίζει αυτό. Γιατί έχετε πάρει κάποιες σωστές θέσεις σε ορισμένα ζητήματα. Δημιουργείτε λανθασμένες εντυπώσεις, ψευδείς.

Κυρίες και κύριοι, όσον αφορά το Ταμείο Ανάκαμψης, θέλω να δούμε πώς ξεκίνησε. Και έχει μεγάλη σημασία.

Ξεκίνησε από μία ανεξάρτητη επιτροπή, αποτελούμενη από επιστήμονες -τίποτε δεν έγινε τυχαία όταν ξεκίνησε το Ταμείο Ανάκαμψης-, οι οποίοι μελέτησαν μια ολοκληρωμένη αναπτυξιακή στρατηγική για την πατρίδα μας, για την ελληνική οικονομία, θέτοντας προτεραιότητες.

Δεν υπήρξε, λοιπόν, τυχαία μία απόφαση πολιτική για το ποια προγράμματα θα βάλουμε ή ποια σχέδια ή ποια έργα ή ποιες μεταρρυθμίσεις. Είναι ένα ακολούθημα κατ’ ουσίαν της στρατηγικής που συνέταξε μία επιτροπή επιστημόνων, που αντιμετώπιζε κατ’ ουσίαν τα προβλήματα και την επίλυση ζητημάτων καθημερινότητας, όπως αυτά που σας είπα του προγράμματος «Σπύρος Δοξιάδης» που αφορά τις προληπτικές εξετάσεις για καρκίνο, που δεκάδες χιλιάδες γυναίκες πήγαν και έκαναν έλεγχο και βρέθηκαν σε προκαταρκτικό στάδιο και βελτίωσε τον τρόπο της ζωής τους.

Πώς είναι δυνατόν να μην ψηφίζετε αυτά που αφορούν την ελληνική κοινωνία, κυρία Πρόεδρε; Πώς είναι δυνατόν; Και κόπτεστε.

Η Ελλάδα, λοιπόν, προχώρησε σε συγκεκριμένες προτάσεις. Τι κάναμε τώρα; Μια φορά στη ζωή του προγράμματος δίνεται η δυνατότητα αναθεώρησης. Αυτός είναι ο κανονισμός. Δεν τον γράφουμε εμείς. Αυτός είναι ο γενικός κανονισμός που πρέπει να ακολουθήσουμε όλοι.

Τι είπε αυτός ο κανονισμός; Ότι μπορείτε να αναθεωρήσετε μια φορά αιτιολογημένα και θα πρέπει κατ’ ουσίαν να μειώσετε λόγω της αύξησης του κατά κεφαλήν εισοδήματος ένα ποσό, 340 εκατομμύρια.

Και λόγω του ότι συνέβη η καταιγίδα και η καταστροφή στη Θεσσαλία, πήγε ο Πρωθυπουργός και βρήκε την Πρόεδρο, την κ. Φον ντερ Λάιεν, και συζήτησε μαζί της για να κάνουμε μια αναθεώρηση και να μπορέσουμε να ανακατευθύνουμε πόρους προς τη Θεσσαλία, αλλά και προς τον Έβρο για τις ζημιές που έγιναν στον Έβρο. Δηλαδή, τι έπρεπε να κάνουμε; Να αδιαφορήσουμε για τη Θεσσαλία ή να πούμε ότι δεν θα βρούμε τους πόρους για τη Θεσσαλία;

Διότι έγινε μία συζήτηση και νομίζω ότι η όλη συζήτηση που έγινε ήταν γιατί είπατε ότι ολοκληρώθηκαν οι αποζημιώσεις, κυρία συνάδελφε, αλλά είναι σε εξέλιξη, διότι, όπως ξέρετε, γίνονται και τεχνικές εκτιμήσεις. Σας είπα ότι έχουν καταβληθεί 600 εκατομμύρια ευρώ μέχρι σήμερα, θα φτάσει περίπου το 1 δισεκατομμύριο ευρώ στη Θεσσαλία, αλλά είναι μία σε εξέλιξη διαδικασία, διότι γίνονται εκτιμήσεις για τα κτήρια, για τις επισκευές των κτηρίων. Επομένως, έρχονται και τα υπόλοιπα, καθώς ολοκληρώνεται, όπως ξέρετε, από συνεργεία η εκτίμηση των ζημιών στη Θεσσαλία. Και το σύνολο της ζημιάς αυτής θα ανέλθει στα 3,5 δισεκατομμύρια ευρώ.

Και ναι, έγινε συζήτηση και για το Ταμείο Αλληλεγγύης, το οποίο είναι χαμηλό, το Ευρωπαϊκό Ταμείο Αλληλεγγύης, που δεν έχει πόρους να μπορέσει να καλύψει τις ζημιές και ερχόμαστε εδώ, μέσα από μία ανθεκτική οικονομία να βρούμε εθνικούς πόρους, αλλά να πάρουμε και να ανακατευθύνουμε πόρους ευρωπαϊκούς, για να μπορέσουμε να καλύψουμε τα 3,5 δισεκατομμύρια ευρώ. Διότι κανείς δεν μπορεί να κλείσει τα μάτια στις ζημιές και κανείς δεν μπορεί να πει ότι δεν θα προετοιμάσει το έδαφος έτσι ώστε όποτε συμβεί ζημιά να μπορέσουμε να καλύψουμε τις ανάγκες της κοινωνίας και των συμπολιτών μας. Επομένως, χρειαζόμαστε μια ισχυρή οικονομία.

Και, βεβαίως, αυτός ο μετασχηματισμός και η πορεία αυτού του ελληνικού σχεδίου βρίσκεται πάνω από τον μέσο όρο της Ευρώπης. Δεν τα λέμε εμείς αυτά, αυτά τα λένε τα στατιστικά, αυτά τα λένε επίσημα από το Ταμείο Ανάκαμψης, μπορείτε να μπείτε μέσα και να τα βρείτε. Είμαστε πάνω όσον αφορά το ταμείο από τον μέσο όρο της Ευρωπαϊκής Ένωσης σε ταχύτητα υποβολής αιτημάτων και εκταμιεύσεων και είμαστε η πρώτη χώρα που πήραμε την υψηλότερη κατά κεφαλήν στήριξη από όλα τα κράτη-μέλη. Γιατί δεν τα αναγνωρίζετε αυτά και μηδενίζετε τα πάντα, κυρίες και κύριοι της Αντιπολίτευσης;

Επομένως, η χώρα, βεβαίως, έχει ανάγκες. Δεν είπαμε ότι διά πάσαν νόσο το Ταμείο Ανάκαμψης θα λύσει τα πάντα. Έρχεται, όμως και υποστηρίζει τις υποδομές, υποστηρίζει τα νοικοκυριά, υποστηρίζει την υγεία, υποστηρίζει τα κέντρα υγείας, υποστηρίζει μεταρρυθμίσεις, υποστηρίζει την παιδεία, υποστηρίζει τη γεωργία. Έτρεξαν προγράμματα για τη στήριξη της μεταποίησης στη γεωργία. Πώς είναι δυνατόν να μην τα αναγνωρίζετε αυτά; Ρωτήστε στην περιφέρεια πόσοι αγρότες έχουν κάνει αιτήσεις και έχουν πάρει για μεταποιητική δραστηριότητα στήριξη από το Υπουργείο Αγροτικής Ανάπτυξης με πρόγραμμα του Ταμείου Ανάκαμψης.

Κυρίες και κύριοι, οι πόροι του ταμείου, αλλά και οι πόροι του ΕΣΠΑ είναι ευρωπαϊκοί πόροι και εμείς εδώ δεν θέλουμε να απωλέσουμε κανένα ευρώ. Έχουμε υποχρέωση να είμαστε πολύ προσεκτικοί όλοι οι πόροι να κατευθυνθούν στην οικονομία, στην κοινωνία, στους συμπολίτες μας, ώστε να μπορέσουμε να τα καταφέρουμε μαζί με τους εθνικούς πόρους, γιατί πράγματι έχουμε λάβει 36 δισεκατομμύρια ευρώ συνολικά από το Ταμείο Ανάκαμψης, 26 δισεκατομμύρια ευρώ από το ΕΣΠΑ 2021-2027 που βρίσκεται σε εξέλιξη. Και εκεί είμαστε πρώτοι -από τις πρώτες χώρες στην Ευρώπη- και αύριο θα έχουμε και μια συνέντευξη Τύπου όπου θα αναφερθούμε και στο Ταμείο Ανάκαμψης και στο ΕΣΠΑ και κάνουμε ανά τρίμηνο συνεντεύξεις για να παρουσιάσουμε σε όλο τον δημοσιογραφικό κόσμο ακριβώς τι κάνουμε, για να μπορέσει να γνωρίζει η κοινωνία τι γίνεται με τα ταμεία αυτά, πώς απορροφούμε τους πόρους και τι συμβαίνει στην οικονομία.

Και βεβαίως, το Ταμείο Ανάκαμψης έχει την εθνική στρατηγική. Ποια είναι η εθνική στρατηγική που για πρώτη φορά είναι κατ’ ουσίαν μέσα και στο πρόγραμμα του Ταμείου Ανάπτυξης και του ΕΣΠΑ και του Προγράμματος Δημοσίων Επενδύσεων; Είναι σε πυλώνες που θέλουμε να στρέψουμε την προσοχή μας: Είναι στην ψηφιακή μετάβαση, στην πράσινη μετάβαση, στην κατάρτιση των συμπολιτών μας. Είχαμε ένα μεγάλο θέμα και συνεχίζουμε να έχουμε ένα θέμα ανεργίας, μειώνεται η ανεργία, από 17,5% το 2019 είναι στο 10%. Έχουμε δρόμο ακόμα. Εμείς θεωρούμε τη δουλειά δικαίωμα της καθεμιάς και του καθενός και δεν θα σταματήσουμε έως ότου όλες οι Ελληνίδες και όλοι οι Έλληνες έχουν το δικαίωμα αυτό και βρίσκουν δουλειά. Επομένως, θέλουμε να συνεχίσουμε την κατάρτιση και βεβαίως, τη στήριξη της επιχειρηματικότητας. Ναι, δεν ντρεπόμαστε να λέμε ότι θέλουμε να στηρίξουμε την επιχειρηματικότητα γιατί δημιουργεί θέσεις εργασίας. Πώς θα δημιουργηθούν οι θέσεις εργασίας; Δηλαδή ξαφνικά θα γεννηθούν θέσεις εργασίας, αν κάποιοι επιχειρηματίες ή κάποιες εταιρείες δεν πάρουν τη στήριξη για να μπορέσουν να δημιουργήσουν τις θέσεις εργασίας;

Γι’ αυτό, λοιπόν, η Ελλάδα είναι μπροστά. Όμως δεν πανηγυρίζουμε γιατί οι αριθμοί δεν λένε κάτι. Η Αντιπολίτευσή μας ξέρετε ποια είναι; Δεν είστε εσείς, κυρίες και κύριοι.

**ΜΙΧΑΗΛ ΚΑΤΡΙΝΗΣ:** Αφήστε τις ειρωνείες! Να απαντήσετε σ’ αυτά που σας ρωτήσαμε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι τα προβλήματα της κοινωνίας. Αυτά είναι η Αντιπολίτευσή μας, τα καθημερινά προβλήματα της κοινωνίας που καλούμαστε να λύσουμε, όχι εσείς, γιατί δεν παίρνετε μία σωστή θέση.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Παπαθανάσης δεν διέκοψε κανέναν πριν.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν έχετε το θάρρος να σταθείτε στο ύψος των περιστάσεων, κύριε Κατρίνη…

**ΜΙΧΑΗΛ ΚΑΤΡΙΝΗΣ:** Απαντήστε σ’ αυτά που σας ρωτήσαμε!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** …και να πείτε «Ναι, στηρίζουμε το Ταμείο Ανάκαμψης, γιατί στηρίζει την κοινωνία»!

**ΜΙΧΑΗΛ ΚΑΤΡΙΝΗΣ:** Να απαντήσεις σ’ αυτά που σε ρωτήσαμε! Μόνο ειρωνείες!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ούτε για την επιστολική ψήφο δεν έχετε το θάρρος, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Καλά, καλά.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Για τα δάνεια τέθηκαν ερωτήσεις. Τα δάνεια θα αποπληρώνονται το 32 ως το 54. Ετέθησαν από συναδέλφους. Είναι κυμαινόμενο το επιτόκιο. Επίσης, ετέθη ερώτηση αν υπήρξε διαβούλευση. Βεβαίως και υπήρξε διαβούλευση. Υπήρξε διπλή διαδικασία και δημόσια μέσω του «OpenGov» και για το πρώτο στάδιο και για το στάδιο τώρα της αναθεώρησης και μέσω της Οικονομικής και Κοινωνικής Επιτροπής.

Βλέπετε, λοιπόν, ότι απαντάμε ότι όλα τα στάδια έχουν περάσει μέσα από διαβούλευση.

Επίσης, στα άρθρα 2 και 11 της αρχικής δανειακής σύμβασης η οποία κυρώθηκε με νόμο το 2021 -είναι νόμος της Βουλής των Ελλήνων- προβλέπονται οι όροι δανεισμού. Ρωτάτε, λοιπόν, για κάτι που θα έπρεπε κανονικά να το γνωρίζετε, ότι δηλαδή πέρασε νόμος από εδώ που λέει και παρουσιάζει τους όρους δανεισμού. Και η παρούσα κύρωση αφορά και το προσάρτημα σύμβασης για το επιπλέον ποσό. Αυτό είναι. Ίδιοι όροι είναι και βρίσκεται στο προσάρτημα.

Θα ήθελα λίγο την ανοχή σας, κύριε Πρόεδρε, γιατί είναι σημαντικά τα θέματα.

Κλείνω με το «Πρόγραμμα Δασικής Προστασίας AntiNERO I και ΙΙ» 408 εκατομμυρίων. Δεν το ψηφίσατε, κύριοι της Αντιπολίτευσης. Πώς θα πάτε στις περιοχές αυτές στον Έβρο να μιλήσετε όταν θα τους πείτε ότι δεν το ψηφίσατε αυτό;

Ως προς τον προσεισμικό έλεγχο, μιλάμε για 32,5 εκατομμύρια ευρώ. Πώς θα απαντήσετε ότι δεν ψηφίζετε τον προσεισμικό έλεγχο;

Έχουμε το πρόγραμμα «ΑΙΓΙΣ» της πολιτικής προστασίας με 2 δισεκατομμύρια. Είναι το μεγαλύτερο πρόγραμμα της πολιτικής προστασίας από συστάσεως του ελληνικού κράτους και δεν το ψηφίζετε!

Υπάρχει το πρόγραμμα «Φωτοβολταϊκά στο χωράφι» για επαγγελματίες αγρότες που είναι ανοιχτό τώρα, η εγκατάσταση φωτοβολταϊκών για τις επιχειρήσεις, η ενίσχυση ενεργειακών κοινοτήτων δήμων για παραγωγή ενέργειας που θα επιμερίζεται σε τριάντα χιλιάδες ενεργειακά φτωχά νοικοκυριά και δεν τα ψηφίζετε.

Υπάρχει πρόγραμμα εξοικονόμησης ενέργειας για εννέα χιλιάδες επτακόσιες επιχειρήσεις, πρόγραμμα «Αλλάζω συσκευή» και «Εξοικονομώ-Επιχειρώντας», αυτοπαραγωγή για τις βιομηχανίες, πρόγραμμα «Εξοικονομώ κατ’ οίκον» και δεν τα ψηφίζετε. Υπάρχει το πρόγραμμα «REPower» και ένα πλαίσιο μεταρρυθμίσεων γιατί το Ταμείο Ανάκαμψης και Ανθεκτικότητας δεν είναι μόνο έργα, αλλά είναι και μεταρρυθμίσεις.

Αναφορικά με τα δάνεια έχουν υποβληθεί επτακόσια επενδυτικά σχέδια. Σήμερα έχουν συμβασιοποιηθεί διακόσια ογδόντα επτά δάνεια, εκ των οποίων τα εκατόν τριάντα έξι είναι δάνεια από μικρομεσαίες επιχειρήσεις. Ο προϋπολογισμός των δανειακών συμβάσεων είναι στα 11 δισεκατομμύρια ευρώ, εκ των οποίων 4,7 είναι δάνεια του ταμείου, 3,7 δάνεια των τραπεζών και 2,7 ίδια κεφάλαια των επενδυτών. Το μεσοσταθμικό επιτόκιο είναι 2,1% και η διάρκεια αποπληρωμής τα δεκατέσσερα έτη.

Τι θέλουμε να κάνουμε; Γιατί πήραμε τα παραπάνω λεφτά που δεν τα ψηφίζετε; Θέλουμε να κλείσουμε το επενδυτικό κενό. Είναι ο τρόπος για να μπορέσουμε να διατηρήσουμε την ανάπτυξή μας πάνω από την Ευρώπη –και το πετυχαίνουμε- και παίρνουμε δάνεια για να μπορέσουμε να στηρίξουμε την επιχειρηματικότητα. Μάλιστα, ξεκινά το πρόγραμμα «ΤΕΠΙΧ ΙΙΙ», το οποίο κατ’ ουσίαν είναι αποκλειστικά μόνο για μικρομεσαίες επιχειρήσεις και έχει δύο πυλώνες. Ο πρώτος πυλώνας είναι ο εγγυοδοτικός, δηλαδή εγγυάται 80% των δανείων που θα πάρει ένας μικρός επαγγελματίας –αυτά δεν ψηφίζετε- και ο δεύτερος πυλώνας είναι η επιδότηση των επιτοκίων με 3%. Και αυτά δεν τα ψηφίζετε!

Κυρίες και κύριοι, θα μπορούσα να μιλάω για πολλή ώρα, αλλά το Ταμείο Ανάκαμψης και η απορρόφησή του αγγίζει την κοινωνία, την οικονομία και μεταρρυθμίζει την απασχόληση για τις μικρομεσαίες επιχειρήσεις.

Και βεβαίως σας απάντησα για το θέμα της διαφάνειας, γιατί δεν θα μπορούσε να βρει ο κ. Γερουλάνος τα στοιχεία αν δεν τα έβρισκε μέσα από το σύστημά μας. Έτσι είναι. Τα στοιχεία τα βρήκε μέσα από το σύστημα. Υπάρχουν παντού, κύριε Γερουλάνε, στο σύστημα.

**ΠΑΥΛΟΣ ΓΕΡΟΥΛΑΝΟΣ:** Πουθενά! Τώρα τα βγάλατε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Και επίσης κάνατε και κάτι λάθος. Παρουσιάσατε εδώ ότι απεντάχθηκαν εξήντα ένα. Δεν είναι σωστό αυτό. Δεν θα πω ότι το κάνατε εσκεμμένα.

**ΠΑΥΛΟΣ ΓΕΡΟΥΛΑΝΟΣ:** Λέτε ψέματα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι εννέα, τα οποία κατ’ ουσίαν καλύφθηκαν όπως τα αντιπλημμυρικά, τα οποία καλύφθηκαν από το ΕΣΠΑ. Είπατε ότι απεντάχθηκαν εξήντα ένα. Δεν απεντάχθηκαν εξήντα ένα. Εδώ είναι όλα. Είναι εννέα, τα οποία καλύπτονται από άλλους πόρους.

**ΠΑΥΛΟΣ ΓΕΡΟΥΛΑΝΟΣ:** Αν ξέρετε, λέτε ψέματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, δεν μπορούμε τώρα να το κάνουμε αυτό.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κυρίες και κύριοι, είναι στο DNA μας η στήριξη της επιχειρηματικότητας. Δεν χαρίζουμε όμως σε κανέναν την κοινωνική ευαισθησία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και να την χαρίσετε…

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν χαρίζουμε την κοινωνική ευαισθησία σε κανέναν, κυρία Πρόεδρε.

Στις ευρωεκλογές που έρχονται στις 9 Ιουνίου έχει μεγάλη σημασία να καταλάβουμε ότι διακυβεύεται η διαπραγμάτευση του Ταμείου Συνοχής γιατί είναι πολύ σημαντικό ταμείο για τη χώρα μας, η διαπραγμάτευση και η διεκδίκηση για το πρόγραμμα της Κοινής Αγροτικής Πολιτικής. Χρειαζόμαστε μία ισχυρή παρουσία.

Ο Κυριάκος Μητσοτάκης είναι ο Πρωθυπουργός ο οποίος έθεσε πρώτος και το θέμα του Ταμείου Ανάκαμψης, είναι ο άνθρωπος που διεκδικεί. Νομίζω ότι θα πρέπει όλοι οι συμπολίτες μας να κατανοήσουν ότι δεν υπάρχει περιθώριο για οποιοδήποτε μήνυμα. Είναι κρίσιμες οι εκλογές. Εμείς θα συνεχίσουμε. Θα στηρίζουμε την οικονομία, τη νεολαία, τα νέα παιδιά, θα δημιουργούμε θέσεις εργασίας και εσείς, κυρίες και κύριοι, μην τα ψηφίζετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, σας ενημερώνω ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δέκα μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Νεοχωρίου Αιτωλοακαρνανίας, καθώς και είκοσι πέντε μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Πενταλόφου Αιτωλοακαρνανίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Αναλυτικότερα, η ψήφιση περιλαμβάνει την αρχή, δύο άρθρα, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του  |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 184α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 13.55΄ λύεται η συνεδρίαση για αύριο, ημέρα Πέμπτη 11 Απριλίου 2024, και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**